পৰমাণুৰ গঠন উচ্চ মাধ্যমিক প্ৰথম বাৰ্ষিকৰ পাঠ্যপুঠিৰ ৰাসায়নৰপৰমাণুৰ গঠন প্ৰশ্ন উত্তৰ - GyanVeda247 Best SEBA & CBSE Notes Blog\nIn this post we are discussing Class 11 Chemistry Assamese medium chapter2notes | HS 1st Year Chemistry Suggestion Assam | Class 11 Chemistry Question And Answer Assam | Higher Secondary 1st year Chemistry Answer notes.\n(i)1 g ইলেকট্ৰনত থকা ইলেকট্ৰনৰ সংখ্যা গণনা কৰা।\n(ii) 1 mol ইলেকট্ৰনৰ ভৰ আৰু আধান গণনা কৰা।\n(i) 1 mol মিথেনত থকা সৰ্বমুঠ ইলেকট্ৰনৰ সংখ্যা গণনা কৰা।\n(ii)7mg 14C ত থকা (a) নিউট্ৰনৰ সংখ্যা আৰু (b) নিউট্ৰনৰ ভৰ গণনা কৰা। (নিউট্ৰনৰ ভৰ = )\n(iii) STP ত 34 mg NH3ত থকা প্ৰ’টিনৰ (a) সংখ্যা আৰু (b) ভৰ গণনা কৰা। উষ্ণতা আৰু চাপ সলনি কৰিলে উত্তৰ সলনি হ’ব নেকি?\n2.3 নিম্নোক্ত নিউক্লিয়াচবোৰৰ প্ৰতিটোতে কিমানটাকৈ নিউট্ৰন আৰু প্ৰ’টন আছে লিখা-\n2.4 নিম্নোক্ত পৰমাণু ক্ৰমাংক (Z) আৰু ভৰ ক্ৰমাংক (A) ব্যৱহাৰ কৰি ইহঁতে নিৰদেশ কৰা মৌলৰ সম্পূৰ্ণ চিহ্ন লিখা।\ni. Z=17, A=35\nii. Z=92, A=233\niii. Z=4, A=9\n2.5 ছ’ডিয়াম লেম্পৰপৰা নিৰ্গত হালধীয়া পোহৰৰ তৰংগদৈঘ্য 580 nm হ’লে কম্পনাংক (V) আৰু তৰংগ সংখ্যা গণনা কৰা।\n2.6 নিম্নোক্ত প্ৰতিটো ফ’টনৰ শক্তি গণনা কৰা-\ni. Hz কম্পনাংকযুক্ত পোহৰ\nii. 0.50 A0তৰংগদৈৰ্ঘ্যযুক্ত পোহৰ\n2.7 পৰ্য্যায়বিশিষ্ট পোহৰৰ তৰংগদৈৰ্ঘ্য, কম্পনাংক আৰু তৰংগসংখ্যা গণনা কৰা।\n2.8 4000 pm তৰংগদৈৰ্ঘবিশিষ্ট পোহৰে 1 J পৰিমাণৰ শক্তি নিৰ্গত কৰিলে কিমানটা ফ’টন থাকিব গণনা কৰা।\n2.9 তৰংগদৈৰ্ঘ্যবিশিষ্ট ফ’টনে 2.13eV কাৰ্য ফলন য়ুক্ত ধাতুপৃষ্টত আঘাত কৰিলে\ni. ফ’টনৰ ইলেকট্ৰন ভ’ল্ট (e V) হিচাপে শক্তি,\nii. নিৰ্গত ফট’ইলেকট্ৰনৰ গতি শক্তি, আৰু\niii. ফট’ইলেকট্ৰনৰ বেগ গণনা কৰা। ( )\n2.10 242nm তৰংগদৈৰ্ঘ্যবিশিষ্ট বিদুৎ চুম্বকীয় তৰংগই ছডিয়াম পৰমাণুক অকল আয়নিতহে কৰে। ছডিয়ামৰ আয়নীকৰণ শক্তি kj mol-1 এককত গণনা কৰা।\n2.11 25 ৱাটৰ বাল্ক এটাই 0.57um তৰংগদৈর্ঘ্যযুক্ত হালধীয়া পোহৰ নিৰ্গত কৰিলে প্রতি ছেকেণ্ডত কিমানটা কোৱাণ্টা নির্গত হ’ব গণনা কৰা৷\n2.12 এটা ধাতুৰ পৃষ্ঠত 6800 A0তৰংগদৈর্ঘ্যৰ বিকিৰণ আপতিত হ’লে শূন্য বেগেৰে ইলেকট্রন নির্গত হয়। ধাতুটোৰ কাৰ্য্যফলন (W0)আৰু প্ৰভাৱসীমা কম্পনাংক (v0) গণনা কৰা।\n2.13 হাইড্র’জেন পৰমাণু এটাৰ ইলেকট্রনৰ n =4শক্তিস্তৰৰ পৰা n =2শক্তিস্তৰলৈ সংক্রমিত হ’লে নির্গত হোৱা বিকিৰণৰ তৰংগদৈর্ঘ্য গণনা কৰা।\n2.14H-পৰমাণুৰ ইলেকট্রনটোn =5কক্ষপথত থাকিলে পৰমাণুটোক আয়নীত কৰিবলৈ কিমান শক্তিৰ প্রয়োজন হ’ব গণনা কৰা। এই প্রশ্নৰ উত্তৰটোক H- পৰমাণুৰ আয়নীকৰণ শক্তিৰ সৈতে (n=1 কক্ষপথৰপৰা ইলেকট্রনটোক আতৰাবলৈ প্রয়োজনীয় শক্তি) তুলনা কৰা।\n2.15 হাইড্র’জেন পৰমাণুৰ ইলেকট্রনটো n =6কক্ষপথৰপৰা ভূমিস্তৰ অৱস্থালৈ সংক্রমিত হ’লে কিমান সংখ্যক বর্ণালী ৰেখা পোৱা যায়?\n2.16 i. হাইড্র’জেন পৰমাণুৰ প্রথম কক্ষপথত ইলেকট্রনটোৰ শক্তি–2.18×10-18J হ’লে পঞ্চম কক্ষপথত শক্তি গণনা কৰা। ii. হাইড্র’জেন পৰমাণুৰ পঞ্চম কক্ষপথৰ ব’ৰৰ ব্যাসার্ধ গণনা কৰা।\n2.17 হাইড্র’জেন বর্ণালীৰ বামাৰ শ্ৰেণীৰ আটাইতকৈ দীঘল তৰংগদৈর্ঘ্যযুক্ত বিকিৰণৰ তৰংগসংখ্যা গণনা কৰা।\n2.18হাইড্র’জেন পৰমাণুৰ ইলেকট্রনটোক প্রথম ব’ৰ কক্ষপথৰ পৰা পঞ্চম ব’ৰ কক্ষপথলৈ স্থানান্তৰিত কৰিবলৈ প্রয়োজন হোৱা শক্তিৰ পৰিমাণ জুল এককত গণনা কৰা। ইলেকট্রন পুনঃ ভূমি স্তৰ অৱস্থালৈ আহিলে কিমান তৰংগদৈর্ঘ্য বিশিষ্ট বিকিৰণ নির্গত হ’ব? দিয়া আছে, হাইড্রজেন পৰমাণুৰ ইলেকট্রনটোৰ ভূমি স্তৰ শক্তি হ’ল\n2.19 হাইড্র’জেন পৰমাণুৰ n- তম কক্ষপথত ইলেকট্রনটোৰ শক্তি হ’ল n=2কক্ষপথৰ পৰা ইলেকট্রনটোক সম্পূৰ্ণৰূপে আতৰাবলৈ প্রয়োজনজন হোৱা শক্তি গণনা কৰা। এই সংক্রমণ ঘটাবলৈ প্রয়োজন হোৱা পোহৰৰ দীর্ঘতম তৰংগদৈর্ঘ্য cm এককত গণনা কৰা।\n2.20 বেগেৰে গতি কৰি থকা ইলেকট্রনৰ তৰংগদৈর্ঘ্য গণনা কৰা।\n2.21 ইলেকট্রন এটাৰ গতি শক্তি আৰু ইয়াৰ ভৰ হ’লে তৰংগদৈর্ঘ্য গণনা কৰা।\n2.22 তলৰ কোনকেইটা সমইলেকট্রনীয় বাচি উলিওৱা-\nNa, K, Mg2+, Ca2+, S2–, Ar\n( i ) নিম্নোক্ত আয়নবোৰৰ ইলেকট্রনীয় বিন্যাস লিখা-\n(a) H– (b) Na+ (c) 02 (d) F–\n(ii)তলত কিছুমান মৌলৰ পৰমাণুৰ বহিৰতম ইলেকট্রনীয় বিন্যাস দিয়া হৈছে-মৌল তিনিটাৰ প্ৰতিটোৰে পৰমাণু ক্ৰমাংক কি হ’ব লিখা।\n(iii) তলত দিয়া ইলেকট্রনীয় বিন্যাসে কি কি মৌল নিদের্শ কৰিছে লিখা-2.24 মুখ্য কোৱান্টাম সংখ্যাৰ(n-ৰ) সর্বনিম্ন কি মানৰ বাবেg অৰবিটেল পোৱা যাব?\n2.25 এটা ইলেকট্রন 3d অৰবিটেলত থাকিলে n, আৰু ৰ সম্ভাব্য মানবোৰৰ লিখা।\n2.26 এটা মৌলৰ পৰমাণু এটাত 29 টা ইলেকট্রন আৰু 35 টা নিউট্রন আছে। ইয়াত থকা প্ৰ’টনৰ সংখ্যা আৰু পৰমাণুটোৰ ইলেকট্রনীয় বিন্যাস লিখা।\n2.27 তলত দিয়া প্রতিটোতে কিমানটাকৈ ইলেকট্রন আছে লিখা\n2.28 (i)এটা পাৰমাণৱিক অৰবিটেলৰ বাবে n=3 হ’লে আৰু ৰ মান লিখা।\n(ii)3d অৰবিটেলত থকা ইলেকট্রনৰ বাবে আৰু ৰ সম্ভাব্য মান লিখা।\n(iii ) তলত দিয়াবোৰৰ ভিতৰত কোনবোৰ অৰবিটেল সম্ভব হয় লিখা—\n2.29 তলৰ কোৱান্টাম সংখ্যাৰ সংহতিবোৰে কি কি অৰবিটেল নির্দেশ কৰিছে লিখা—\n2.30 তলৰকোৱাণ্টাম সংখ্যাৰ সংহতিবোৰৰ কোনকেইটা অশুদ্ধ লিখা-\n2.31 এটা পৰমাণুত থকা কিমানটা ইলেকট্ৰনৰ তলত দিয়া কোৱাণ্টাম সংখ্যাৰ মান সম্ভব হ’ব-\n2.32 প্রমাণ কৰা যে হাইড্র’জেন পৰমাণুৰ ইলেকট্রনটো যিটো কক্ষপথেৰে ঘূৰি থাকে সেই কক্ষপথটোৰ পৰিধি ইলেকট্রনটোৰ দ্য ব্রয়লি তৰংগদৈর্ঘ্যৰ অখণ্ড গুণীতক।\n2.33 হাইড্র’জেন বর্ণালীৰ কোনটো সংক্ৰমণৰ তৰংগদৈর্ঘ্য ৰ পৰা n =2সংক্ৰমণৰ তৰংগদৈর্ঘ্যৰ সমান হ’ব?\n2.34 প্রক্রিয়াটোৰ বাবে প্রয়োজনীয় শক্তি বর্ণনা কৰা। ভূমিস্তৰ অৱস্থাত H পৰমাণুৰ শক্তি ।\n2.35 কার্বন পৰমাণু এটাৰ ব্যাস 0.15 nm হলে 20cm দীঘল সৰলৰেখা এডালত এটাৰ পাছত এটাকৈ কিমানটা কার্বন পৰমাণু ৰাখিব পৰা যাব?\n2.36 টা কার্বন পৰমাণু এটাৰ পাছত এটাকৈ সজাই যাওতে 2.4cm দৈর্ঘ্য আগুৰিলে। কার্বন পৰমাণুৰ ব্যাসার্ধ গণনা কৰা।\n2.37 জিংক পৰমাণুৰ ব্যাস হলে\n(a )জিংক পৰমাণুৰ ব্যাসার্ধ pmএককত গণনা কৰা;\n(b)জিংক পৰমাণুবোৰ এটাৰ পাছত এটাকৈ লগ লগাই গলে যদি 1.6 cm দৈর্ঘ্য আগুৰে তেন্তে ইয়াত থকা জিংক পৰমাণুৰ সংখ্যা গণনা কৰা।\n2.38 এটা কণাৰ আধান ইয়াত থকা ইলেকট্রনৰ সংখ্যা গণনা কৰা।\n2.39 মিলিকানৰ পৰীক্ষাত X– ৰশ্মি আপতিত হোৱাৰ ফলত তেল টোপালত আধান জমা হয়। তেল টোপালৰ আধান- হ’লে ইয়াত কিমানটা ইলেকট্রন আছে গণনা কৰা।\n2.40 ৰাডাৰফ’ৰ্ডৰ পৰীক্ষাত সাধাৰণতে গ’ল্ড, প্লেটিনাম আদি গধূৰ পৰমাণুৰ পাতল পাতকa-কণাৰে আঘাত কৰা হয়। এলুমিনিয়ামৰ দৰে পাতল পৰমাণুৰ পাতল পাত এচটাক a-কণাৰে আঘাত কৰিলে পৰ্যবেক্ষণ কৰা ফলাফলৰ কিবা পৰিৱৰ্তন হ’ব নেকি?\n2.41 79Br- এনেকুৱা চিহ্ন ব্যৱহাৰ কৰা হয়; কিন্তু আৰু 35Br ধৰণৰ চিহ্ন ব্যৱহাৰ কৰা নহয় ইয়াৰ কাৰণ কি লিখা।\n2.42 এটা মৌলৰ ভৰ ক্ৰমাংক 81 আৰু ইয়াৰ পৰমাণুত প্ৰ’টিনৰ তুলনাত 31.7% বেছি নিউট্ৰন আছে মৌলটোৰ পাৰমাণৱিক চিহ্ন লিখা।\n2.43 এটা আয়নৰ ভৰ ক্ৰমাংক 37 আৰু ইয়াৰ এটা ঋণাত্মক আধান আছে। আয়নটোত ইলেকট্ৰনতকৈ 11.1% বেছি নিউট্ৰন আছে। আয়নটোৰ চিহ্ন কি হ’ব?\n2.44 এঠা আয়নৰ ভৰ ক্ৰমাংক 37 আৰু ইয়াৰ ঋণাত্মক আধান আছে। আয়নটোত থকা নিউট্ৰনৰ সংখ্যা ইলেকট্ৰনতকৈ 30.4% বেছি। আয়নটোৰ চিহ্ন লিখা।\n2.45 তলৰ বিকিৰণবোৰক কম্পনাংক বৰ্দ্ধিত ক্ৰমত সজোৱা- (a)মাইক্ৰ’ৱেভ অভেনৰ পৰা নিৰ্গত বিকিৰণ, (b)ট্ৰেফিক সংকেতৰ হালধীয়া পোহৰ, (c)FM ৰডিঅ’ৰ বিকিৰণ,(d) মহাজাগতিক ৰশ্মি (e)X-ৰশ্মি\n2.46 নাইট্ৰ’জেন লেজাৰ বিকিৰণ তৰংগদৈৰ্ঘ 337.1 nm;এই বিকিৰণৰ টা ফ’টন নিৰ্গত হ’লে লেজাৰটোৰ মুঠ শক্তি গণনা কৰা।\n2.47 নিয়ম গেছ সাধাৰণতে নামাংকিত ফলনত (sign board) ব্যৱহাৰ কৰা হয়।ইয়াৰ পৰা 616লস তৰংগদৈৰ্ঘ্য বিশিষ্ট বিকিৰণ নিৰ্গত হয় হ’লে নিম্নোক্তবোৰ গণনা কৰা-\nA) ইয়াৰ কম্পনাংক,(b) 30s সময়ত বিকিৰণটোৱে অতিক্ৰম কৰা দূৰত্ব, (c) ইয়াৰ ফ’টনৰ শক্তি, আৰু (d) বিকিৰণটোৰ পৰা2j শক্তি পোৱা গ’লে নিৰ্গত ফট’টনৰ সংখ্যা।\n2.48 জ্যতিৰ্বিজ্ঞানৰ পৰ্য্যবেক্ষণত দূৰৰ তৰাৰ পৰা পোৱা সংকেতসমূহ সাধাৰণতে দুৰ্বল। যদি ফ’টন ধৰা পেলোৱা যন্ত্ৰটোৱে nm তৰংগদৈৰ্ঘ বিশিষ্ট বিকিৰণ শক্তি পায় তেন্তে যন্ত্ৰটোৱে পোৱা ফ’টনৰ সংখ্যা গণনা কৰা।\n2.49 উত্তেজিত অৱস্থাৰ অণুৰ জীৱনকাল স্পন্দিত বিকিৰণ উৎসৰ (Pulsed radiation source) দ্বাৰা উত্তেজিত অৱস্থাৰ অণুৰ জীৱন কাল, নেন’ছেকেণ্ড (ns)ত জোখা হয়। বিকিৰণৰ উৎস2নেন’ছেকেণ্ড (ns) আৰু স্পন্দিতউৎসৰ পৰা নিৰ্গত হোৱা ফ’টনৰ সংখ্যা হ’লে উৎসটোৰ শক্তি গণনা কৰা।\n2.50 589 nm আৰু 589.6 nm ত আটাইতকৈ দীঘল তৰংগদৈৰ্ঘ্যৰ দ্বয়ী (doublet) শোষণ দেখা যায়। প্ৰতিটোৰ কম্পনাংক আৰু দুয়োটা উত্তেজিত অৱস্থাৰ মাজৰ শক্তিৰ পাৰ্থক্য গণনা কৰা।\n2.51 চিজিয়াম ধাতুৰ কাৰ্য্য পলন 1.9eV হ’লে (a) প্ৰভাবসীমা তৰংগদৈৰ্ঘ্য, আৰু (b) প্ৰভাবসীমা কম্পনাংক গণনা কৰা। চিজিয়ামৰ ওপৰত 500 nm তৰংগদৈৰ্ঘ্য বিকিৰণ আপতিত হ’লে নিৰ্গত ফট’ইলেকট্ৰনৰ গতি শক্তি আৰু বেগ গণনা কৰা।\n2.52 ছডিয়াম ধাতুৰ ওপৰত বেলেগ বেলেগ তৰংগদৈৰ্ঘ্যৰ বিকিৰণ আপতিত হ’ব দিয়াত তলত দিয়া ফলাফল পোৱা গৈছে-\n2.55 4.35 5.35\n(a) প্ৰভাবসীমা তৰংদৈৰ্ঘ্য আৰু (b) প্লাংকৰ দ্ৰুবকৰ মান গণনা কৰা।\n2.53আলোকবিদ্যুৎ প্রভাব অধ্যয়নৰ পৰীক্ষা এটাত ছিলভাৰ ধাতুৰ ওপৰত 256.7nm তৰংগদৈর্ঘ্যৰ বিকিৰণ আপতিত কৰি সংগ্রাহক প্লেটত (collector plate) 0.35V বিভব প্রয়োগ কৰিলে ফট’ইলেকট্রন নির্গত হোৱা বন্ধ হয়। ছিলভাৰৰ কাৰ্য্য ফলন গণনা কৰা।\n2.54 150 pmতৰংগদৈর্ঘ্যৰ বিকিৰণে পৰমাণু এটাক আঘাত কৰাত পৰমাণুটো ভিতৰৰ ইলেকট্রন এটা বেগেৰে নির্গত হয়। নিউক্লিয়াছটোৱে কিমান শক্তিৰে ইলেকট্রনটোক ধৰি ৰাখিছিল গণনা কৰা।\n2.55 হাইড্র’জেন বর্ণালীৰ পাস্কেন শ্রেণীত বাহিৰৰn-তম কক্ষপথৰপৰা n =3কক্ষপথলৈ ইলেকট্রনৰ সংক্রমন হওতে নির্গত বিকিৰণৰ কম্পনাংকৰ (v ) মান হয়,\nপাস্কেন শ্রেণীত 1285nm তৰংগদৈর্ঘ্যত সংক্রমন হ’লে n ৰ মান নির্ণয় কৰা। কি পৰিসৰত এই বর্ণালী দেখা যাব উলিওৱা।\n2.56 হাইড্র’জেন পৰমাণুৰ 1.3225 nm ব্যাসার্ধবিশিষ্ট কক্ষপথৰপৰা 211.6 pm ব্যাসার্ধবিশিষ্ট কক্ষপথলৈ ইলেকট্রনৰ সংক্রমন হ’লে নির্গত বিকিৰণৰ তৰংগদৈর্ঘ্য গণনা কৰা। এই সংক্রমন হাইড্ৰ’জেন বৰ্ণালীৰ কোনটো শ্ৰেণীৰ ? এই বর্ণালী কোনটো পৰিসৰৰ?\n2.57 দ্য ব্রয়লিৰ পদাৰ্থৰ দ্বৈত আচৰণ শীর্ষক ধাৰণাৰ ওপৰত ভেটি কৰিয়েই ইলেকট্রন মাইক্ৰ’স্ক’প আৱিস্কাৰ কৰা হৈছে। এই মাইক্ৰ’স্কপ অণুৰ গঠন অধ্যয়নত ব্যৱহৃত হয়। ইয়াত ইলেকট্রনৰ বেগ হ’লে ইয়াৰ দ্য ব্রয়লি তৰংগদৈর্ঘ্য গণনা কৰা।\n2.58 ইলেকট্রন অপবর্তনৰ দৰে নিউট্রন অপবর্তন মাইক্ৰস্কপ নামৰ সঁজুলিও অণুৰ গঠন অধ্যয়নৰ বাবে ব্যৱহৃত হয়। ইয়াত নিউট্রনৰ তৰংগদৈর্ঘ্য 800 pm হ’লে ইয়াৰ বেগ গণনা কৰা।\n2.59 ব’ৰৰ প্ৰথম কক্ষপথত ইলেকট্রনৰ বেগ হ’লে দ্য ব্রয়লি তৰংগদৈর্ঘ্য গণনা কৰা।\n2.60 1000 Vবিভবভেদত প্ৰ’টনৰ বেগ kg ভৰৰ হকি খেলৰ বল এটা একে বেগেৰে গতি কৰি থাকিলে ইয়াৰ তৰংগদৈর্ঘ্য গণনা কৰা।\n2.61 ইলেকট্রন এটাৰ অবস্থান +0.002nm শুদ্ধকৈ জানিলে ইয়াৰ ভৰবেগৰ অনিশ্চয়তা গণনা কৰা। ইলেকট্রনটোৰ ভৰবেগ বুলি ধৰিলে এই মানটোৰ সংজ্ঞা লিখাত কিবা সমস্যা হ’ব নেকি?\n2.62 ছয়টা ইলেকট্রনৰ কোৱান্টাম সংখ্যাৰ মান তলত দিয়া হৈছে—\nইহঁতক শক্তিৰ বর্ধিত ক্ৰমত সজোৱা। ইহঁতৰ কেইটামানৰ শক্তি একে হ’ব নেকি? যদি হয়, কোনকেইটাৰ?\n2.63 ব্ৰ’মিন পৰমাণুত 35 টা ইলেকট্রন আছে। ইয়াৰে6টা 2p অৰবিটেলত,6টা 3p অৰবিটেলত আৰু5টা 4p অৰবিটেলত আছে। এইবaৰৰ ভিতৰত কাৰ ক্ষেত্ৰত কাৰ্য্যকৰী নিউক্লীয় আধান আটাইতকৈ কম।\n2.64 তলৰ প্রতিযোৰৰ কাৰ ক্ষেত্ৰত কাৰ্য্যকৰী নিউক্লীয় আধান বেছি হ’ব– (i) 2s আৰু 3s, (ii) 4d আৰু 4f, (iii) 3d আৰু 3p\n2.65 Al আৰু Si ৰ অযুগ্ম ইলেকট্রন 3p অৰবিটেলত আছে। কাৰ ক্ষেত্ৰত কাৰ্য্যকৰী নিউক্লীয় আধানৰ মান বেছি হ’ব?\n2.66 কোনটোত কিমান অযুগ্ম ইলেকট্রন আছে উলিওৱা—\n2.67 (a) n =4হলে কিমান ধৰণৰ অৰবিটেল (উপখোল) থাকিব?\n(b) এই অৰবিটেলবোৰত যুক্ত ইলেকট্রন কিমান থাকিব?


মেখেলা-চাদৰ~অণুগল্প-ড° আৰাধনা বৰুৱা\n(ৰসৰাজ বেজবৰুৱাদেৱলৈ সশ্ৰদ্ধ প্ৰণাম জনাই তেখেতে ৰচনা কৰা তেজীমলা সাধুৰ কিছু অংশৰ এক অনুভৱী ৰূপান্তৰৰ প্ৰয়াস)\nতেজীমলাৰ মনত আজি বৰ উচাহ ৷ নহ'বই বা কিয় ? আজি যে তাইৰ প্ৰাণৰ সখীৰ শুভ-বিবাহ !\nপূবে ধলফাট দিওঁতেই শেতেলী এৰি বাহী-বন সামৰি তেজীমলা মনে মনে সাজু হ'ল বিয়ালৈ যাবলৈ বুলি ! মাহীমাকক তাই ভাল পায় যদিও এক অহেতুক ভয় মিহলি সমীহ আছে তেওঁৰ প্ৰতি ৷\nবিয়ালৈ কপাহী মেখেলা-চাদৰ এযোৰকে পিন্ধি যাব বুলি তেজীমলাই মনস্থ কৰিলে ৷ বিয়াঘৰত গৈ কোনযোৰ সাজ পিন্ধিব চিন্তা কৰি থাকোঁতেই মাহীমাকে দেখোন আলহ-উদহকৈ জপাৰ পৰা সাঁচোন ৰঙা শেল দিয়া কেচ বচা মুগাৰ ৰিহা-মেখেলাযোৰ কাপোৰৰ মোনা এটাত ভৰাই আনি তাইৰ হাতত তুলি\nদিলেহি ৷উলাহতে তেজীমলাৰ মন নাচি উঠিল ৷\nচুঁচি-মাজি তেল-টেঙা ঘঁহি কলডিলীয়া খোপা এটা বান্ধি হাতত মুঠি খাৰু, আঙুলিত জেঠীনেজীয়া আঙুঠি, কাণত কেৰু আৰু ডিঙিত জোনবিৰি খটোৱা গলপতাধাৰ পিন্ধি হেঁপাহেৰে সাঁচতীয়া মেখেলা-চাদৰযোৰ লৈ তেজীমলা বিয়াঘৰলৈ ওলাই গ'ল ৷\nতেজীমলাই নাজানিলে অদৃষ্টৰ লিখন; মেখেলা-চাদৰযোৰেই যে তাইৰ জীৱনলৈ কাল অমানিশা নমাই আনিব !\n✍ড° আৰাধনা বৰুৱা\nTags: অণুগল্প ড° আৰাধনা বৰুৱা


আন্ধাৰ আৰম্ভ হৈছেহে ( দেৱব্ৰত গগৈ ) - সাহিত্য ডট অৰ্গ\nপৰীক্ষা চলি থকাৰ বাবে মণিমালা মোমায়েকৰ বিয়ালৈ নগ’ল৷ মাকে ৰাতি থাকিবলৈ কাষৰে বসুমতাৰীৰ ঘৰৰ ৰূপাক আনি ল’বলৈ ক’লে৷ দিনবোৰ তেতিয়া তেনেকুৱাই আছিল, আজিকালিৰ দৰে একেটা গলিৰে কাষৰ ঘৰৰ মানুহৰ উপাধিটো নজনা দিন নাছিল৷ ওচৰ-চুবুৰীয়া ল’ৰা-ছোৱালীবোৰে আবেলি পৰত একেলগে খেলিছিল, খাইছিল, মাকহঁতে মেল মাৰিছিল আৰু দেউতাকহঁতে সন্ধিয়া কাৰোবাৰ ঘৰত আড্ডা দিছিল৷ নিজৰ ছোৱালীজনী যিমান মৰমৰ, কাষৰ ঘৰৰ ছোৱালীজনীও সিমানেই আপোন আছিল৷ ৰূপা মণিমালাৰ লগত ৰাতিটো তাহাঁতৰ ঘৰতে থাকিব, মণিমালাই পঢ়িব আৰু ৰূপাই টিভিত বোমকেচ বস্কি চাব৷ পিছে আবেলি হোৱালৈকে কথাবোৰ সলনি হ’ল৷ ৰূপা মণিমালাৰ লগত থাকিব নালাগে, কাৰণ মণিমালাৰ পেহীয়েকৰ বৰজনাকৰ ল’ৰাটো হঠাত ওলালহি, ৰাতিটো হেনো তাহাঁতৰ ঘৰতে থাকিব৷ ল’ৰাটো মণিমালাতকৈ দুবছৰমান ডাঙৰ৷ এনেই ঘৰ যদিও উজনিৰ ফালে পিছে প্ৰায়ভাগ সময় গুৱাহাটীতে থাকে৷ কোনোবা এটা সংগঠনৰ হেনো ডাঙৰ লিডাৰ দীপক৷ মণিমালাহঁতৰ ঘৰখনলৈ প্ৰায়ে আহ-যাহ চলে৷ কেতিয়াবা মণি, তাইৰ ভনীয়েক, ওচৰৰ ৰূপাহঁতৰ লগত চিনেমা চাবলৈও যায়৷ তাহাঁতৰ চুবুৰীয়াটোৰ আটাইৰে চিনাকি দীপক৷ পেপাৰত কেতিয়াবা কেতিয়াবা দীপকহঁতৰ সংগঠনৰ শোভাযাত্ৰা ওলোৱা ফটো ওলায়৷ ৰূপাৰ মাকে চিঞৰি চিঞৰি দীপকৰ গুণ বখানি হাতত পেপাৰখন লৈ মণিহঁতৰ ঘৰ পায়হি৷ মাজে মাজে আৰ্মি অপাৰেশ্যনৰ সময়ত দীপক আৰু তাৰ লগৰ দুটামান মণিহঁতৰ চুবুৰীটোৰ ঘৰবোৰতে লুকাই আছিলহি৷ সেইটো দীপক আজি ৰাতি মণিমালাৰ ৰখীয়া হব যেতিয়া চিন্তা নাই৷ ৰূপাৰ মাকে ৰূপাক আহি লৈ গ’লহি — “ ব’ল ঘৰলৈ, ইয়াত থাকিলে তই টিভিহে চাই থাকিবি, মণিৰ পঢ়াত অশান্তি হব, অলপ দেৰিৰ পাছত তোমালোকে আমাৰ ঘৰত ভাত খাই যাবাহি” মাকে দীপকক আৰু মণিক মাতি গ’ল৷\n“উঃ, পঢ়ি পঢ়ি আমনি লাগিছে, কিহে যে পাইছিল মেডিকেল পঢ়িবলৈ” বিৰক্তিত মণিয়ে ঘড়ীটোলৈ চালে, এক বাজিছে৷ টোপনিটোয়ে তাইৰ চকুৰ পটাতে বহি আছে৷\n“ আধাঘণ্টা শুই লওঁ”৷ মণিয়ে লৈ থকা কম্বলখন ভালদৰে মেৰিয়াই বিছনাত বাগৰ দিলে৷ ………..\nশীতৰ ৰাতিবোৰ যিমানেই গভীৰ হয়, মণিমালা সিমানেই শিঁয়ৰি উঠে৷ সদায়েই, আজিও৷ আই চি ইউত বেছি পেচেণ্ট নাই৷ থকাকেইজন নীৰৱে শুই আছে৷ নাৰ্চ দুগৰাকী ভাগৰতে কলমটিয়াইছে৷ ওৰ্ৱাড বয় দুটাই আঁতৰত আড্ডাত মছগুল৷ সহকৰ্মী ডাঃ ৰংপি অলপ ওলাই গৈছে৷ হয়তো বাহিৰত চিগাৰেট খাবগৈ৷ মণিও ওলাই গ’ল৷ পাঁচমহলীয়া চাদখনৰ বাহিৰত ভৰি দিয়া মাত্ৰকে মণিৰ গাটো এজাক চেঁচা বতাহে চুই গ’ল৷ কিয় জানো মণিৰ এই চেঁচাবোৰ ভাল নালাগে৷ সেই সিদিনাখনৰ পৰাই ভাল নালাগে৷ যিদিনাখন তাইৰ পঢ়ি পঢ়ি ভাগৰি যোৱা দেহাটোক এডাল বিষাক্ত সাপে হেঁচি ধৰিছিল৷ যিডাল বিষাক্ত সাপৰ নাম আছিল দীপক৷ শিল যেন চেঁচা দুখন হাতে তাইক হেঁচি ধৰিছিল৷ এটা বিকট চিঞৰ তাই মুখেৰে ওলাই গৈছিল —“ বসুমতাৰী খুৰী……………….”৷\nতাই বহুদেৰিলৈকে ৰূপাৰ মাকৰ বুকুত সোমাই কঁপি আছিল৷ বয়সীয়াল বসুমতাৰী খুৰীয়ে একো নুশুনাকৈয়ে, একো নুসুধাকৈয়ে সকলো বুজি পাইছিল৷ “ মা, কি হ’ল, কি হ’ল” বুলি দৌৰি অহা ৰূপাক কাষৰ পৰা আঁতৰাই পঠাইছিল৷ ই কুকুৰটো ক’ত আছে বুলি বান্দৰ খেদোৱা টাঙোনডাল লৈ তেওঁ ৰাতিখন ওলাই গৈছিল৷ কাষৰ দুঘৰমান মানুহো সাৰ পাইছিল ইতিমধ্যে৷\n“চাল্লা পলাল, নেতা হ’বলৈ ওলাইছে, ঘৰৰ ছোৱালীজনীকো বাদ দিব পৰা নাই, ব’ল আমাৰ ঘৰত থাকিবি তই”৷ বসুমতাৰী খুৰীয়ে কথাবোৰ বাঢ়িবলৈ নিদিলে, চুবুৰীয়া আন কোনেও নিদিলে বঢ়াবলৈ৷ আমাৰ ছোৱালী, আমি ভালকৈ ৰখাম৷ কেৱল মণিমালাৰ মাকে ঘটনাটো গম পালে৷ কেনেকৈ ঘৰৰ মানুহেই ছোৱালীজনীক সৰ্বনাশ কৰিবলৈ ওলাইছিল৷ মাকে ইষ্ট দেৱতাক আকুলভাৱে প্ৰাৰ্থনা কৰে, ছোৱালীজনী বাচি যোৱাৰ বাবে৷\n“ই দেখোন দীপক আজিকালি নহা হ’ল, আমাৰ ঘৰলৈ”৷ মণিৰ দেউতাকে মাজে মাজে কয়৷ ইয়াতকৈ বিশেষ একো নোলায় দীপকৰ কথা৷\n“……………..আৰু ই ইলেকচনত উঠিব, নেতা হ’ব, মিনিষ্টাৰ হ’ব, চীফ মিনিষ্টাৰ হ’ব চাল্লা …..” আজিকালি বসুমতাৰী খুৰীয়ে ব্যস্ত ৰাজনৈতিক নেতা দীপক হাজৰিকাৰ মুখখন টিভিত দেখিলেই, নিজৰ মুখখন থুৱাই দিয়াৰ দৰে ভংগী লয়৷\nআৰু মণিমালা? তাই চিকিত্সা সেৱাত ব্যস্ত, তথাপিও তাই চেঁচা হাত, চেঁচা বতাহবোৰ আজিও বেয়া পায়৷ গিৰীয়েক অভয়ে যেতিয়া কয় “ এই দীপক হাজৰিকাটো মিনিষ্টাৰ হ’লে খুব ভাল হ’ব, বৰ ডায়েনেমিক লীডাৰ বুজিছা, আচ্ছা এওঁ তোমালোকৰ কোনোবা ৰিলেটিভ বুলি শুনিছিলো, হয় নেকি? “\nমণিমালাৰ নিৰুদ্বিগ্ন উত্তৰ, “ নহয়, আমাৰ দীপকটো কেতিয়াবাই মৰিল”৷\n← মেণ্ডেলাৰ দেশৰ ডায়েৰিৰ পাতৰ পৰা: অগ্নিভ দত্ত\nকবিতা ( নিবেদিতা হাজৰিকা ) →


if-india-england-t20-series-is-not-cancelled-gujarat-man-threatens-to-self-immolate-due-to-covid– News18 Assam\nIndia-England T20| ভাৰত-ইংলেণ্ডৰ তৃতীয়খন টি-২০ বাতিল নকৰিলে আত্মজাহ দিয়াৰ হুংকাৰ এইজন ব্যক্তিৰ!\nUpdated:March 22, 2021, 3:59 PM IST\nLast Updated: March 22, 2021, 3:59 PM IST\nক’ৰনা ভাইৰাছৰ নতুন প্ৰকাৰ এটাৰ উদ্ভৱ হোৱাৰ লগতে দেশৰ বহুকেইখন ৰাজ্যত বৃদ্ধি পাইছে সংক্ৰমণৰ ঘটনা। ক’ৰনা ভাইৰাছৰ বৰ্ধিত ঘটনাৰ বিষয়ে উদ্বিগ্ন হৈ গুজৰাটৰ গান্ধীনগৰৰ ব্যক্তি এজনে আৰক্ষী পৰিদৰ্শকক ফোন কৰে আৰু নৰেন্দ্ৰ মোদী ষ্টেডিয়ামত ভাৰত আৰু ইংলেণ্ডৰ মাজত চলি থকা টি-২০ (India-England T20) শৃংখলা বন্ধ নকৰিলে আত্মজাহ দিয়াৰ ভাবুকি দিয়ে।\nএই ভাবুকিৰ পিছত, আহমেদাবাদৰ চান্দখেদা আৰক্ষী থানাত এখন এজাহাৰ দাখিল কৰা হৈছে আৰু ফোন কৰা ব্যক্তিজনক পংকজ পেটেল বুলি চিনাক্ত কৰা হৈছে যিয়ে ১২ মাৰ্চত জ্যেষ্ঠ আৰক্ষী পৰিদৰ্শক কে.ভি. পেটেলক ভাবুকি জাৰি কৰিছিল। পেটেল চলি থকা টুৰ্ণামেণ্টৰ নিৰাপত্তা বিৱৰণৰ দায়িত্বত আছে।\nদুয়োজনৰ কল ৰেকৰ্ডিং শনিবাৰে ছচিয়েল মিডিয়াত ভাইৰেল হৈ পৰিছিল। ৰেকৰ্ডিংটোৱে কথোপকথনটো প্ৰকাশ কৰিছিল য'ত পংকজে আৰক্ষী পৰিদৰ্শকক সুধিছিল যে ক’ভিড নিৰ্দেশনা অনুসৰণ কৰা হৈছে নে নাই। তেওঁ লগতে উল্লেখ কৰে যে খেলখনত প্ৰায় ৭৫,০০০ দৰ্শকে অংশগ্ৰহণ কৰিব আছে আৰু বৰ্ধিত ঘটনাৰ মাজত, ই এক মুখ্য স্বাস্থ্যজনিত বিপদৰ সৃষ্টি কৰিব পাৰে। লগতে, কথোপকথনটোত ব্যক্তিজনে দাবী কৰিছিল যে চলি থকা খেলবোৰ বাতিল নকৰিলে তেওঁ আত্মজাহ দিব।\nৰাজ্যখনত নতুনকৈ ক’ভিডৰ ঘটনা বৃদ্ধি ৰোধ কৰাত ব্যৰ্থ হোৱাৰ বাবে পংকজে গুজৰাটৰ মুখ্যমন্ত্ৰী বিজয় ৰূপানি আৰু উপ মুখ্যমন্ত্ৰী নীতিন পেটেলৰ বিৰুদ্ধ কটু মন্তব্য কৰে বুলি জানিব পৰা গৈছে।\nআৰক্ষী পৰিদৰ্শকে কৈছিল যে মানুহজনৰ পৰিচয় জানিব পৰাৰ লগে লগে তেওঁ ফোন কৰা ব্যক্তিজনৰ বিৱৰণ আৰু তেওঁৰ যোগাযোগ নম্বৰ শ্বেয়াৰ কৰিবলৈ গান্ধীনগৰ আৰক্ষী নিয়ন্ত্ৰণ কক্ষলৈ ফোন কৰিছিল।\nআৰক্ষীয়ে অভিযুক্ত ব্যক্তিজনক ভাৰতীয় দণ্ড বিধি (আইপিচিIPC) ধাৰা ৫০৫ (২) ৰ অধীনত গোচৰ ৰুজু কৰিছে। শত্ৰুতা, ঘৃণা বা বেয়া ইচ্ছা, বেনামী যোগাযোগৰ জৰিয়তে অপৰাধৰ ভাবুকি দিয়াৰ বাবে আইপিচি ধাৰা ৫০৭, আৰু ইচ্ছাকৃত অপমানৰ বাবে আইপিচি ধাৰা ৫০৪ৰ অধীনত গোচৰ ৰুজু কৰিছে।\nভাৰত আৰু ইংলেণ্ডৰ মাজত তৃতীয় টেষ্টৰ আগতে আহমেদাবাদৰ মোতেৰা ক্ৰিকেট ষ্টেডিয়ামৰ নাম নৰেন্দ্ৰ মোদী ষ্টেডিয়াম নামেৰে নামাকৰণ কৰা হৈছিল। ভাৰতৰ ৰাষ্ট্ৰপতি ৰামনাথ কোবিন্দে নতুন ষ্টেডিয়ামখন উদ্বোধন কৰে। বিশ্বৰ সৰ্ববৃহৎ ক্ৰিকেট ষ্টেডিয়াম হিচাপে খ্যাত এই ষ্টেডিয়ামত ১,১০,০০০ দৰ্শকে একেলগে খেল উপভোগ কৰিব পাৰে। ষ্টেডিয়ামখন ১৯৮২ চনত নিৰ্মাণ কৰা হৈছিল আৰু প্ৰথমতে ৪৯,০০০ দৰ্শক বহাৰ ক্ষমতা আছিল। ৬৩ একৰ একেকাত বিয়পি থকা, ষ্টেডিয়ামত ৪০ জন খেলুৱৈৰ বাবে ডৰমিটৰিসহ এটা ইনড’ৰ ক্ৰিকেট একাডেমী আছে। ষ্টেডিয়ামখনত চাৰিটা দলে ব্যৱহাৰ কৰিব পৰা যথেষ্ট ডাঙৰ ড্ৰেছিং ৰুম থকাৰ লগতে এটা ষ্টেট-অফ-আৰ্ট জিমনাছিয়াম, ছখন ইনড’ৰ অনুশীলন পিটচ আৰু আৰু তিনিটা বাহিৰৰ অনুশীলন ক্ষেত্ৰৰ লগতে অন্যান্য সা-সুবিধা আছে।\nইয়াৰ বিশাল ক্ষমতাৰ বাবে নৰেন্দ্ৰ মোদী ষ্টেডিয়াম এতিয়া বিশ্বৰ সৰ্ববৃহৎ ক্ৰিকেট ষ্টেডিয়াম আৰু বিশ্বৰ দ্বিতীয় সৰ্ববৃহৎ ক্ৰীড়া খেলপথাৰ। ইয়াৰ ব্যাপক পুনৰনিৰ্মাণ আৰু নৱীকৰণৰ সৈতে, ষ্টেডিয়ামখন বৰ্তমান অষ্ট্ৰেলিয়াৰ মেলবর্ন ক্ৰিকেট গ্ৰাউণ্ড আৰু ইডেন গাৰ্ডেনতকৈ অধিক আসন লাভ কৰিছে, যাৰ তৃতীয় সৰ্বোচ্চ দৰ্শকৰ ক্ষমতা ৬৬,৩৪৯।\nউল্লেখযোগ্য যে গুজৰাটত দেওবাৰে মুঠ ৮১০ টা ক’ভিড-১৯ টা গোচৰৰ সংখ্যাৰ সৈতে মুঠ সংক্ৰমণৰ সংখ্যা ২,৭৮,২০৭ লৈ বৃদ্ধি পাইছে।\nFirst published: March 16, 2021, 1:31 PM IST\nMotera Stadium (মোতেৰা ষ্টেডিয়াম) Narendra Modi Stadium (নৰেন্দ্ৰ মোদী ষ্টেডিয়াম) India (ইণ্ডিয়া) England (ইংলেণ্ড) T-20 (টি-২০) Cricket (ক্ৰিকেট)


প্ৰাক্তন মন্ত্ৰী তথা জ্য়েষ্ঠ কংগ্ৰেছ নেতা জিতিন প্ৰসাদে যোগদান কৰিলে BJPত...– News18 Assam\nকংগ্ৰেছৰ আন এক বলিষ্ঠ নেতাৰ বিজেপি গমন ! প্ৰাক্তন মন্ত্ৰী তথা জ্য়েষ্ঠ কংগ্ৰেছ নেতা জিতিন প্ৰসাদে যোগদান কৰিলে BJPত...\nUpdated:June 9, 2021, 2:19 PM IST\nকংগ্ৰেছৰ জ্যেষ্ঠ নেতা তথা মনমোহন সিং চৰকাৰৰ মন্ত্ৰী জিতিন প্ৰসাদে (Jitin Prasada) বুধবাৰে আবেলি বিজেপিত যোগদান কৰে।\nকংগ্ৰেছৰ জ্যেষ্ঠ নেতা তথা মনমোহন সিং চৰকাৰৰ মন্ত্ৰী জিতিন প্ৰসাদে (Jitin Prasada) বুধবাৰে আবেলি বিজেপিত যোগদান কৰে। ৰাষ্ট্ৰীয় ৰাজধানী দিল্লীৰ বিজেপি মুখ্য কাৰ্যালয়ত এক চমু অনুষ্ঠানত কেন্দ্ৰীয় মন্ত্ৰী পীয়ুষ গোৱেলে প্ৰসাদক দলৰ সদস্যপদ প্ৰদান কৰে। ইফালে, গোৱেলে কয় যে প্ৰসাদে দলত যোগদান কৰাৰ কাৰ্যই দলটোক উৎসাহিত কৰিব।\nজিতিন প্ৰসাদে যোগদান কৰি কয়, "আজি যদি এনে এটা দল আছে যি সঁচাকৈয়ে এটা প্ৰতিষ্ঠান হিচাপে কাম কৰে, সেয়া হৈছে বিজেপি। বাকী দলবোৰ ব্যক্তিগত আৰু আঞ্চলিকতাবাদত সীমাবদ্ধ। প্ৰধানমন্ত্ৰী মোডীয়ে নতুন ভাৰতৰ বাবে যি নিৰ্মাণ কৰি আছে তাত সামান্য অৱদান আগবঢ়োৱাৰ এটা সৰু সুযোগো মই লাভ কৰিম।' কংগ্ৰেছৰ কথা উল্লেখ কৰি প্ৰসাদে কয় যে যদি আপুনি এটা দলত থাকিব নোৱাৰে আৰু আপোনাৰ লোকসকলক সহায় কৰিব নোৱাৰে, তেন্তে তাত বাস কৰাৰ কি লাভ। মই আশা কৰোঁ বিজেপি সমাজ সেৱাৰ মাধ্যম হৈ থাকিব।\nFirst published: June 9, 2021, 2:19 PM IST


সদস্য বাৰ্তা:Ram Kinkor Mahanta - অসমীয়া ৱিকিপিডিয়া\nসদস্য বাৰ্তা:Ram Kinkor Mahanta\nনমস্কাৰ, Ram Kinkor Mahanta\nঅসমীয়া ৱিকিপিডিয়ালৈ আপোনাক আদৰণি জনাইছোঁ!\nআপোনাৰ আগ্ৰহৰ বাবে ধন্যবাদ। আশা কৰোঁ আপুনি সদায় আমাৰ লগত জড়িত হৈ থাকিব। নৱাগত সকলৰ বাবে তলত দিয়া পৃষ্ঠাকেইখন অতি উপযোগী, অনুগ্ৰহ কৰি পৃষ্ঠাকেইখন এবাৰ চকু ফুৰাই চাই যেন।\nৱিকিপিডিয়াত সম্পাদনাৰ সহায়\nৱিকিপিডিয়াৰ বিষয়ে অলপ\nসম্পাদনাৰ থুলমুল আভাস\nৱিকিপিডিয়া সম্পাদনাৰ বিষয়ে প্ৰয়োজনীয় আভাস\nপ্ৰবন্ধ এটা কেনেকৈ আৰম্ভ কৰিব?\nসততে উদিত প্ৰশ্নসমূহ\nৱিকিপিডিয়াৰ সম্পাদনাৰ নিয়ম নীতি\nৱিকিপিডিয়াৰ পঞ্চশীল নীতি\nৱিকিপিডিয়া কি নহয়\nইয়াৰ উপৰিও ফে'চবুকত Assamese Wikipedia Community বুলি আমাৰ এটা আলোচনা গোট আৰু অসমীয়া ৱিকিপিডিয়া- Assamese Wikipedia নামৰ এটা পৃষ্ঠা আছে। ৱিকিপিডিয়ানসকলক লগ পাবলৈ আৰু ৱিকিপিডিয়াৰ বিষয়ে জানিবলৈ আপুনিও সেইবোৰৰ সদস্য হৈ ল'ব পাৰে।\nআশা কৰোঁ ৱিকিপিডিয়াত সম্পাদনা কৰি আৰু এজন ৱিকিপিডিয়ান হোৱাটো উপভোগ কৰিব।\nদীপাংকৰ চেতিয়া? 07:25, 28 ফেব্ৰুৱাৰী 2015 (UTC)\n1 প্ৰতিভাবান ন-সম্পাদকৰ পদক: মাৰ্চ\n2 বিশেষ পুৰস্কাৰ\n3 ৱিকিপিডিয়া এছিয়ান মাহৰ অন্তিম সপ্তাহ\n4 Rio Olympics Edit-a-thon\n5 ২০২১ চনৰ ৱিকিমিডিয়া ফাউণ্ডেচন নিৰ্বাচনৰ বাবে মনোনয়ন আহ্বান\nপ্ৰতিভাবান ন-সম্পাদকৰ পদক: মাৰ্চ[সম্পাদনা কৰক]\nপ্ৰতিভাবান ন-সম্পাদকৰ পদক\nসঠিক পথত এজন নতুন সম্পাদক\nযোগদানৰ এমাহৰ ভিতৰতে অসমীয়া ৱিকিপিডিয়াত তুমি দেখুওৱা উৎসাহ আৰু অৱদানৰ বাবে কৃত্জ্ঞতাস্বৰুপে তোমালৈ এই বঁটা আগবঢ়োৱা হৈছে। আশা কৰোঁ আগলৈকো এনেদৰে কাম কৰি থাকিবা৷- Manjil Konwar (talk) 10:58, 30 মাৰ্চ 2015 (UTC)\nবিশেষ পুৰস্কাৰ[সম্পাদনা কৰক]\nঅসমীয়া ৱিকিপিডিয়ালৈ তোমাৰ শেহতীয়া বৰঙনিৰ বাবে এই উপহাৰ প্ৰদান কৰা হ'ল। আশাকৰোঁ এই উৎসাহ যাতে অক্ষুণ্ণ থাকে। প্রভাকৰ শৰ্মা নেওগ (talk) 14:32, 15 August 2015 (UTC)\nৱিকিপিডিয়া এছিয়ান মাহৰ অন্তিম সপ্তাহ[সম্পাদনা কৰক]\nৱিকিপিডিয়া এছিয়ান মাহত অংশগ্ৰহণ কৰা প্ৰায় শতাধিক ৱিকিপিডিয়ানৰ মাজৰ এজন অংশগ্ৰহণকাৰী হিচাপে আপোনাক ধন্যবাদ জ্ঞাপন কৰিছোঁ। আমাৰ মাজৰ বহু ৱিকিপিডিয়ানে এই সম্পাদনা মেলাত অতি উৎকৃষ্ট কাম কৰিছে আৰু বহুসংখ্যকে এতিয়াও এই অভিযান সফল কৰি তোলাৰ চেষ্টা কৰি আছে। ইয়াত আপোনাৰ জ্ঞাতাৰ্থে কেইটামান গুৰুত্বপূৰ্ণ বাৰ্তা সন্নিবিষ্ট কৰা হৈছে:\nযদি আপুনি ৱিকিপিডিয়া এছীয় দূত সন্মান লাভ কৰিব বিচাৰিছে, তেন্তে সকলো অংশগ্ৰহণকাৰীৰ অগ্ৰগতি চাবলৈ ক্ৰিয়াকলাপ পৃষ্ঠা নিৰীক্ষণ কৰিব পাৰে।\nযিহেতু এই কাৰ্যসূচী অন্ত পৰিবলৈ মাত্ৰ আৰু এসপ্তাহহে বাকী আছে, গতিকে অহা ৩ ডিচেম্বৰ, ২০১৫ (ইউটিচি)ৰ ভিতৰত আপোনাৰ বৰঙণি জমা কৰিবলৈ অনুৰোধ জনোৱা হ'ল। কেৱল নৱেম্বৰ মাহত কৰা সম্পাদনাবোৰহে বিবেচনা কৰা হ'ব।\nযদি আপুনি পাঁচটা প্ৰৱন্ধ জমা কৰিলে যদিও, কিবা সুক্ষ্ম কাৰণত (মাত্ৰ কেইটামান শব্দৰ বাবে ৩০০ টা শব্দৰ সীমা পাৰ কৰিব নোৱাৰিলে বা অগুৰুত্বপূৰ্ণ সমস্যাৰ টেগ আছে) ইয়াৰে এটা যোগ্য বিবেচিত হোৱা নাই, চিন্তা কৰাৰ প্ৰয়োজন নাই, আপোনালৈও প'ষ্টকাৰ্ড প্ৰেৰণ কৰা হ'ব।\nযদি আপুনি এই অভিযান সম্পূৰ্ণ কৰিব নোৱাৰিলে, তথাপি আপোনাক এজন অংশগ্ৰহণকাৰী হিচাপে পায় আমি আনন্দিত হৈছোঁ আৰু এছিয়া বিষয়ক প্ৰৱন্ধসমূহ উন্নত কৰাৰ ক্ষেত্ৰত সহায় কৰা বাবে সকলোকে কৃতজ্ঞতা জ্ঞাপন কৰিছোঁ!\nএই সংক্ৰান্তত কিবা প্ৰশ্ন আছে যদি অনুগ্ৰহ কৰি যোগাযোগ কৰক। --দিব্য দত্ত\nRio Olympics Edit-a-thon[সম্পাদনা কৰক]\nFor every 20 articles created collectively,atree will be planted. Similarly, when an editor completes 20 articles,abook will be awarded to him/her. Check the main page for more details. Thank you. Abhinav619 (sent using MediaWiki message delivery (talk) 16:54, 16 August 2016 (ইউ.টি.চি.), subscribe/unsubscribe)[উত্তৰ দিয়ক]\n২০২১ চনৰ ৱিকিমিডিয়া ফাউণ্ডেচন নিৰ্বাচনৰ বাবে মনোনয়ন আহ্বান[সম্পাদনা কৰক]\nপ্ৰিয় Ram Kinkor Mahanta,\n২০২১ চনৰ বোৰ্ড অফ ট্ৰাষ্টীজৰ নিৰ্বাচন ৪ আগষ্টৰ পৰা ১৭ আগষ্টলৈ অনুষ্ঠিত হ'ব। খালি হোৱা আসনসমূহ পূৰণ কৰিবলৈ ৱিকি-সম্প্ৰদায়ৰ পৰা প্ৰাৰ্থীৰ প্ৰয়োজন।\nৱিকিমিডিয়া ফাউণ্ডেচন ব'ৰ্ড অৱ ট্ৰাষ্টীয়ে ৱিকিমিডিয়া ফাউণ্ডেচনৰ কাৰ্যকলাপৰ তত্ত্বাৱধান কৰে। ভোটৰ মাধ্যমেৰে ৱিকি-সম্প্ৰদায়ৰ পৰা নিৰ্বাচিত ট্ৰাষ্টী আৰু নিযুক্ত ট্ৰাষ্টীসকলক লৈ ট্ৰাষ্টী বোৰ্ড গঠন কৰা হয়। ট্ৰাষ্টীসকলৰ কাৰ্যকাল তিনি বছৰ। বিভিন্ন ৱিকি-সম্প্ৰদায়ে কমিউনিটি ট্ৰাষ্টীসকলক ভোট দিয়াৰ সুযোগ লাভ কৰিব। ইতিমধ্যে ৯ জুন ২০২১ তাৰিখৰ পৰা প্ৰাৰ্থীসকলৰ মনোনয়ন-পত্ৰ গ্ৰহণ কৰা হৈছে আৰু ই ২৯ জুন ২০২১ তাৰিখে সমাপ্ত হ’ব।\nপ্ৰাৰ্থীসকলৰ যোগ্যতা সম্পৰ্কে জানিবলৈ এই পৃষ্ঠাটো চাওক। সকলো প্ৰকল্প আৰু ৱিকি-সম্প্ৰদায়ৰ যোগ্য প্ৰাৰ্থীসকলক স্বাগতম জনোৱা হৈছে। যদি আপুনি এজন ভাল ট্ৰাষ্টী হ'ব পৰা কাৰোবাক জানে, তেওঁলোকক নিৰ্বাচনত অৱতীৰ্ণ হ'বলৈ উৎসাহিত কৰক। মনোনয়ন দাখিল কৰাৰ লিংক ইয়াতে পাব।\nনিৰ্বাচন কমিটিৰ হৈ,\nবাবুল বৈশ্য 08:29, 12 June 2021 (ইউ.টি.চি.)[উত্তৰ দিয়ক]\n2021 Wikimedia Foundation Board elections: Eligibility requirements for voters[সম্পাদনা কৰক]\nMediaWiki message delivery (বাৰ্তা) 16:27, 30 June 2021 (ইউ.টি.চি.)[উত্তৰ দিয়ক]\n"https://as.wikipedia.org/w/index.php?title=সদস্য_বাৰ্তা:Ram_Kinkor_Mahanta&oldid=284327"ৰ পৰা অনা হৈছে\nএই পৃষ্ঠাখন ৩০ জুন, ২০২১ তাৰিখে ২১:৫৭ বজাত অন্তিম সংশোধন কৰা হৈছিল।


আলফা শূণ্য নগাঁও পুনৰ হ'ব নেকি আলফাৰ ঘাটি? নগাঁৱৰ ৩ যুৱকে আলফাত যোগদানৰ খবৰে চিন্তাত পেলাইছে আৰক্ষীক nagaon-three-boy-joins-ulfa-i-assam-police-starts-investigation-tvnilutpal-hb– News18 assam\nআলফা শূণ্য নগাঁও পুনৰ হ'ব নেকি আলফাৰ ঘাটি? নগাঁৱৰ ৩ যুৱকে আলফাত যোগদানৰ খবৰে চিন্তাত পেলাইছে আৰক্ষীক\nঅসম আৰক্ষীৰ বিশেষ শাখাই নগাঁৱৰ পৰা নিৰুদ্দেশ হোৱা যুৱকৰ সন্ধানতো আৰম্ভ কৰিছে অভিযান।\nLast Updated : March 19, 2022, 08:34 IST\nআলফা শূণ্য জিলা হিচাপে বিবেচিত নগাঁৱত পুনৰ সাংগঠনিক স্থিতি শক্তিশালী কৰাৰ বাবে যো-জা চলাইছে আলফাই। শেহতীয়াকৈ নগাঁও জিলাৰ কামপুৰৰ ৩জনকৈ যুৱক আলফা (স্বাধীন)ৰ ম্যানমাৰস্থিত শিবিৰত উপস্থিত হোৱাৰ পিছতে এই কথা নিশ্চিত হৈ পৰিছে।\nকামপুৰৰ তন্ময় বৰা, দিগন্ত গোৱালা আৰু সুভাষ হীৰা নামৰ ৩জন যুৱকে ইতিমধ্যে আলফাৰ ম্যানমাৰস্থিত শিবিৰত প্ৰশিক্ষণ গ্ৰহণৰ বাবে উপস্থিত হোৱাৰ কথা চোৰাংচোৱা সূত্ৰই প্ৰকাশ কৰাৰ পিছতে নগাঁও আৰক্ষীয়ে ঘটনা সংক্ৰান্তত তদন্ত আৰম্ভ কৰিছে।\nঅসম আৰক্ষীৰ বিশেষ শাখাই নগাঁৱৰ পৰা নিৰুদ্দেশ হোৱা যুৱকৰ সন্ধানতো আৰম্ভ কৰিছে অভিযান। আৰক্ষীৰ সন্দেহ গোপনে নগাঁৱত আলফাই চলাই আছে সদস্যভৰ্তি অভিযান।\nউল্লেখযোগ্য যে, ২০০১চনলৈকে আলফাৰ ঘাটি হিচাপে পৰিচিত নগাঁও বিগত প্ৰায় ২০বছৰ আলফাশূণ্য জিলা হিচাপে বিবেচিত হৈছিল। পূৰ্বে নগাঁৱত আলফাৰ সাংগঠনিক স্থিতি অতিশয় শক্তিশালী আছিল। কিন্তু ১৯৯৭ চনৰ পিছৰে পৰা সেনা-আৰক্ষীৰ অভিযানত বহু আলফাৰ সদস্য নিহত হোৱাৰ লগতে গ্ৰেপ্তাৰ হৈছিল বহু দুধৰ্ষ আলফাৰ নেতা।\nইয়াৰ পিছতে ভূটানত আলফাৰ বিৰুদ্ধে হোৱা অপাৰেচন অল-ক্লিয়াৰতো প্ৰাণ হেৰুৱাইছিল নগাঁৱৰ কেইবাগৰাকীও যুৱকে। ২০০১ চনত নগাঁৱত আলফাৰ বহু যুৱকে আত্মসমৰ্পন কৰাৰ পিছতে জিলাখনত সংগঠনটোৰ স্থিতি দুৰ্বল হৈ পৰিছিল। কিন্তু এতিয়া পুনৰ নগাঁৱৰ ৩ যুৱকে আলফাত যোগদান কৰাৰ খবৰে চিন্তিত কৰি তুলিছে আৰক্ষীক। পুনৰ আলফাশূণ্য নগাঁৱত সংগঠনটোৰ স্থিতি শক্তিশালী কৰাৰ বাবে আলফা(স্বাধীন)ৰ নেতৃত্বই চলোৱা চেষ্টাই চিন্তিত কৰি তুলিছে জিলাখনৰ সাধাৰণ ৰাইজকো।\nFirst published: March 19, 2022, 08:34 IST\n3 boys join ULFANagaonNagaon Policeulfa


হাফলঙত ক'ভিডত মৃত্যু হোৱা ব্যক্তিৰ শেষকৃত্য হোজাইত ! প্ৰশাসনৰ ভূমিকাক লৈ ৰাইজৰ ক্ষোভ - NORTHEAST NOW (Assamese)\nহাফলঙত ক’ভিডত মৃত্যু হোৱা ব্যক্তিৰ শেষকৃত্য হোজাইত ! প্ৰশাসনৰ ভূমিকাক লৈ ৰাইজৰ ক্ষোভ\nকালি আবেলি দুইমান বজাত হাফলঙৰ বলবাহাদুৰ থাপা নামৰ এগৰাকী ব্যক্তিৰ হাফলং ক’ভিড কেয়াৰ চেন্টাৰত মৃত্যু হয়। কিন্তু মৃত্যুৰ পাছত মৃতকৰ শেষকৃত্য কৰাক লৈ সৃষ্টি হয় চাঞ্চল্যৰ। কাৰণ হাফলঙত নাই ক’ভিডত মৃত্যু হোৱা ৰোগীৰ শেষকৃত্য সম্পন্ন কৰাৰ ডেজিগনেটেড ঠাই। ৪৮৯০ বৰ্গ কিলোমিটাৰৰ ডিমা হাছাওত পাৰ্বত্য প্ৰশাসনে এক বা দুই বিঘা মাটি উলিয়াব পৰা নাই।\nকালি নিশা হাফলং ক’ভিড কেয়াৰ চেন্টাৰত সম্মুখত ক’ভিড কেয়াৰ কৰ্মী আৰু মৃতকৰ আত্মীয়সকলৰ মাজত এক উত্তপ্ত পৰিস্থিতিৰ সৃষ্টি হয়। বহু ৰাতিলৈকে ৰাইজে চিকিৎসালয় চৌহদত ভিৰ কৰে।\nআচলতে পাৰ্বত্য প্ৰশাসনে হাফলঙৰ পৰা পোন্ধৰ কিলোমিটাৰ দূৰত্বৰ জাতিঙ্গা পৰিষদীয় এলেকাত এখন ঠাই ক’ভিডত মৃত্যু হোৱা ব্যক্তিৰ অন্তিম সৎকাৰৰ কাৰণে প্ৰস্তুত কৰিছিল। যোৱা ৫ ছেপ্তেম্বৰ তাৰিখে মাইবাঙৰ ঝন্টু চক্ৰৱৰ্তীৰ ক’ভিডত মৃত্যু হোৱাৰ পাছত অন্তিম সৎকাৰ কৰিব যোৱাত স্থানীয় ৰাইজে আপত্তি কৰিছিল।\nপাছত মাইবাঙত কৰা হয়। কিন্তু উক্ত ঘটনাৰ এমাহ পাছতো প্ৰশাসনে বিকল্প মাটি বিচাৰি উলিয়াব পৰা নাই। তাৰ বাবে তেনে পৰিস্থিতিৰ সৃষ্টি হয়।আজি পুৱা বলবাহাদুৰ থাপাৰ মৃতদেহ এম্বুলেন্সেৰে হাফলঙৰ পৰা নি হোজাই আৰক্ষী থানাৰ অন্তৰ্গত লঙ্কাত অন্তিম সৎকাৰ কৰা হয় বুলি জানিব পৰা গৈছে।\nতথ্য অনুসৰি হোজাই জিলাৰ লঙ্কা আৰক্ষী থানাৰ অন্তৰ্গত উদালি স্মশানত শেষকৃত্য সম্পন্ন হয়। হাফলং অসামৰিক চিকিৎসালয়ৰ প্ৰশাসনিক বিষয়া নয়নজ্যোতি গোস্বামীয়ে আমাক এই তথ্য জানিবলৈ দিয়ে।।\nউল্লেখনীয় যে যোৱা ৫ ছেপ্তেম্বৰত অনুৰূপ ভাৱে মাইবাঙৰ ঝন্টু চক্ৰৱৰ্তীৰ ক’ভিডত মৃত্যু হয়। তেতিয়াও মৃতকৰ শেষকৃত্য লৈ সমস্যা হৈছিল। কিন্তু ইয়াৰ পাছতো গা ল’ৰা নাই পাৰ্বত্য জিলা প্ৰশাসনৰ। ৰাইজৰ অভিযোগ যে ডিমা হাছাও জিলা প্রশাসনৰ ব্যৰ্থতা আৰু উদাসীনতাৰ কাৰণে এনে পৰিস্থিতিৰ সৃষ্টি হৈছে।


Urmilar Chakulo উৰ্মিলাৰ চকুলো : কাঞ্চন বৰুৱা (JYOTI PRAKASHAN) - SCIENTIA BOOK SHOP\nHome / Assamese Author অসমীয়া ভাষাৰ সাহিত্যিকসকল / Kanchan Baruah কাঞ্চন বৰুৱা / Urmilar Chakulo উৰ্মিলাৰ চকুলো : কাঞ্চন বৰুৱা (JYOTI PRAKASHAN)â€¹Return to Previous Page\nProduct code: sci1310 Categories: Assamese Book Publications অসমীয়া কিতাপ প্ৰকাশন, Jyoti Prakashan, Kanchan Baruah কাঞ্চন বৰুৱা\nউৰ্মিলাৰ চকুলো : কাঞ্চন বৰুৱা\nAuthor: Kanchan Baruah\nPublisher: Jyoti Prakashan\nUrmilar Chakulo উৰ্মিলাৰ চকুলো : কাঞ্চন বৰুৱা (JYOTI PRAKASHAN) quantity\nTags: Urmilar Chakulo Author: Kanchan Baruah, উৰ্মিলাৰ চকুলো : কাঞ্চন বৰুৱা\nAn Assamese novel written by Kanchan Baruah and Published by Ila Sarmah on behalf of Jyoti Prakashan.\nBhubanmohan Baruah wasanovelist, short story writer from Assam. He wrote many novels under the pen-name of Kanchan Baruah.\n‘… কি বুলি ভাবিছে আমাক? কি বুলি ভাবিছে অসমৰ মানুহখিনিক? নিজৰ ব্যর্থতা ঢাকি ৰাখিবলৈকে, কেঁচুৱাক প্রবোধ দিয়াৰ দৰেই, সুৰক্ষিত দিল্লীৰ মন্ত্রণালয়ৰ আৰামৰ কোমল গাদীত বহি, কথাৰ ফুলজাৰি জ্বলাই প্রবোধ বাণীৰে আমাৰ মুখ বন্ধ কৰিবলৈ চেষ্টাৰ ক্ৰুটি কৰা নাই। -বিমলদা, জয়ন্তদা, তোমালোকেতো যুদ্ধৰ বহুত খবৰেই ৰাখা, মোক কোৱাচোন, কিহৰ কাৰণে আজি আমাৰ সীমান্তৰ দিশে দিশে ধ্বংসৰ জুই জ্বলাই চীনা দস্যুৰ দল আগুৱাই আহিব পাৰিছে? বিনা বাধাৰে গ্রাস কৰিছেহি সমগ্র সীমান্ত- গ্রাস কৰিব খুজিছেহি আমাৰ এই চহৰখন – পদানত কৰিব খুজিছেহি সমগ্র অসম …?’\nPouti Tara পুৱতি তৰা : কাঞ্চন বৰুৱা (JYOTI PRAKASHAN)\nMriga-Trishna মৃগতৃষ্ণা : কাঞ্চন বৰুৱা (JYOTI PRAKASHAN)\nAsanta Prahar অশান্ত প্ৰহৰ : কাঞ্চন বৰুৱা (JYOTI PRAKASHAN)\nJyoti Quiz জ্যোতি কুইজ : শান্তনু কৌশিক বৰুৱা (JYOTI PRAKASHAN)\nVijnanar Ki Kiya Kanekoi Kon Aru Ketiya বিজ্ঞানৰ কি কিয় কেনেকৈ কোন আৰু কেতিয়া : শান্তনু কৌশিক বৰুৱা (JYOTI PRAKASHAN)\nCareer Guide কেৰিয়াৰ গাইড : প্ৰীতিমা কৌশিক বৰুৱা (JYOTI PRAKASHAN)\nNiravatar Spandan নীৰৱতাৰ স্পন্দন : জ্যোৎস্না বৰুৱা (JYOTI PRAKASHAN)\nFiringati ১৮৫৭ৰ ফিৰিঙতি মণিৰাম দেৱান : অমৰজ্যোতি বৰুৱা (JYOTI PRAKASHAN)\nASOMOR OITIJYA (LITT. HERITAGE OF ASSAM) অসমৰ ঐতিহ্য : শান্তনু কৌশিক বৰুৱা (JYOTI PRAKASHAN)\nBandha Gjharar Khiriki বন্ধ ঘৰৰ খিৰিকী : মণিকুন্তলা ভট্টাচাৰ্য (JYOTI PRAKASHAN)\nKI KOT KIO KUN KETIYA কি ক’ত কিয় কোন কেতিয়া : শান্তনু কৌশিক বৰুৱা (JYOTI PRAKASHAN)\nBIGYANOR KI KIO KENEKE KUN ARU KETIA? বিজ্ঞানৰ কি কিয় কেনেকৈ : কোন আৰু কেতিয়া : শান্তনু কৌশিক বৰুৱা (JYOTI PRAKASHAN)\nDIHANAM Author: Nikunjalata Baruah দিহানাম : নিকুঞ্জলতা বৰুৱা (JYOTI PRAKASHAN)\nBate Ghate বাটে-ঘাটে : কনকসেন ডেকা (JYOTI PRAKASHAN)\nKI KIO KENEKE AUTHOR: SANTANU KAUSHIK BARUAH ২৫১ কি কিয় কেনেকৈ [ লগতে আছে চাৰি শতাধিক কুইজ ] শান্তনু কৌশিক বৰুৱা (JYOTI PRAKASHAN)\nShahashra Hemantar Trisaagni সহস্ৰ হেমন্তৰ তৃষাগ্নি : ড° ধ্ৰুৱজ্যোতি বৰা (JYOTI PRAKASHAN)\nKoney Ketiya Kenekoi Ki Awiscar Korichil (JYOTI PRAKASHAN)\nJiwanbodh জীৱনবোধ : লিন য়ুটাঙ : অনুবাদ : ড° প্ৰফুল্ল কটকী (JYOTI PRAKASHAN)\nGoti Mati Bhakati গতি মতি ভকতি : ড° লক্ষ্মীনন্দন বৰা (JYOTI PRAKASHAN)\nSaptashir Abhisaap সপ্তৰ্ষিৰ অভিশাপ : ৰঞ্জু হাজৰিকা (JYOTI PRAKASHAN)\nTini Pahar Ek Simanta দিলীপ চন্দন : তিনি পাহাৰ এক সীমান্ত (JYOTI PRAKASHAN)\nAssamese Book Publications অসমীয়া কিতাপ প্ৰকাশন, Banalata Publication\nৰমণীয় অনুভৱ : দেৱকান্ত সন্দিকৈ ROMONIO ANUBHAV AUTHOR: Devakanta Handique LANGUAGE: ASSAMESE PUBLISHER: Banalata RS: 80\nPAUL ROBSONOR ATMALAKHA: MUR PAT মোৰ পথ : পল ৰবচনৰ আত্মলেখা ভাষান্তৰ : নৰেন পাটগিৰি (STUDENTS’ STORE)\nAssamese Book Publications অসমীয়া কিতাপ প্ৰকাশন, Students Store\nমোৰ পথ : পল ৰবচনৰ আত্মলেখা ভাষান্তৰ : নৰেন পাটগিৰি PAUL ROBSONOR ATMALAKHA:MUR PAT AUTHOR: NARAN PATGIRI LANGUAGE: ASSAMESE PUBLISHER: STUDENT'S STORE RS: 90\n90.00 81.00Add to cart\nপৃথিৱীৰ জ্বৰ : পুলিন কলিতা PRITHIVIR JWAR AUTHOR: Pulin Kalita LANGUAGE: ASSAMESE PUBLISHER: Banalata RS: 120\nAssamese Book Publications অসমীয়া কিতাপ প্ৰকাশন, Banalata Publication, Soumyadeep Dutta সৌম্যদ্বীপ দত্ত, Travelogue ভ্ৰমন কাহিনী\nবজ্ৰড্ৰেগনৰ দেশত : সৌম্যদ্বীপ দত্তBajraDragonar Dekhot AUTHOR: Soumyadeep Datta LANGUAGE: ASSAMESE PUBLISHER: Banalata RS: 500\n500.00 450.00Add to cart\nAssamese Book Publications অসমীয়া কিতাপ প্ৰকাশন, Banalata Publication, Neelim Akash Kashyap নীলিম আকাশ কাশ্যপ\nনেপোলিয়ন বোনাপাৰ্ট জেছিউলিটা : নীলিম আকাশ কাশ্যপ Napoleon Bonaparte:Jesuisl'etat AUTHOR: Neelim Akash Kashyap LANGUAGE: ASSAMESE PUBLISHER: Banalata RS: 180


লটিঘটি – Page 49 – ফটাঢোল\nApril 1, 2018 লটিঘটি\t3 Comments\nশব্দ বিভ্ৰাট – জিন্না বৰদলৈ\nপ্ৰাথমিক বিদ্যালয়ত পঢ়াৰ সময়ত সহপাঠী এগৰাকী আছিল, উপাধিতো চুতীয়া ফুকন। খুব সুন্দৰ কণ্ঠৰ অধিকাৰী আছিল বাবে তাই ছাৰ বাইদেউৰপৰা বেছি মনোযোগ পাইছিল, যিটো আমাৰ দৰে ধিতিঙালি কৰি ফুৰাসকলৰ বাবে আছিল ঈৰ্ষাৰ কাৰণ। চতুৰ্থ শ্ৰেণীৰ পাছত ছোৱালীজনী নাপাত্তা হৈ গ’ল। বহুত বছৰৰ মূৰত অনা অসমীয়া বন্ধুকেইজনৰ সৈতে এদিন আড্ডা দি থাকোতে সহপাঠীগৰাকীৰ কথা ক’লো। তাইৰ উপাধিটো শুনিয়েই আটাইবোৰে গির্জনী মাৰি হাঁহিবলৈ ধৰিলে। এজনে আনকি তাইৰ উপাধিটোৱেই তাই নাপাত্তা হৈ যোৱাৰ কাৰণ বুলিও ক’লে। আটাইৰে হাঁহি শাম কটাৰ পিছত মোক এজনে বুজাই\nMarch 1, 2018 লটিঘটি\t21 Comments\nভাওনাৰ সংবাদ –অসীমা শইকীয়া দত্ত\nজীৱনত প্ৰথমবাৰৰ বাবে লিখি থাকোতে হাঁহিছো। সকলো মনত পৰি। লগৰজনীৰ গাঁৱত ভাওনা। তাইৰ দুটা ভায়েকৰ ভাও চাবলৈ সাদৰেৰে নিমন্ত্ৰণ কৰিছে মোক। তাইৰ দেউতাকৰ চাইকেলৰ হেণ্ডেলত গাৰু এটা বান্ধি গ’লো। মই লোকৰ গাৰুত নুশুও তাতে। চিক্সমানত পঢ়ি আছোঁ তেতিয়া। ৰাতিলৈ দাদাও যাব ভাওনালৈ, সেয়েহে অনুমতি পালোঁ। লগৰজনীৰ ভায়েকক সুধিলো কি ভাও? সি বোলে, : অ’ মোৰ মেইন ভাও। গোটেই ৰাতিটো মোকেই দেখিব। খালি বচন নাই। ধেইত! বোবা ভাওনা মানে! অংগী ভংগীৰে মাইম ভাওনা। সি বোলে, :ধৈ বোবা নহয়, মই দুৱৰী লৈছোঁ\nMarch 1, 2018 লটিঘটি\t6 Comments\nজধং মধং ডাক্টৰ– দেৱজিত হাজৰিকা\nএকালত মোৰ এজন নলে-গলে লগা বন্ধু আছিল। তেওঁ আছিল এখন ভিতৰুৱা গাঁৱৰ ল’ৰা। আমি দুয়ো চহৰত একেলগে পঢ়া-শুনা কৰিছিলোঁ। তেওঁলোকৰ ঘৰৰ ওচৰৰে এখন বাগানত চাকৰি কৰা ‘জধংমধং’ নামেৰে খ্যাত এজন ডাক্তৰ আৰু এটা চেলাইনৰ এক ৰসাল কাহিনী তেওঁ আমাক কৈছিল। সেই কাহিনীটো আছিল আজিৰপৰা কমেও ২৬/২৭ বছৰৰ আগৰ। সেই সময়ত তেওঁ আছিল ১১/১২ বছৰীয়া ল’ৰা। এবাৰ তেওঁৰ দেউতাকৰ কাহ হৈছিল। সেয়ে তেওঁ কাহৰ ঔষধ খাইছিল। এদিন ৰাতি ভাত খাই উঠি তেওঁ বিচনাত পৰিছে, তেনেতে তেওঁৰ মনত পৰিল যে তেওঁৰ কাহৰ\nMarch 1, 2018 লটিঘটি\t5 Comments\nসেইটো সঁচাকৈয়ে ভূত আছিল – বিকাশ শইকীয়া\nমেট্ৰিক পাছ কৰাৰ পিছৰে পৰা এক প্ৰকাৰৰ ডেকা ল’ৰা বুলি নিজকে ভবা হৈছো। তেতিয়া আমি ক্ৰিকেট খেলৰ মহাভক্ত। ক’বলৈ গ’লে প্ৰতিটো বল তন্ন তন্নকৈ চাওঁ। চাওঁ মানে গাঁৱৰ সকলো ল’ৰা লগ হৈ একেলগে চাওঁ। অৱশ্যে ইয়াৰ কাৰণ আছিল। আমাৰ গাঁৱত বিজুলী সংযোগ তেতিয়াৰ দিনত হোৱা নাছিল। বেটাৰীত চাওঁ। সকলোৰে ঘৰত টিভিও নাছিল। তদুপৰি একেলগে খেল চোৱাৰ মজাটো সুকীয়া। এদিন এজন বন্ধুৰ ঘৰত খেল চাই আহিছোঁ। খেলৰ শেষত ৰিকি পন্টিং আৰু সৌৰভ গাংগুলীয়ে কি ক’লে তাকো শুনি আহিলো। নহ’লে তিনি আলিত\nMarch 1, 2018 লটিঘটি\t17 Comments\nমোৰ বিফল অভিযানটো – জিতেন্দ্ৰ জিতু শইকীয়া\n: আজি গৰুচোৰটো ধৰিমেই বুইছ’। তই খালি মোৰ লগত ওলাবি। – মেথাৰ প্ৰত্যয়ৰে ভৰা গহীন মাত। মেথাৰ আচল নাম বেলেগ কিবা। তাৰ লগত প্ৰাথমিক বিদ্যালয়ত একেলগে পঢ়া “লংগুটিয়া য়াৰ” কেইটাৰ বাহিৰে সেই নাম পিছে গাঁৱৰ বেলেগ কোনেও নাজানে। কথাই কথাই “মোৰ মেথাটো গৰম হ’ল” বুলি কোৱাৰ বাবেই সি মেথা নামেৰেই জনাজাত হৈ পৰিল। কেশৱ পণ্ডিত, ঔম প্ৰকাশ শৰ্মা আদি লিখকৰ ডিটেক্টিভ হিন্দী উপন্যাস বোৰ পঢ়ি পঢ়ি মেথাৰ চিন্তাধাৰা একেবাৰে ডিটেক্টিভ টাইপৰ। মুঠতে হাঁচি মাৰোঁতে পাদ গ’লে, তাতো কিবা “কন্সপিৰেচী” দেখা\nMarch 1, 2018 লটিঘটি\t12 Comments\nঅহেতুক ভয় – বৰ্ণালী ফুকন\nহায়াৰচেকেণ্ডাৰী পাচ কৰি কলেজত নাম ভৰ্ত্তি কৰি কলেজলৈ যোৱাৰ কথা ভাবিলেই ভয় এটাই হেঁচা মাৰি ধৰে। কেইবাদিনো গৈ আধাবাটৰ পৰা ঘূৰি আহোঁ। মা নাথাকে, স্কুললৈ যায়। দেউতাক কওঁ -“কলেজৰ সন্মুখত এসোপা ল’ৰা, ষ্ট্ৰাইক হৈছে চাগে। গুছি আহিলোঁ, ভিতৰ নোসোমালোৱেই।” দুদিনমানৰ পিচত দেউতাই দিলে ধমক- “আজি ঘূৰি নাহিবি। খবৰ লৈ আহিবি।” দেউতাৰ ধমক খাই কলেজলৈ বুলি সময়তকৈ এঘণ্টামান আগতেই ওলালোঁ। বাটে বাটে ভগৱানক ভাবি আহিলোঁ, আজি গে’টৰ মুখত ল’ৰাজাকটো নাপালেই হয়। খৰ খোজেৰে গৈছোঁ৷ কলেজত ল’ৰাবোৰ জুম বন্ধাৰ আগতেই সোমাবগৈ লাগিব।\nMarch 1, 2018 লটিঘটি\tOne comment\nহনুমানৰ নেগুৰৰ জুই – দেৱজিত শইকীয়া\nফাকুৱাত বিজয়হঁতৰ গাঁৱত ভাওনা হয়৷ সৰুকৈ হ’লেও ৰ’ল এটা বিজয়ৰ ভাগত পৰেই৷ দুবছৰমানৰ আগতে “ৰাৱণ বধ” ভাওনা পাতিছিল৷ বিজয়ৰ মেইন ৰ’লেই আছিল৷ মানে কুম্ভকৰ্ণৰ৷ প্ৰকৃততে কৰ্ণৰ কথা সৰুৰে পৰা সি শুনি আহিছে গতিকে ৰ’লটো তাৰ নামত দিয়া শুনি নৰখিলেই, বায়ন বৰ্তাৰ গালত টুপুককৈ চুমা এটা খাই বোলে চাবি বৰদেউতা এইবাৰ ফালি দিম৷ এই বুলি বচন মতা আৰম্ভ কৰিলেই বোলে “সুত পুত্ৰ কৰ্ণ মই পিতা ভাগিৰথ মাতৃ ৰাধাৰ নন্দন…….বায়নলৈ চাই বিজয়ে বোলে তাৰ পিছত কি আছিল? বায়নে বোলে হেৰৌ কৰ্ণক তই\nMarch 1, 2018 লটিঘটি\t16 Comments\nনাৰদৰ অসম ভ্ৰমণ – সোনটো ৰঞ্জন বৰুৱা\nদেৱৰাজ ইন্দ্ৰ ইন্টাৰনেট সেৱাক লৈ কিছুদিনৰ পৰা তামাম পৰেচান হৈ আছে। ইমান শ্লৌ……কেতিয়াবা কেতিয়াবাতো দেৱতা সকলে পঠিওৱা ৱাটচএপ মেচেজ এক প্ৰহৰৰ পাচতহে পাইছেহি । মেচেজ পোৱাৰ পাছত তেখেতে সেই আনলৈ ফৰৱাৰ্ড কৰিবলৈ যোৱা মানে আনে হজম কৰিও হালধীয়া হয় । অসমৰ পেছেঞ্জাৰ ট্ৰেইনক গৰুগাড়ীৰে পিচ পেলোৱা স্পিডৰ দৰে যিহে নেটৰ অৱস্থা… ধুই!! এনেকৈ পাৰিনেকি ?…. দিনটোলৈ যিমান জিবি ফ্রি নেট পায় তাৰ আধাও শেষ কৰিব নোৱাৰি। বহুতদিনৰ পৰাই দেৱৰাজে জিঅ’ৰ কথা শুনি আছে, বহুত সস্তাতেই ফৰ জি’ৰ হাইস্পিড দি আছে\nMarch 1, 2018 লটিঘটি\t29 Comments\nগাঁৱলীয়া! – জ্যোতিৰূপম দত্ত\nবন্ধৰ দিনকেইটাত বৰ দিগদাৰ৷ ল’ৰা-ছোৱালীহালে এই পাৰৰ বাহৰ দৰে ফ্লেটটোত সোমাই থাকিবলৈ নোখোজে৷ পৰিবাৰৰো খেংখেঙনি৷ ইফালে কৰবালৈ ফুৰিবলৈ যোৱা মানেই শ্বিলং! তাৰ বাহিৰে আন জেগালৈ যাবলৈ কোনেও মন নকৰে৷ পিছে আজি হঠাতে ইহঁতক এটা চাৰপ্ৰাইজ দিবলৈ মন গ’ল৷ কথাটো হ’ল যে সিদিনা বহুদিনৰ মুৰত গনেশগুৰিত বিনন্দক লগ পালো৷ সি মোৰ স্কুলীয়া বন্ধু৷ সৰু সুৰা দুই-এপদ বস্তু কিনিবলৈ গুৱাহাটীলৈ আহিছে হেনো৷ মই খবৰ খাতি ললো৷ কি কৰি আছে সুধিলো৷ : এহ, আমাৰ কথানো কি ক’ম৷ খেতি-বাতিকেই কৰি কোনোমতে চলি আছো আৰু৷\nFebruary 1, 2018 লটিঘটি\t13 Comments\nচৰ – কৌশিক দাস\n: চেণ্ডেল আছে না….খুড়া ? : কাই কছানু ? “ :মই তৰুণ “ : অ অ অ, আছেই আছেই, ঘৰ’ৰ চলতু হৈ এমান দেৰি কৰাহনা অ’ তই! ৰাইজে নি সাঙেই কৰব’ ইথান! দিনটোত এয়ে প্ৰথম মিঠা মাতষাৰ ওলাল কৰিমুলৰ। ছাগলী মাংস কাটিবলৈ এৰি হৰদম বাজি উঠা ফোনটোৰ আগত চৰম বিৰক্তিৰে একেটা প্ৰশ্নৰ উত্তৰ দি ভাগৰি গৈছে সি। সোঁহাlখনৰ আঙুলিতো দাৰ ঘাপ এটা পৰিছিল। জোৰেৰে লাগিলেতো ছিঙিয়েই গ’লহেতেন! তাৰ ম’বাইল স্ক্ৰীণত থৰথৰে নাচি থকা অচিনাকি নম্বৰৰ আঁৰৰ মানুহবোৰক জগতৰ অবাইছ মাতেৰে


ঐনিতম : মিলন আৰু বিষাদ গাঁথা (ৰঞ্জিত পেগু) | Xahitya.Org\nঐনিতম : মিলন আৰু বিষাদ গাঁথা (ৰঞ্জিত পেগু)\nby সাহিত্য ডট অৰ্গ\tMay 16, 20170comments\nঐনিতম হ’ল মিচিং জনগোষ্ঠীৰ ডেকা গাভৰুৰ প্ৰেম বিৰহৰ গীত৷ বিহু গীতৰ দৰে এই গীত সমুহৰো কোনো লেখক নাথাকে৷ এই গীত সমূহ অতীজৰে পৰা পৰম্পৰাগতভাৱে মুখ বাগৰি মিচিং সমাজত প্ৰচলিত হৈ আছে৷ পূৰ্বতে এই গীত সমূহৰ এটা নিভাঁজ সাঁচ আছিল৷ পিছে সম্প্ৰতি এই গীতসমূহত বহু নতুন আধুনিক শব্দ দেখিবলৈ পোৱা গৈছে৷ ইয়াৰ ফলত এই গীতসমূহৰ মাধুৰ্য্যতা বহু লোপ পোৱা পৰিলক্ষিত হয়৷ বৰ্তমান যুগত ঐনিতমৰ ক্ষেত্ৰত পশ্চিমীয়া আৰু অনা মিচিং গীতৰ সুৰৰ ধাৰাও ইয়াত প্ৰতিফলিত হোৱা দেখিবলৈ পোৱা যায়৷\nঐনিতমত সাধৰণতে ডেকা গাভৰুৰ মিলন আৰু বিষাদগাঁথা প্ৰতিফলিত হয়৷ আহুতলি, আলি আয়ে লৃগাঙত লগ পোৱা প্ৰতিশ্ৰুতি, ঘৰৰ বাধা প্ৰদান আৰু মিলনৰ পৰা বঞ্চিত প্ৰেমিক-প্ৰেমিকাৰ বিষাদ ভৰা নিনাদৰ এই গীতসমূহৰ যোগেদি প্ৰকাশ ঘটে৷ গতিকে এই মৰ্মন্তুদ প্ৰেম আৰু বিষাদৰ মালিতাসমূহো এই ঐনিতমৰ মাধ্যমেৰে প্ৰকাশ কৰা দেখা যায়৷ তেনেদৰে কোনো নতুন ডেকা গাভৰুৰ চাৰি চকুৰ মিলন ঘটিলেও, সেই মধুৰ সময়চোৱাৰ মনৰ ভাৱ ঐনিতমৰ জৰিয়তে প্ৰকাশ কৰা হয়৷ এই ক্ষেত্ৰত ডেকাহঁতে এই গীতেৰে মনৰ ভাৱ প্ৰকাশ কৰে৷\nচৱ আলেম লাগিমাঙ মেনজেক আলেম লাগিমাঙ\nমেনাম অইনম পামিল’ কুয়াপ তাকলে দবয়ে ৷\n(গৰুৰ হাল নালাগে, ম’হৰ হালো নালাগে,\nমৰমী তোমাক পালে, কোৰ মাৰি খুৱাম)\nআজ্জনে অল্লুদে আনে কঙ্ক বনানে\nআজ্জদক মেনামে ওকুম বমনা দনানে ৷\n( সৰু নাওঁৰে নদী পাৰ হ’ব পাৰি,\nসৰুৰে পৰা প্ৰেম ভালপোৱাই সংসাৰ পাতি খাব পাৰি)\nঘৰৰ তীব্ৰ বাধা প্ৰদানৰ বাবে যেতিয়া ডেকা গাভৰুৰ মিলনৰ হেঙাৰ হয় তেতিয়া উভয়ে এইদৰে গীত জুৰে –\nইপুৰিছ’ পামাঙগম, সিপুৰিছ পাংকুপে,\nতাবিজনম দৰিলা, অইনম ৰিকচুকুপে৷\n(ইহজনমত নাপালেও পৰজনমত পামগৈ,\nসাপৰ জনম লৈয়ো তোমাক লগ পামগৈ৷)\nআচ্ছে জিলি জিলিক’ মিকছি জিলি জিলিক’\nআচ্ছে জিলি পিনয়েপে মিকছি জিলি পিনপেমাঙ\n(পানীৰ জিলিও জিলি, চকুপানীৰ জিলিও জিলি,\nনদীৰ পানী শুকাব, কিন্তু চকুৰ পানী নুশুকাব)\nএইদৰে ঐনিতমত মিচিং ডেকা –গাভৰুৰ প্ৰেম আৰু বিৰহৰ সুন্দৰ প্ৰতিচ্ছবি প্ৰতিফলিত হয়৷ আনহাতে এই ঐনিতমে মিচিং সংস্কৃতিৰ ভঁৰাল অধিক চহকী কৰি জাতীয় সংস্কৃতিৰ মেটমৰা সম্ভাৰ সৃষ্টি কৰিছে৷\nইংৰাজীৰ শিক্ষকজন (মূল উৎস – আৰ. কে. নাৰায়ণৰ The English Teacher ; অনুবাদ- নয়ন ঠাকুৰীয়া)\nপাহাৰৰ কাহিনী (মূল উৎস – আক্ৰামূল্লা চৈয়দ) (অনুবাদ – অঞ্জল বৰা)\nজীৱনৰ সিপাৰে…অথবা – ৰীতিমালা ভাগৱতী


পৃষ্ঠা:অসমৰ বুৰঞ্জী গোহাঞি বৰুৱা.djvu/১৯ - ৱিকিউৎস\nপৃষ্ঠা:অসমৰ বুৰঞ্জী গোহাঞি বৰুৱা.djvu/১৯\nঅসমীয়া ভাষাৰ "অসমীয়া" নাম আধুনিক। বৰ্তমান অসমবাসীবিলাকৰ ভাষা বুলিহে আজিকালি এই ভাষাৰ নাম অসমীয়া ভাষা হৈছে। কিন্তু, আদিতে এই দেশৰ নাম “কামৰূপ"হে আছিল; গতিকে, অসমীয়া ভাষাৰ পৌৰাণিক নাম “কামৰূপীয়া ভাষা” বুলিলে হে যুক্তিৰ ওচৰ চাপে। তথাপি, এই ভাষাৰ ওপৰত অসমীয়া নামৰ অৱৰণ নিচেই উপৰুৱা বুলিব নোৱাৰি। কামৰূপৰ সৌমাৰ খণ্ডৰপৰা আৰম্ভ কৰি এই গোটই দেশত আহম বা আহোমসকলে অসীম প্ৰতাপেৰে ৰাজ্য বিস্তাৰ কৰাৰ পিচৰপৰা যেতিয়া সিবিলাকৰ নামানুসাৰে এই দেশৰ, অৰ্থাৎ সমগ্ৰ কামৰূপৰ নাম “অসম” হ'ল, তেতিয়াৰপৰাই এই দেশবাসীৰ ভাষাও ‘অসমীয়া ভাষা' নামে অভিহিত হ'ল।\nযদ্যপি "অসম" বা “আহম” বা “আহোম” শব্দৰপৰা অসম দেশৰ নাম হৈছে, তথাপি ‘অসমীয়া ভাষা’ ‘আহোম' ভাষা নহয়। আহোম ভাষা অসমীয়া ভাষাৰপৰা সম্পূৰ্ণ সুকীয়া, - আহোম ভাষাত লিখা বুৰঞ্জী আৰু ধৰ্ম্ম-পুথিবিলাকে এতিয়াও তাৰ প্ৰমাণ জিলিকাই ৰাখিছে। কিন্তু, দুখৰ কথা, আজিকালি আহোম ভাষা জনা মানুহৰ অভাৱত সেই অমূল্য ৰত্নস্বৰূপ বুৰঞ্জীবিলাক আন্ধাৰতে ভেঁকুৰিছে! আহোম ৰাজবংশী মানুহৰ সংখ্যা নিচেই তাকৰ আছিল, গতিকে সিবিলাকে ৰাজ্যশাসনৰ সুচলাৰ্থে ৰাজকীয় কাৰ্য্যাদিত ৰজাৰ ভাষা নলগাই প্ৰজাৰ ভাষাকে ৰাজভাষা কৰিছিল, বুৰঞ্জী আৰু ধৰ্ম- পুথিত মাথোন আহোম ভাষাৰ ব্যৱহাৰ ৰখা হৈছিল।\nঅসমীয়া ভাষা অতি পুৰাতনীয়া ভাষা। ইয়াৰ মূল সংস্কৃতৰপৰা ওলোৱা প্ৰাকৃত ভাষা। কামৰূপত আৰ্যবসতি স্থাপিত হোৱা দিনৰেপৰা অসমীয়া ভাষাৰ সৃষ্টি হোৱা বুলি ধৰিব লাগে। অতি পুৰণি কালত গোটেই আৰ্য্যাবৰ্ত্তত সংস্কৃতৰপৰা ওলোৱা প্ৰাকৃত ভাষা চলিছিল, পাচত সেই ভাষাৰপৰা হিন্দীকে আদি কৰি ভালেমান ভাৰতীয় ভাষাৰ সৃষ্টি হয়; পুৰণি অসমীয়া ভাষাও তাৰে এটা ঠাল-বিশেষ। কালক্ৰমত হিন্দী, কাশ্মীৰী, ব্ৰজাৱলী, অসমীয়া আৰু অসমৰ আদিবাসীবিলাকৰ ভাষাৰ শব্দৰ সৈতে মিহলি হৈ অসমীয়া ভাষাই বৰ্তমান গঢ় লৈছে। তখাপি, এতিয়াও ইয়াত শতকৰা ৬৩ টাকৈ সংস্কৃতমূলক শব্দ ৰৈছে। অসমীয়া ভাষাত থকা সংস্কৃত শব্দ হিন্দী আৰু কাশ্মীৰী ভাষাৰ সংস্কৃত শব্দৰ লগত বেচি মিলে, আৰু বঙ্গভাষাৰ জন্মৰ বহুকালৰ পূৰ্ব্বেই অসমীয়া ভাষাৰ শব্দৰ সৃষ্টি হয়। ভাষাৰ ভিতৰুৱা মিল থকাৰ উপৰিও, বুৰঞ্জী লিখাৰ ৰীতিত অসম আৰু কাশ্মীৰৰ বাহ্যিক মিলো অধিক। সেইপাকত অসমৰ আৰ্য্যবসতি পঞ্জাৱৰে সৈতে সমসাময়িক বুলিব পাৰি। আৰু সেই সম্পৰ্কত ভাৰতবৰ্যৰ চেঞ্চচ্ কমিচনাৰ আৰু ভাষাবিদ পণ্ডিত মিষ্টাৰ বৰ্ণৰ (Mr. Burn) অনুমান মতে, ভাৰতবৰ্ষলৈ অহা ঠালৰ আৰ্য্যজাতিৰ মানুহ দুভাগ হৈ পছিমচুকে খাইবাৰ দুৱাৰ আৰু পূবচুকে পাটকাই দুৱাৰেদি একে সময়তে ভাৰতবৰ্যত সোমোৱাটো যুক্তিযুক্ত যেন লাগে। তেনেহ'লে, অসমত আৰ্ষ্য-\n"https://as.wikisource.org/w/index.php?title=পৃষ্ঠা:অসমৰ_বুৰঞ্জী_গোহাঞি_বৰুৱা.djvu/১৯&oldid=106337"ৰ পৰা অনা হৈছে


অখিল গগৈলৈ কি কি প্ৰলোভন বিজেপি চৰকাৰৰ? ক'লে ৰাইজৰ দলে\nঅখিল গগৈলৈ কি কি প্ৰলোভন বিজেপি চৰকাৰৰ? ক’লে ৰাইজৰ দলে\nগুৱাহাটী , February 12, 2021 8:35 pm\nকাৰাৰুদ্ধ কৃষক নেতা অখিল গগৈৰ জামিন আবেদনৰ শুনানি নাকচ কৰাৰ পাছতে নৰ্থ ইষ্ট নাওৰ সৈতে হোৱা এক আছুতীয়া সাক্ষাৎকাৰত ৰাইজৰ কাৰ্য্যকৰী সভাপতি ভাস্ক’ডি শইকীয়াই কেইটামান বিস্ফোৰক মন্তব্য আগবঢ়ায়।\nশইকীয়াই বিজেপি দলে কাৰাৰুদ্ধ অখিল গগৈক বিভিন্ন প্ৰলোভন দি অহা বুলি গুৰুতৰ অভিযোগ তোলে।\nঅখিল গগৈক বিজেপি চৰকাৰে কেনেধৰণৰ প্ৰলোভন দিয়া হৈছে বুলি আমাৰ সাংবাদিকে সোধাত ভাস্ক’ডি শইকীয়াই কয় ‘অখিল গগৈকে বিভিন্ন প্ৰলোভন দি আহিছে বিজেপি চৰকাৰে। অসমত বিজেপি চৰকাৰ পুনৰ দিচপুৰলৈ অহাত সহায় কৰি দিলে অখিল গগৈক মুকলি কৰি দিয়া হ’ব।‘\n‘কা ৰ বিৰুদ্ধে অখিল গগৈৰ দৃঢ়স্থিতি নৰম কৰি দিলে তেওঁক কাৰামুক্ত কৰি দিয়া হ’ব। টোলগেটৰ ক্ষেত্ৰত, বৃহৎ নদীবান্ধৰ ক্ষেত্ৰত থকা দৃঢ় স্থিতি নৰম কৰি দিলে তেওঁক কাৰামুক্ত কৰি দিয়া হ’ব।‘ বিজেপি চৰকাৰৰ বিৰুদ্ধে গুৰুতৰ অভিযোগ তুলি ভাস্ক’ডি শইকীয়াই এইদৰে কয়।\nঅখিল গগৈ কোনো প্ৰলোভনত বিক্ৰী যোৱা ব্যক্তি নহয় বুলি দাবী কৰি শইকীয়াই লগতে কয়, ‘তেওঁ কেতিয়াও জাতিক বিশ্বাসঘাতকতা কৰা ব্যক্তি নহয়। আপোচবিহীন স্থিতি আৰু জাতিক ভালপোৱা বাবেই আজিও কাৰাবন্দী হৈ আছে।\nইপিনে, অখিল গগৈলৈ ৰাজ্য চৰকাৰৰ ইমান ভয় কিয় বুলি প্ৰশ্ন কৰি শইকীয়াই সাক্ষাৎকাৰত কয়, ‘অখিল গগৈক দীৰ্ঘদিন ধৰি কাৰাবন্দী কৰি ৰাখিবৰ কাৰণে কেন্দ্ৰৰ নৰেন্দ্ৰ মোদী আৰু ৰাজ্যৰ সৰ্বানন্দ সোণোৱাল চৰকাৰে দীৰ্ঘদিনে ষড়যন্ত্ৰ চলাই আহিছে। ইয়াৰ কাৰণ এটাই যে চৰকাৰখনৰ অখিল গগৈৰ প্ৰতি থকা ভয়।‘\nতদুপৰি দেশত ‘গণতন্ত্ৰ হত্যা কৰি স্বৈৰতন্ত্ৰ প্ৰতিষ্ঠা কৰিবলৈ বিচৰা হৈছে’ বুলি দাবী কৰি তেওঁ লগতে কয়, ‘সাম্প্ৰদায়িকতাৰ জয় জয়কাৰ কৰি মানুহক মূল সমস্যাৰ পৰা আঁতৰাই ৰখা হৈছে। অখিল গগৈক কাৰাৰুদ্ধ কৰি এখনৰ পাছত আন এখন টোলগেট বিজেপি চৰকাৰে মুকলি কৰি দিছে। কাম বন্ধ হৈ থকা নামনি সোৱণশিৰি জলবিদ্যুৎ প্ৰকল্পৰ কাম বিজেপি চৰকাৰে তড়িৎ গতিত চলাই নিছে।


ভূপেন-প্ৰিয়মঃ অসম্পূৰ্ণ হৈয়ো সম্পূৰ্ণ এক প্ৰেম কাহিনী -\nHomeআঞ্চলিকভূপেন-প্ৰিয়মঃ অসম্পূৰ্ণ হৈয়ো সম্পূৰ্ণ এক প্ৰেম কাহিনী\nভূপেন-প্ৰিয়মঃ অসম্পূৰ্ণ হৈয়ো সম্পূৰ্ণ এক প্ৰেম কাহিনী\nভূপেন হাজৰিকা। এই নাম শুনিলেই আপোনাআপুনি গৰ্বত ওফন্দি উঠে প্ৰতিজন অসমীয়াৰ বুকু। ভূপেন হাজৰিকাই কি দিয়া নাই অসমক। অসমক বিশ্বতে দিলে পৰিচিতি। ভূপেন হাজৰিকাৰ গানত জাগি উঠে জাতি… ভূপেন হাজৰিকাৰ গানত সাহস থাকে…থাকে বাট দেখুৱাৰ পোহৰ আৰু মৰম ভালপোৱা। ভূপেন হাজৰিকাৰ বাবে গানেই প্ৰেম আছিল। তেওঁ আছিল এজন প্ৰেমিক হৃদয়ৰ মানুহ।তেওঁৰ প্ৰেম জীৱনো আছিল বহুৰঙী ফুলৰ দৰে৷ ভূপেন হাজৰিকাৰ জীৱনলৈ বহু নাৰীৰ আগমন ঘটিছিল বুলি মানুহৰ মুখে মুখে শুনা যায়। বিভিন্ন সময়ত বহু নাৰী ভূপেনদাৰ সান্নিধ্য লাভৰ বাবে উদ্বাউল হৈ পৰিছিল৷ যদিও তেওঁৰ বৈবাহিক জীৱনৰ সম্পৰ্ক মধুৰ নাছিল, যদিও খুব কমদিনৰ কাৰণেহে ভূপেন হাজৰিকাই যুগ্ম জীৱনৰ সোৱাদ পাইছিল তথাপিও কিন্তু তেওঁৰ জীৱনত বহু নাৰী থকা স্বত্বেও পত্নীৰ মৰ্যাদাত সদায় তেওঁ এগৰাকী নাৰীকেই ৰাখিলে। নাম তেওঁৰ প্ৰিয়ম্বদা পেটেল। প্ৰিয়ম্বদা পেটেল আছিল ৰূপে-গুণে বিভূষিতা। প্ৰজ্ঞা আৰু সৌন্দৰ্যৰ উজ্জল প্ৰতীক আছিল প্ৰিয়ম্বদা। এক আঢ্যৱন্ত পৰিয়ালৰ উচ্চ শিক্ষিতা যুৱতী প্ৰিয়ম্বদাই হৰি নিছিল ভূপেন হাজৰিকাৰ হৃদয়। বিশ্ব বৰেণ্য শিল্পী ভূপেন হাজৰিকাই ক’ত লগ পাইছিল হৃদয়ৰ ৰাণী প্ৰিয়ম্বদাক? সেই প্ৰশ্নৰ উত্তৰ বহুতে জানে, বহুতে নাজানে।\n১৯৪৯ চনৰ ছেপ্টেম্বৰ মাহত ভূপেন হাজৰিকাই উচ্চ শিক্ষা গ্ৰহণৰ অৰ্থে আমেৰিকালৈ যাত্রা কৰে। কলম্বিয়া বিশ্ববিদ্যালয়ত নামভৰ্তি কৰিছিল ভূপেন দাই। তাতে তেওঁ লগ পাইছিল প্ৰিয়ম্বদাক। ২৬ জানুৱাৰীত হাজৰিকাই এটা অনুষ্ঠানত অংশগ্রহণ কৰিছিল। এই অনুষ্ঠানটোত নৃত্য কৰিছিল প্রিয়ম্বদা পেটেল নামৰ গুজৰাটী ছােৱালীজনীয়ে। প্রিয়ম্বদাৰ ৰূপে-গুণে মোহিত কৰি পেলাইছিল ভূপেনদাৰ প্ৰেমিক সত্বাক। প্রিয়ম্বদা পেটেল আছিল চৰ্দাৰ বল্লভভাই পেটেলৰ পৰিয়ালৰ ছােৱালী। পিতৃৰ নাম ডাঃ এম এম পেটেল। প্রিয়ম্বদাৰো লাহে লাহে ভূপেন হাজৰিকাৰ প্রতি দুর্বলতা বাঢ়ি আহিছিল। এদিন হঠাৎ প্রিয়ম্বদাই কৈ পেলালে, “মই এম এ পঢ়িবলৈ চাৰি বছৰৰ কাৰণে আহিছিলাে। এতিয়া দেউতাই মাতি পঠাইছে৷ যােৱাৰ আগতে মই তােমাক বিয়া কৰাই যাব খােজো।” ভূপেন হাজৰিকাই এতিয়াই বিয়াৰ বাবে প্ৰস্তুত নহয় বুলি কৈছিল। প্রিয়ম্বদাই মনা নাছিল। ভূপেন হাজৰিকাক জেদ ধৰি কৈছিল,—“তেওঁ আনক বিয়া নকৰায়।” যিজন ল’ৰাই ইতিমধ্যে তেওঁক বিয়াৰ প্রস্তাব দিছিল, সেইজন হ’ল ৰাষ্ট্রসংঘৰ কর্মৰত বিষয়া। পাছলৈ তেওঁ মোৰাৰজী দেশাইৰ দিনত বিত্ত সচিব আছিল আৰু ৰিজাৰ্ভ বেংকৰ গৱৰ্ণৰ হৈছিলগৈ। শেষত দুয়ােজনে নিজৰ নিজৰ দেউতাকক চিঠিৰে বিয়াৰ কথা জনাইছিল। প্রিয়ম্বদাৰ দেউতাক এই বিয়াক লৈ বৰ এটা সন্তুষ্ট নাছিল। প্রিয়ম্বদা পেটেল আৰু ভূপেন হাজৰিকাৰ বিবাহ হৈ গ’ল ১৯৫০ চনৰ ১ আগষ্টত। প্রিয়ম্বদা পেটেল হ’লগৈ প্রিয়ম হাজৰিকা। ১৯৫২ চনত এটি পুত্ৰ সন্তানৰ জন্ম হ’ল। নাম তেজ হাজৰিকা।\nভূপেন হাজৰিকাই পত্নীৰ লগত কেইবছৰমানহে একেলগে আছিল। প্ৰিয়ম আছিল আন্তঃৰাষ্ট্ৰীয় সম্পর্কৰ বিষয়ে অধ্যয়ন কৰা আৰু ৰাষ্ট্রদূত হোৱাৰ সপােন দেখা ধনী মানুহৰ ঘৰৰ উচ্ছাকাংক্ষী ছােৱালী। আনহাতে ভূপেন হাজৰিকা খামখেয়ালি মনৰ, বহেমিয়ান, যাযাবৰ শিল্পী। যেন দুজন সম্পূৰ্ণ ভিন্ন মনৰ মানুহ। দুয়াে স্বামী-স্ত্রী হৈ সংসাৰ চলাই নিয়াত সমস্যাই দেখা দিলে। লাহে লাহে আৰম্ভ হ’ল মৃদু সংঘাত। প্ৰিয়মে তেওঁৰ কাষৰ পৰা আঁতৰি অকলশৰে থকাৰ সিদ্ধান্ত লৈ পেলাইছিল। ধৰি ৰাখিবলৈ চেষ্টা কৰা নাছিল ভূপেন দাই। ভূপেন হাজৰিকাই জীৱনৰ অজস্ৰ ঘাত-প্ৰতিঘাতত হেৰুৱাই পেলাইছিল বৈবাহিক জীৱনৰ মাধুৰ্য্য৷ বাৰ্লিনৰ আন্তঃৰাষ্ট্ৰীয় সংগীত মহোৎসৱত ভাগ লৈ উভতি অহাৰ পাছত এক ঘটনাচক্ৰত পৰি গুৱাহাটী বিশ্ববিদ্যালয়ৰ অধ্যাপকৰ চাকৰি ত্যাগ কৰিবলীয়া হৈছিল ভূপেন হাজৰিকাই। ইয়াৰ পাছতেই তেওঁলোকৰ সংসাৰত আৰ্থিক সংকটেও দেখা দিছিল৷\nএনে পৰিস্থিতিৰ মাজতে পত্নী প্ৰিয়ম্বদা পেটেলৰ সৈতে ভূপেনদাৰ এৰাএৰি হয়৷ পুত্ৰ তেজক লৈ কানাডালৈ গুচি যোৱা প্ৰিয়মে বৈদেশিক সেৱাৰ বিষয়াৰ পদত যোগদান কৰে৷ ভূপেনদাই আত্মজীৱনীত লিখিছে– ‘‘প্ৰিয়মে মোৰ বাবে যথেষ্ট ত্যাগ কৰিলে– আৰ্থিকভাৱেও কৰিলে৷ মই ভাবিলো যে ইমান গুণী ছোৱালীজনীক মই আৰু সদায় মাছৰ জোল ৰান্ধিবলৈকে ৰাখিম নে? ৰাষ্ট্ৰদূত হ’ব পৰা ছোৱালী৷ Indian Foreign Service-ত তেওঁক কাম কৰিবলৈ মাতি আছিল৷ তথাপি পঠিয়াব পৰা নাছিলো৷ পুৰুষ-শাসিত সমাজব্যৱস্থা মতে তেওঁ অন্য কোনো কাম কৰিব নালাগে৷ ইফালে আকৌ বেয়া লাগিছিল ৰান্ধিনী হৈ থাকিব নেকি বা মই তেওঁৰ তালৈ গৈ ঘৰজোঁৱাই হৈ কফি বাগানৰ মেনেজাৰ হ’মগৈ নেকি? নাইবা মই Air India International-ত কাম কৰিমগৈ নেকি? নাইবা মই খুব ডাঙৰ কোম্পানীত জনসম্পৰ্কৰক্ষী বিষয়া হ’মগৈ নেকি?’’ তেওঁলােকৰ অন্য কোনাে সংঘাত হােৱা নাছিল। কিয়নাে প্রিয়মৰ ভায়েক কৈলাশ পেটেল যাদৱপু্ৰ বিশ্ববিদ্যালয়ত পঢ়ি থাকোতে ভূপেন হাজৰিকাৰ লগতে আছিল। পাছত ভূপেনদাৰ ভনীয়েক ৰুবীক কৈলাশ পেটেললৈ বিয়া দিছিল।\nউল্লেখ্য যে ভূপেন হাজৰিকাৰ কালজয়ী অসমীয়া চিনেমা এৰাবাটৰ সুৰ(১৯৫৬)ৰ নিৰ্মাণৰ সৈতে জড়িত থকাৰ উপৰিও ছবিখনৰ নৃত্য পৰিকল্পনা আৰু পৰিচালনা আছিল প্ৰিয়ম হাজৰিকাৰ।চিনেমাখনৰ চিত্ৰনাট্য ভূপেন আৰু প্ৰিয়ম দুয়ো মিলি লিখিছিল। চিনেমাখনৰ ‘সাগৰ সংগমত কতনা সাঁতুৰিলোঁ’ গানটোত নৃত্যও কৰিছিল প্ৰিয়মে। ভূপেন দাৰ সৃষ্টিশীল কামৰো এনেদৰে অংশীদাৰ হৈছিল প্ৰিয়ম। তেওঁলোকৰ আনুষ্ঠানিকভাৱে বিবাহ বিচ্ছেদ ঘটা নাছিল যদিও দুয়ো আঁতৰি দূৰে দূৰে থাকিল। মানুহৰ মাজত ওলাল যে আৰ্থিক টনাটনিৰ বা্বেই ভূপেনৰ সংগ এৰিলে প্ৰিয়মে। আনহাতে কোনো কোনোৱে ক’ব খুজে যে ভূপেন দাৰ অত্যধিক নাৰীপ্ৰীতিৰ প্ৰতি অতীষ্ঠ হৈ খং আৰু ক্ষোভত ভূপেনদাক অকলশৰীয়া কৈ এৰি থৈ আঁতৰি গল প্ৰিয়ম্বদা।\nএজনেও এই বিচ্ছেদৰ সম্পৰ্কে কিন্তু মুখ খুলি একো নক’লে। ভূপেন হাজৰিকা অসমত ৰৈ গ’ল আৰু নিজ লক্ষ্য পূৰণৰ উদ্দেশ্যৰে প্ৰিয়ম গুচি গ’ল কানাডালৈ। কোনো এজনে পুনৰ সম্পৰ্কটো ঠিক কৰাৰ বাবে চেষ্টা নকৰিলে। ইয়াৰ আঁৰত আছিল দুয়োৰে ইগ’ প্ৰব্লেম। প্ৰিয়ম্বদা পেটেলে কোনো দিনে দ্বিতীয় বিবাহৰ কথা চিন্তা নকৰিলে। যদিও তেওঁ শাৰীৰিকভাৱে ভূপেনদাৰ কাষৰ পৰা আঁতৰি গৈছিল অন্তৰত কিন্তু কেৱল ভূপেনদাকে ৰাখিছিল। প্ৰিয়মে সদায় নিজৰ চহীটো ‘প্ৰিয়ম ভূপেন হাজৰিকা’ বুলি মাৰিছিল। ইয়াতেই প্ৰমাণ হয় আঁতৰি থাকিলেও ভূপেন দাৰ প্ৰতি প্ৰেম অটুট আছিল প্ৰিয়মৰ। ভূপেন হাজৰিকাইয়েও কেতিয়াও দ্বিতীয় বিবাহৰ কথা চিন্তা নকৰিলে। বিচ্ছেদ ঘটিলেও পতি-পত্নীৰ মৰ্যাদা দুয়ো কেতিয়াও আনক দিব বিচৰা নাছিল। কোনো কোনোৱে কয় যে ‘মই যেতিয়া এই জীৱনৰ মায়া এৰি গুচি যাম’ গীতটি ভূপেনদাই প্ৰিয়মৰ বাবেই লিখিছিল। যদিও ভূপেন দাই এই কথা কোনোদিন স্বীকাৰ কৰা নাই তথাপিও অধিকাংশ লোকেই এই গান প্ৰিয়মৰ বাবেই ৰচিত হৈছে বুলি ভাবি আহিছে।\n২০১১ চনৰ ৫ নৱেম্বৰত সকলোকে কন্দুৱাই চিৰদিনলৈ গুচি গ’ল গণশিল্পী ভূপেন হাজৰিকা। প্ৰিয় পুৰুষৰ মৃত্যুত বিচলিত হৈ উঠিল প্ৰিয়ম হাজৰিকা। খং, ক্ষোভ, অভিমান সকলো একাশৰীয়া কৰি কানাডাৰ পৰা অসমলৈ ঢপলিয়াই আহিল প্ৰিয়ম। ভূপেন হাজৰিকাৰ স্মৃতি সুঁৱৰি কিছুদিন অসমতে থাকিল প্ৰিয়ম। সকলোৱে বুজি উঠিছিল প্ৰিয়মৰ বাবে ভূপেন হাজৰিকা আজিও সেই প্ৰিয় পুৰুষ। হয়তো কুটিল সময়েহে দুয়ো একেলগে একেখন ঘৰত বাস কৰাটো বিচৰা নাছিল। দুখন আহত হৃদয় কিন্তু একে আৱেগেৰে এক অদৃশ্য বান্ধোনেৰে বান্ধ খাই আছিল। ২০১৫ চনৰ ৩ জুনত ৮৮ বছৰ বয়সত প্ৰিয়মেও চিৰদিনৰ বাবে চকু মুদিলে। ভূপেন-প্ৰিয়ম যদিও কাৰো বাবে আদৰ্শ প্ৰেম নাছিল কিন্তু ক’ৰবাত নহয় ক’ৰবাত যেন তেওঁলোকৰ মাজত থকা প্ৰেম দুয়োৰে নিজৰ বাবে আদৰ্শ আছিল। ভূপেন-প্ৰিয়মে যেন নিজেই নজনাকৈ সমাজক দেখুৱাই গ’ল বিচ্ছেদ ঘটিলেও আমৃত্যু কাৰোবাক বুকুত কঢ়িয়াব পাৰি…। ভূপেনদাই কৈছিল ‘‘মই ভণ্ড প্ৰেমিক নহওঁ৷ প্ৰেমৰ অনুভৱক লৈ মই সদায়েই সৎ আৰু সাহসী৷’’ এনেকৈয়ে অসম্পূৰ্ণ হৈয়ো যেন সম্পূৰ্ণ এই প্ৰেম কাহিনী।\nPriyambada Patel Hazarika\nPrevious articleউত্তৰ প্ৰদেশৰ নিৰ্বাচন: বিজেপি নেতাই ঘোষণা কৰিলে মুখ্যমন্ত্ৰী পদৰ প্ৰাৰ্থী হ’ব পাৰে একে শৰ্মা\nNext articleআকৌ বন্ধ স্কুল! কাল কৰ’নাই বাৰে বাৰে কাঢ়ি নিছে ছাত্ৰ-ছাত্ৰীৰ সোণালী ভৱিষ্যৎ


Posted On: 10 SEP 2020 6:18PM by PIB Guwahati\nআটাইতকৈ শোচনীয় ভাবে প্ৰভাৱিত ৫খন ৰাজ্যতে ভাৰতৰ ৬০শতাংশ আক্ৰান্ত\nদেশত শেহতীয়া ২৪ ঘণ্টাত ৯৫,৭৩৫গৰাকী লোক নতুনকৈ ক’ভিড-১৯ৰ দ্বাৰা আক্ৰান্ত হৈছে। আটাইতকৈ শোচনীয় ভাবে প্ৰভাৱিত ৫খন ৰাজ্যতে দেশৰ ৬০শতাংশ ৰোগী থকাৰ কথা স্পষ্ট হৈছে। এইকেইখন ৰাজ্যৰ ভিতৰত সৰ্বাধিক ২৩,০০০গৰাকী আক্ৰান্ত চিনাক্ত হৈছে মহাৰাষ্ট্ৰত। ইয়াৰ পিচত ১০,০০০গৰাকী আক্ৰান্তৰে দ্বিতীয় স্থানত আছে অন্ধ্ৰ প্ৰদেশ। শেহতীয়া তথ্য মতে, দেশত সক্ৰিয় ৰোগীৰ সংখ্যা হৈছে ৯,১৯,০১৮গৰাকী। ইফালে, সক্ৰিয় ৰোগীৰ ৭৪শতাংশতকৈয়ো অধিক সংখ্যক আছে ৯খন ৰাজ্যতে। মহাৰাষ্ট্ৰ, কৰ্ণাটক আৰু অন্ধ্ৰ প্ৰদেশে এই মুহূৰ্তত ৪৯শতাংশ আক্ৰন্তৰ স্বাক্ষৰ বহণ কৰিছে। অৱশ্যে ইয়াৰ মাজতো ২,৫০,০০০ৰৰো অধিক আক্ৰন্তৰে শীৰ্ষত আছে মহাৰাষ্ট্ৰ। ইফালে ৯৭,০০০ৰৰো অধিক আক্ৰান্তৰে কৰ্ণাটক আৰু অন্ধ্ৰ প্ৰদেশে ইয়াৰ পিচতে স্থান লাভ কৰিছে।\nবিগত ২৪ ঘণ্টাত ১,১৭২গৰাকী লোকে ক’ভিড-ত মৃত্যু বৰণ কৰিবলগীয়া হৈছে। কালিৰে পৰা লাভ কৰা তথ্য মতে মৃতকসকলৰ ৩২শতাংশই মহাৰাষ্ট্ৰৰ। ৰাজ্যখনত যোৱা ২৪ ঘণ্টাত মৃত্যু হৈছে ৩৮০গৰাকী লোকৰ। ইফালে এই সময়চোৱাত কৰ্ণাটকত ১২৮গৰাকী আৰু তামিল নাডুত ৭৮গৰাকী লোকে প্ৰাণ হেৰুৱাবলগীয়া হৈছে। ইফালে, মৃতকসকলৰ ৬৯শতাংশই ৫খন ৰাজ্য ক্ৰমে মহাৰাষ্ট্ৰ, তামিল নাডু, কৰ্ণাটক, দিল্লী আৰু অন্ধ্ৰ প্ৰদেশৰ।\nৰেপিড এন্টিজেন টেষ্টত নিগেটিভ দেখুওৱা সকলো লক্ষণযুক্ত ঘটনাৰ আৰটি-পিচিআৰ ৰ জৰিয়তে বাধ্যতামূলকভাৱে পুনৰ পৰীক্ষণ কৰিবলৈ ৰাজ্য/কেন্দ্ৰীয় শাসিত অঞ্চলসমূহক নিৰ্দেশ স্বাস্থ্য মন্ত্ৰালয়ৰ\nকেন্দ্ৰীয় স্বাস্থ্য মন্ত্ৰালয়ে একাংশ ডাঙৰ ৰাজ্যত ৰেপিড এন্টিজেন টেষ্ট (আৰএটি)ত লক্ষণযুক্ত নিগেটিভ ঘটনাসমূহৰ আৰটি-পিচিটি টেষ্টিং সম্পন্ন নোহোৱাত উদ্বেগ প্ৰকাশ কৰিছে। আইচিএমআৰৰ নীতি-নিৰ্দশনাৰ সমান্তৰালভাৱে কেন্দ্ৰীয় স্বাস্থ্য মন্ত্ৰালয়েও স্পষ্টকৈ উল্লেখ কৰিছে যে তলত উল্লেখিত দুই নিৰ্দিষ্ট পৰ্য়ায়ৰ লোকে নিশ্চিতভাৱে আৰটি-পিচিআৰ টেষ্টৰ জৰিয়তে পুনৰ টেষ্ট সম্পন্ন কৰাটো বাঞ্চনীয়ঃ\n১. ৰেপিড এন্টিজেন টেষ্ট (আৰএটি)ৰ সকলো লক্ষণযুক্ত (জ্বৰ বা কাহ বা শ্বাসকষ্ট) নিগেটিভ ঘটনা।\n২. আৰএটিৰ লক্ষণবিহীন নিগেটিভ ঘটনা যিয়ে নিগেটিভ বুলি প্ৰমাণিত হোৱাৰ ২ ৰপৰা ৩ দিনৰ ভিতৰত লক্ষণ দেখুৱায়।\nইয়াৰ ভিত্তিতে, কেন্দ্ৰীয় স্বাস্থ্য মন্ত্ৰালয় আৰু আইচিএমআৰে যুটীয়াভাৱে সকলো ৰাজ্য/কেন্দ্ৰীয় শাসিত অঞ্চললৈ পত্ৰ প্ৰেৰণ কৰে আৰু ৰেপিড এন্টিজেন টেষ্টত নিগেটিভ দেখুওৱা সকলো লক্ষণযুক্ত ঘটনাৰ আৰটি-পিচিআৰ ৰ জৰিয়তে বাধ্যতামূলকভাৱে পুনৰ টেষ্ট নিশ্চিত কৰিবলৈ কৈছে। এনে লক্ষণবিহীন নিগেটিভ ঘটনাসমূহৰ যাতে পুনৰ টেষ্ট নকৰাকৈ নাথাকে আৰু তেওঁলোকৰ সংস্পৰ্শলৈ অহা লোকলৈ যাতে ৰোগটো বিয়পাব নোৱাৰে তাৰ নিশ্চিতি বাঞ্চনীয়। এনে মিছা নিগেটিভৰ আগতীয়া চিনাক্তকৰণ আৰু আইছ’লেশ্যন/চিকিৎসালয়ত ভৰ্তি নিশ্চিত কৰাতো গুৰুত্ব আৰোপ কৰা হৈছে। মন্ত্ৰালয় আৰু আইচিএমআৰে তদুপৰি কয় যে ক্ষেত্ৰত বৰ্ধিত লাভ আৰু উপলব্ধতাৰ অৰ্থে আৰএটি ব্যৱহাৰ কৰাৰ বিপৰীতে আৰটি-পিচিআৰ হৈছে ক’ভিড টেষ্টৰ গ’ল্ড ষ্টেণ্ডাৰ্ড।\nবিশ্ব স্বাস্থ্য সংস্থা দক্ষিণ পূব এছিয়া অঞ্চলৰ ৭৩তম অধিৱেশন- ক’ভিড-১৯ৰ জৰুৰীকালীন প্ৰস্তুতিৰ মন্ত্ৰীমণ্ডলৰ ঘূৰণীয়া টেবুলৰ অধিৱেশনত ডাঃ হৰ্ষ ৱৰ্ধনৰ ভাষণ প্ৰদান\nকেন্দ্ৰীয় স্বাস্থ্য আৰু পৰিয়াল কল্যাণ মন্ত্ৰী ডাঃ হৰ্ষ ৱৰ্ধনে আজি ভিডিঅ’ কনফাৰেন্সযোগে বিশ্ব স্বাস্থ্য সংস্থাৰ দক্ষিণ পূব এছিয়া অঞ্চলৰ ৭৩তম অধিৱেশনত অংশগ্ৰহণ কৰে৷ ভাৰতক প্ৰতিনিধিত্ব কৰি ডাঃ হৰ্ষ ৱৰ্ধনে ক’ভিড-১৯ জৰুৰীকালীন প্ৰস্তুতিৰ মন্ত্ৰীমণ্ডলৰ ঘূৰণীয়া টেবুলৰ অধিৱেশনত দুটা হস্তক্ষেপ আগবঢ়ায়৷ বৈঠকত তেওঁ ক’ভিডক মোকাবিলা কৰাৰ পৰিপ্ৰেক্ষিতত ভাৰত চৰকাৰে গ্ৰহণ কৰা বিভিন্ন পদক্ষেপসমূহৰ বিষয়েও উল্লেখ কৰে৷\nবিশ্ব স্বাস্থ্য সংস্থাৰ দক্ষিণ পূব এছিয়া অঞ্চলৰ ৭৩তম অধিৱেশনত সদস্য দেশসমূহে ক’ভিড-১৯ৰ ঐক্যৱদ্ধ প্ৰতিক্ৰিয়াৰ ঘোষণাপত্ৰ গ্ৰহণ কৰিছে\nথাইলেণ্ডৰ উপ প্ৰধানমন্ত্ৰী আৰু স্বাস্থ্য মন্ত্ৰী আনুটিন চাৰ্ণবিৰাকুলৰ অধ্যক্ষতাত অনুষ্ঠিত বিশ্ব স্বাস্থ্য সংস্থাৰ দক্ষিণ পূব এছিয়া অঞ্চলক ৭৩তম অধিৱেশনত সদস্য দেশসমূহে দক্ষিণ-পূব এছিয়া অঞ্চলত ক’ভিড-১৯ক প্ৰত্যাহ্বান জনোৱাৰ উদ্দেশ্যে ঐক্যৱদ্ধভাৱে এছইএআৰ মেম্বাৰ ষ্টেটছ্ ডিক্লেৰেচনত সন্মতি প্ৰদান কৰিছে৷\nপ্ৰধানমন্ত্ৰী আৰু ছৌদি আৰৱৰ ৰজাৰ সৈতে হোৱা টেলিফোনিক বাৰ্তালাপ\nআজি প্ৰধানমন্ত্ৰী শ্ৰী নৰেন্দ্ৰ মোদী আৰু ছৌদি আৰৱৰ ৰজা ছালমান বিন আব্দুলাজিজ আল ছৌদৰ সৈতে টেলিফোনত বাৰ্তালাপ হয়৷ দুয়োগৰাকী নেতাই ক’ভিড-১৯ মহামাৰীৰ ক্ষেত্ৰত উৎপন্ন হোৱা গোলকীয় প্ৰত্যাহ্বানসমূহৰ বিষয়ে আলোচনা কৰে৷ চলিত জি২০ বৈঠকত ছৌদি আৰৱৰ পৃষ্ঠপোষকতাত প্ৰধানমন্ত্ৰীয়ে সন্তোষ প্ৰকাশ কৰে৷ দুয়োগৰাকী নেতাই মহামাৰীবিধক প্ৰত্যাহ্বান জনাবলৈ জি২০ য়ে গ্ৰহণ কৰা পদক্ষেপসমূহত সন্মতি প্ৰকাশ কৰে৷ তেওঁলোকে জি২০ৰ প্ৰধান অগ্ৰাধিকাৰমূলক বিষয়সমূহৰ বিষয়েও আলোচনা কৰে৷ ভাৰত আৰু ছৌদি আৰৱৰ মাজত দ্বিপাক্ষিক সম্পৰ্কৰ ক্ষেত্ৰতো দুয়োগৰাকী নেতাই সন্তুষ্টি প্ৰকাশ কৰে৷ ক’ভিড মহামাৰীৰ সময়ত ছৌদি আৰৱত বাস কৰা ভাৰতীয় প্ৰবাসীসকলৰ প্ৰতি আগবঢ়োৱা সমৰ্থনৰ বাবে প্ৰধানমন্ত্ৰীয়ে ৰজা ছালমানক ধন্যবাদ জ্ঞাপন কৰে৷ প্ৰধানমন্ত্ৰীয়ে ৰজা ছালমানৰ সুস্বাস্থ্য তথা দেশখনৰ জনসাধাৰণৰ কল্যাণৰ বাবে প্ৰাৰ্থনা জনায়৷\nৰাজ্যসভাৰ অধ্যক্ষই বৰ্ষাকালীন অধিৱেশনৰ সফল আৰম্ভণি নিশ্চিত কৰিবলৈ সংসদত পৰীক্ষামূলক অধিৱেশনৰ আয়োজন কৰে\nৰাজ্যসভাৰ অধ্যক্ষ শ্ৰী এম.ভেংকায়া নাইডুৱে অহা ১৪ ছেপ্তেম্বৰ, সোমবাৰৰ পৰা আৰম্ভ হ’বলগীয়া সংসদৰ বৰ্ষাকালীন অধিৱেশনৰ সফল আয়োজনৰ বাবে সকলো প্ৰস্তুতি-পৰ্ব নিৰীক্ষণ কৰে। তেওঁৰ অধ্যক্ষতাত সংসদত এক পৰীক্ষামূলক অধিৱেশনৰ আয়োজন কৰা হয়। সামাজিক দূৰত্বৰ নিয়মৰ প্ৰতি লক্ষ্য ৰাখি ইতিমধ্যে সজাই ৰখা সংসদৰ চেম্বাৰ আৰু চাৰিটা গেলেৰীৰ আসনত সচিবালয়ৰ কৰ্মচাৰীক বহিবলৈ দিয়া হয়। সংসদৰ এটা চেম্বাৰৰ পৰা আনটো চেম্বাৰলৈ সংযোজিত অডিঅ’ আৰু ভিডিঅ’ ছিগনেলসমূহ সঠিকভাৱে প্ৰেৰিত হৈছে নে নাই, সেয়া সুক্ষ্মভাৱে পৰ্যবেক্ষণ কৰা হয়। লোকসভাৰ চেম্বাৰত বহা লোকক আলোচনাত অংশ লোৱাৰ আহ্বান জনোৱা হৈছে। তিনিওটা স্থানত ভোট প্ৰক্ৰিয়াৰ এক নমুনাও সম্পন্ন কৰা হৈছে। সমগ্ৰ প্ৰস্তুতিৰ বুজ লৈ অধ্যক্ষ শ্ৰী নাইডুৱে সন্তুষ্টি প্ৰকাশ কৰে। শ্ৰী নাইডুৱে সচিবালয়ৰ জেষ্ঠ বিষয়ববীয়াসকলক পৰামৰ্শ আগবঢ়ায় যে কেন্দ্ৰীয় স্বাস্থ্য আৰু পৰিয়াল কল্যাণ মন্ত্ৰালয়ে জাৰি কৰা সকলো নীতি-নিৰ্দেশনা সঠিকভাৱে বলবৎ হোৱাটো নিশ্চিত কৰিব লাগে। আগন্তুক অধিৱেশনৰ পূৰ্বে আৰু উক্ত সময়ছোৱাত এক সন্মানীয় সদস্যসকলক স্বাস্থ্যজনিত নীতি-নিয়মসমূহ পুনৰ এবাৰ সোঁৱৰাই দিবলৈ তেওঁ বিষয়াসকলক নিৰ্দেশ দিয়ে। শ্ৰী নাইডুৱে পুনৰ উল্লেখ কৰে যে সংসদৰ কাম-কাজৰ সৈতে জড়িত প্ৰতিগৰাকী সদস্যৰ কোভিড টেষ্ট সম্পন্ন হোৱাটো বাধ্যতামূলক। এই সন্দৰ্ভত বিষয়াসকলে অধ্যক্ষক জনায় যে যোৱা দুদিন ধৰি পৰীক্ষণ প্ৰক্ৰিয়া চলি আছে। অধ্যক্ষ শ্ৰী নাইডুৱে তেওঁৰ চেম্বাৰত অন্ধ্ৰ প্ৰদেশৰ পৰা নতুনকৈ নিৰ্বাচিত সদস্য শ্ৰী পৰিমল নাথৱানীক শপত বাক্য পাঠ কৰায়। বাকী সদস্যসকলে অধিৱেশনৰ প্ৰথম দিনা শপত গ্ৰহণ কৰিব।\nবিত্ত মন্ত্ৰীয়ে মুকলি কৰিলে ঘৰৰ মুখতে বেংকিং সেৱা আৰু ইজ ২.০ সূচাংকৰ ফলাফল\nকেন্দ্ৰীয় বিত্ত আৰু ঔদ্যোগিক পৰিক্ৰমা মন্ত্ৰী শ্ৰীমতী নিৰ্মলা সীতাৰমণে কালি পিএছবিৰ ঘৰৰ মুখতে বেংকিং সেৱা মুকলি কৰে আৰু ইজ বেংকিং সংস্কাৰ সূচাংকত শ্ৰেষ্ঠতম ফলাফল প্ৰদান কৰা বেংকসমূহৰ পুৰস্কাৰ প্ৰদান অনুষ্ঠানত অংশগ্ৰহণ কৰে৷ ইজ সংস্কাৰৰ অংশ হিচাপে ঘৰৰ মুখতে বেংকিং সেৱাক গ্ৰাহকৰ সুবিধাৰ্থে প্ৰণয়ন কৰা হৈছে৷ ইয়াৰ লগতে কল চেণ্টাৰ, ৱেব প’ৰ্টেল আৰু ম’বাইল এপো মুকলি কৰা হৈছে৷ গ্ৰাহকে এতিয়া ঘৰত বহিয়েই এই চেনেলসমূহৰ জৰিয়তে বেংকিং সেৱা অনুসৰণ কৰিব পাৰে৷\nআয়ুষভিত্তিক পুষ্টি সমাধান পোষণ মাহ নিৰীক্ষণত আলোকপাত কৰা হ’ব\nছেপ্টেম্বৰ ২০২০ মাহত উদযাপন কৰা পোষণ মাহত পুষ্টিগত সমাধান এক পৰম্পৰাগত স্বাস্থ্যসেৱা অংশ হিচাপে পৰিগণিত হৈছে৷ ক’ভিড-১৯ প্ৰট’কল পালন কৰি পোষণ অভিযানৰ অধীনত এই কাৰ্যসূচী প্ৰণয়ন কৰা হ’ব৷ পোষণ অভিযান প্ৰধানমন্ত্ৰীয়ে ৮ মাৰ্চ ২০১৮ তাৰিখে মুকলি কৰিছিল৷\nডিএছটিৰ উদ্ভাৱন, উদ্যমিতা আৰু ইনকিউবেচনৰ অনুঘটক যাত্ৰাৰ প্ৰতিবেদন মুকলি\nউদ্ভাৱন, উদ্যমিতা আৰু ইনকিউবিচেনৰ অনুঘটকত নেচনেল ছায়েন্স এণ্ড টেকন’ল’জী এন্ট্ৰিপ্ৰিনিউৰশ্বিপ ডেভেলপমেণ্ট ব’ৰ্ড (এনএছটিইডিবি)ৰ যাত্ৰাৰ প্ৰতিবেদন এক অনলাইন কাৰ্যসূচীৰ জৰিয়তে বিজ্ঞান আৰু প্ৰযুক্তি বিভাগৰ সচিহ অধ্যাপক আশুতোষ শৰ্মাই মুকলি কৰে৷\nঅৰুণাচল প্ৰদেশঃ অৰুণাচল প্ৰদেশত ১৪৭জন লোক নতুনকৈ ৰোগত আক্ৰান্ত হোৱাৰ লগতে ১৮৩ জনে আৰোগ্য লাভ কৰি মুকলি হৈছে৷ সক্ৰিয় ৰোগীৰ সংখ্যা হ’ল ১৬৩০ জন৷\nঅসমঃ অসমত কালি ২২৬৫ জন ৰোগীক মুকলি কৰি দিয়া হয়৷ মুঠ ১,০৩,৫০৪ জন ৰোগীক মুকলি কৰি দিয়া হৈছে আৰু সক্ৰিয় ৰোগীৰ সংখ্যা হৈছে ২৯,১৬৩ জন৷ ৰাজ্যিক স্বাস্থ্য মন্ত্ৰীয়ে এই কথা জানিবলৈ দিয়ে৷\nমণিপুৰঃ মণিপুৰত ১৬০ জন লোক নতুনকৈ ৰোগত আক্ৰান্ত হৈছে৷ ৬৪ জন লোকে আৰোগ্য লাভ কৰিছে আৰু আৰোগ্যৰ হাৰ হ’ল ৭৫ শতাংশ৷ সক্ৰিয় ৰোগীৰ সংখ্যা হ’ল ১৭৭৪ জন৷\nমেঘালয়ঃ মেঘালয়ত ১০৭ জন লোকে কালি ৰোগৰ পৰা আৰোগ্য লাভ কৰে৷ মুঠ সক্ৰিয় ৰোগীৰ সংখ্যা হ’ল ১৩৫৫ জন৷\nমিজোৰামঃ কালি ১৪১ জন লোক নতুনকৈ ৰোগত আক্ৰান্ত হৈছে৷ মুঠ ৰোগীৰ সংখ্যা হ’ল ১৩৩৩ জন৷ সক্ৰিয় ৰোগীৰ সংখ্যা হ’ল ৫৮৩ জন৷\nনাগালেণ্ডঃ নাগালেণ্ড চৰকাৰে ৰাজ্যখনলৈ ঘূৰি অহা লোকসকলৰ বাবে সংশোধিত এছঅ’পি জাৰি কৰিছে৷ প্ৰৱেশৰ পথসমূহ চিনাক্ত কৰা হৈছে৷ বুধবাৰে ১৩০ জন লোক নতুনকৈ ৰোগত আক্ৰান্ত হৈছে৷\nছিক্কিমঃ ৩১জন লোক নতুনকৈ ৰোগত আক্ৰান্ত হৈছে৷ ৰাজ্যখনত সক্ৰিয় ৰোগীৰ সংখ্যা হ’ল ৫২৭ জন৷ এই পৰ্যন্ত ১৪৭০ জন লোকক মুকলি কৰি দিয়া হৈছে৷ মুঠ নিশ্চিত ৰোগীৰ সংখ্যা হ’ল ১৯৮৯ জন৷\nমহাৰাষ্ট্ৰঃ বুধবাৰে পুৰণি অভিলেখ ভাঙি একেবাৰতে ২৩,৮১৬ জন লোক নতুনকৈ ৰোগত আক্ৰান্ত হৈছে৷ ৰাজ্যখনত মুঠ ৰোগীৰ সংখ্যা হৈছে ৯,৬৭,৩৪৯ জন৷ ২৭,৭৩২ জন লোকৰ মৃত্যু হৈছে আৰু সক্ৰিয় ৰোগীৰ সংখ্যা ২,৫২,৭৩৪ লৈ বৃদ্ধি পাইছে৷\nগুজৰাটঃ বুধবাৰে ১৩২৯ জন লোক নতুনকৈ ৰোগত আক্ৰান্ত হৈছে৷ সক্ৰিয় ৰোগীৰ সংখ্যা হ’ল ১৬,২৯৬ জন৷\nমধ্য প্ৰদেশঃ মধ্য প্ৰদেশত আৰোগ্যৰ হাৰ ৭৬ শতাংশলৈ উত্তৰণ হৈছে৷ ক’ভিড-১৯ত আক্ৰান্ত ৰোগীৰ সংখ্যা হ’ল ৭৯,১৯২ জন৷ বিগত ২৪ ঘণ্টাত ১৮৬৯ জন লোক নতুনকৈ ৰোগত আক্ৰান্ত হৈছে৷ সক্ৰিয় ৰোগীৰ সংখ্যা হ’ল ১৭,৭০২ জন৷\nগোৱাঃ শুকুৰবাৰৰ পৰা কাৰ্যকৰী হোৱাকৈ দক্ষিণ গোৱা জিলা হাস্পতালত ক’ভিডৰ চিকিৎসাৰ বাবে ২৫০খন বিচনা সংযুক্ত কৰা হৈছে৷ বৰ্তমানে মাডগাঁওৰ ইএছআই হাস্পতালত ৪৮৩৩ জন সক্ৰিয় ৰোগীক চিকিৎসা কৰি থকা হৈছে৷\nকেৰালাঃ কালি সৰ্বাধিক ৩৪০২ লোক নতুনকৈ ৰোগত আক্ৰান্ত হয়৷ বৰ্তমানে ২৪,৫৪৯ জন ৰোগীৰ চিকিৎসা চলি আছে আৰু ২.০২ লাখ লোক নিৰীক্ষণৰ অধীনত আছে৷\nতামিলনাডুঃ কালি ৫৫৮৪ জন লোকৰ দেহত পজিটিভ বীজাণু ধৰা পৰে৷ ৬৫১৬ জনক মুকলি কৰি দিয়া হৈছে৷ ৮০৯০ জন লোকৰ মৃত্যু হৈছে৷\nকৰ্ণাটকঃ ৰাজ্যৰ পশুপালন মন্ত্ৰী প্ৰভু চাবন ক’ভিড-১৯ত আক্ৰান্ত হৈছে৷ ৰাজ্যখনৰ সৰু সৰু চহৰসমূহতো ৰোগীৰ সংখ্যা বৃদ্ধি পোৱাৰ পৰিপ্ৰেক্ষিতত ৰাজ্য চৰকাৰে পৰীক্ষণৰ সুবিধা সম্প্ৰসাৰিত কৰিছে৷\nঅন্ধ্ৰ প্ৰদেশঃ নেল্লোৰ জিলাই শ্ৰীহৰিকোটা মহাকাশ কেন্দ্ৰত ‘সঞ্জীৱনী’ শীৰ্ষক বাছ সেৱা ক’ভিড-১৯ৰ পৰীক্ষণৰ বাবে আৱণ্টিত কৰিছে৷ বুধবাৰে সতীশ ধাৱান মহাকাশ কেন্দ্ৰত ৪৭ জন লোক নতুনকৈ ৰোগত আক্ৰান্ত হোৱাৰ বাতৰি প্ৰকাশ পাইছে৷\nতেলেংগানাঃ ২৫৩৪ জন নতুন ৰোগীৰ সৈতে তেলেংগানাত ক’ভিড-১৯ত আক্ৰান্ত হোৱা লোকৰ সংখ্যাই ১.৫ লাখৰ সীমা স্পৰ্শ কৰিছে৷ বিগত ২৪ ঘণ্টাত ২০৭১ জনে আৰোগ্য লাভ কৰিছে আৰু ১১ জনৰ মৃত্যু হৈছে৷ মুঠ ৰোগীৰ সংখ্যা হ’ল ১,৫০,১৭৬ জন৷ সক্ৰিয় ৰোগীৰ সংখ্যা হ’ল ৩২,১০৬ জন৷ ৯২৭ জনৰ মৃত্যু হৈছে৷ ১,১৭,১৪৩ জন লোকক মুকলি কৰি দিয়া হৈছে৷\n(Release ID: 1653188) Visitor Counter : 7\n(Release ID: 1653188)


চিৰাঙত নাঙলভঙা নৈত যাত্ৰীসহ বুৰিল নাও, কথমপি প্ৰাণৰক্ষা ৩০জনতকৈও অধিক যাত্ৰীৰ– News18 Assam\nচিৰাঙত নাঙলভঙা নৈত যাত্ৰীসহ বুৰিল নাও, কথমপি প্ৰাণৰক্ষা ৩০জনতকৈও অধিক যাত্ৰীৰ\nSarbananda Sonowal: গুজৰাটৰ গান্ধীধামত আয়ুষ বন উদ্বোধন কৰিলে সর্বানন্দ সােণােৱালে, কি এই আয়ুষ বন?\n''পেট্ৰ'লৰ দৰে মূল্যবৃদ্ধি হৈছে ড্ৰাগছৰো!'' খেতিপথাৰৰ মাজত ড্ৰাগছসহ ধৃত দুই যুৱকৰ খং...\n»চিৰাঙত নাঙলভঙা নৈত যাত্ৰীসহ বুৰিল নাও, কথমপি প্ৰাণৰক্ষা ৩০জনতকৈও অধিক যাত্ৰীৰ\nUpdated:August 17, 2021, 11:22 AM IST\nস্থানীয় ৰাইজৰ তৎপৰতাত শিশু-মহিলাসহ প্ৰায় ত্ৰিশগৰাকী যাত্ৰীক সৌভাগ্যক্ৰমে উদ্ধাৰ কৰিবলৈ সক্ষম হয়৷\nLast Updated: August 17, 2021, 11:22 AM IST\nচিৰাঙত অঘটন৷ নাঙলভঙা নৈত সংঘটিত নাও দুৰ্ঘটনা। কথমপি প্ৰাণ ৰক্ষা শিশু- মহিলাসহ ত্ৰিশগৰাকীতকৈ অধিক যাত্ৰী৷ টুলুঙা নাৱেৰে খৰস্ৰোতা নৈখন পাৰ হোৱাৰ সময়তে মাজত বুৰ যোৱাৰ ফলত হাহাকাৰ পৰিস্থিতিৰ সৃষ্টি হয়৷ স্থানীয় ৰাইজৰ তৎপৰতাত শিশু-মহিলাসহ প্ৰায় ত্ৰিশগৰাকী যাত্ৰীক সৌভাগ্যক্ৰমে উদ্ধাৰ কৰিবলৈ সক্ষম হয়৷\nঅৱশ্য নাওত থকা বাইক স্থানীয় লোকসকলে উদ্ধাৰ কৰিবলৈ সক্ষম নহ’ল। নৈখনৰ ওপৰত দলং নথকাৰ বাবে বৃহত্তৰ এলেকাৰ লোকসকলে দীৰ্ঘদিনে নাৱেৰে বিপদসংকুল যাতায়াত কৰি আহিছে৷ পাৰঘাটৰ লেচীয়ে নৈৰ জলপৃষ্ঠ বৃদ্ধি হোৱাৰ পিছতো যাত্ৰীসকলৰ সুৰক্ষাৰ প্ৰতি গুৰুত্ব নিদিয়াকৈ অধিক ভাৰা আদায় কৰি বিপদজনকভাৱে চলাচল অব্যাহত ৰখা বুলি স্থানীয় লোকসকলে অভিযোগ কৰে৷\nFirst published: August 17, 2021, 11:22 AM IST\nহেলমেট পৰিধান নকৰা বাবে চাৰিচকীয়া বাহন চালকক জৰিমনা ট্ৰেফিক আৰক্ষীৰ


টাইম মেচিনেৰে যাত্ৰা (অপূৰ্ব কলিতা) - সাহিত্য ডট অৰ্গ\nটাইম মেচিনেৰে যাত্ৰা (অপূৰ্ব কলিতা)\nটাইম মেচিনেৰে যাত্ৰা\nমোৰ জন্মৰ সময়ত হেনো ৰাতিও গোটেই আকাশখন ক’লা হৈ আহিছিল আৰু বাৰিষাৰ বতৰতো মেঘে তৰ্জন গৰ্জন কৰি আছিল। হঠাৎ এটা শিল আকাশৰ পৰা সৰি আহি ধৰাত পৰিল আৰু যিখিনি ঠাইত শিলটো পৰিল, সেই ঠাইখিনিৰ নাম আজিকালি শিলপুখুৰী বুলি কোৱা হয়।\n২ বছৰ বয়সতেই যেতিয়া ভৰিৰ গচকত পঁইতাচোৰা এটা মাৰিছিলোঁ, মোৰ ককা জিম কলগেটে কৈছিল ই ডাঙৰ হৈ অসমৰ ডাঙৰ চোৰাং চিকাৰী হব। কিন্তু মোৰ মিচেচ ককা মানে আইতাৰ মতে মই হেনো ডাঙৰ হৈ ডাঙৰ ছাতি ভাল কৰা মিস্ত্ৰিহে হম কাৰণ ৬ বছৰ বয়সতেই মই আইতাৰ ছাতি এটা ভাল কৰি দিছিলোঁ। কিন্তু কালৰ কুটিল গতিত মই বিজ্ঞানী এজনহে হ’লোঁ। ১৪ বছৰ নৌ হওঁতেই নিউটনৰ সুত্ৰ কেইটা আৱিষ্কাৰ কৰাৰ পিছত মই পাইথাগোৰাছৰ সূত্ৰ আৱিষ্কাৰ কৰাত লাগি গ’লোঁ। আৰু আজি মই মোৰ কষ্ট নামৰ গছজোপাৰ নাচপতিটো খাই আছোঁ।\nপাইথাগোৰাছৰ সূত্ৰটোক দশমিক ..০০৯৮ ৰে হৰণ কৰি তাৰ লগত পাইৰ মানটো পূৰণ কৰি ৪০ মিনিট মাই’ক্ৰঅভেনত গৰম কৰিলেই টাইম মেচিন নামৰ যন্ত্ৰটো পোৱা যায়। সেই টাইম মেচিনৰ প্ৰথম যাত্ৰী হিচাপে মই আৰু চুপাৰমেন গ’লোঁ, কাৰণ মেচিনটোত বহিবলৈ দুটাহে মুঢ়া আছে। দিলোঁ চকু মুদি চুইচ টিপি। কিছুমান অবাইচ শব্দ কৰি মেচিনটোৱে যাত্ৰা আৰম্ভ কৰিলে। চাৰিওফালে কুঁৱলি। চুপাৰমেনে ভয়তে মোক সাৱটি ধৰি আছে। কিছু সময়ৰ পিছত শব্দবোৰ নোহোৱা হ‘ল। চকু মেলি চাই দেখোঁ চাৰিওফালে দেখোন শিলৰেই পাহাৰ, কিবা পুৰণা হিন্দী চিনেমাৰ ডাকু অধ্যুষিত ঠাই যেন পালোঁ। চুপাৰমেনক জগালোঁ আৰু ক’লোঁ “কুউউল বেবী কুউল “। পিছফালে কোনোবা থকা যেন পাই ঘূৰি চাই মোৰ চকুকে বিশ্বাস কৰিব নোৱাৰিলোঁ। এয়া কি? মোৰ চকুৰ আগত শ্বোলে চিনেমাৰ সেই বিখ্যাত দৃশ্যটো আৰম্ভ হৈছে দেখোন? হাত বন্ধা অৱস্থাত সঞ্জীৱ কুমাৰ আৰু হাতত তৰোৱাল লৈ এয়া গব্বৰ সিং দেখোন? মোক দেখি আকৌ গব্বৰৰ চকু ডাঙৰ হৈ ফুটবল এটাৰ দৰে হৈছে। কালীয়া, চাম্বা আদিৰ লগতে আন আন ডাকু বোৰৰ বন্দুক মোৰ ফালে। গব্বৰে মোক সুধে “তু কোন হে ৰে ? ঔৰ য়ে তেৰে চাথ ৱালা আডমী চদ্দী ওপৰ কিঁউ পেহনা হে ৰে ? ”\nপৰিস্থিতি তেতিয়া খুবেই ভয়ানক। মোৰ তেতিয়াহে খেয়াল আহিল যে মই অতীতলৈ উভতি আহিছোঁ। মোৰ বুদ্ধিৰ ওপৰতেই মোৰ জীৱনটো নিৰ্ভৰ কৰিব, নহ’লে ঠাকুৰৰ লগতে মোৰো কি কি যায় নাজানো। মই ক’লোঁ মই আপোনাৰ শুভাকাংক্ষী , আপোনাৰ ভালৰ বাবেই মই ভৱিষ্যতৰ পৰা আহিছো। অনবৰত চাধা খাই থকা গব্বৰে এইবোৰ তলানলা ক’ত বুজি পাব? তথাপিও মই যিমান পাৰোঁ অসমীয়াতেই নেওতাখন বুজালো যে মই ভৱিষ্যতৰ পৰা আহিছোঁ। মোক আচৰিত কৰি গব্বৰে ক’লে,”মোক বুৰ্বক বুলি নাভাবিব। মই বিশ্বাস কৰিছোঁ। মোৰ পেছাটো চাই মোক অশিক্ষিত বুলি বহুতেই ভুল কৰে কিন্তু মই হাবাৰ্ড বিশ্ববিদ্যালয়ৰ পৰা পদাৰ্থ বিজ্ঞানত ডক্তৰেট কৰি অহা মানুহ। টাইম মেচিনটো মই উলিয়াম বুলি ভাবিছিলোঁ কিন্তু সেই কামত মনোযোগ দিলে মোৰ আচল ‘এইম ইন লাইফ’ ডাকু হ’ব নোৱাৰিলোঁহেঁতেন। ৰ’বা, একমিনিট আমি ভালদৰে কথা পাতিম আগতে ঠাকুৰৰ হাত দুখন কাটি লওঁ। খৈনি খাবা নেকি খৈনি? ”\nহাজাৰ হলেও মই সঞ্জীৱ কুমাৰৰ এজন অবাইচ ফেন। চকুৰ আগত তেখেতৰ হাত দুখন কাটিবলৈ দিলে পিছলৈ ৰাতিপুৱাৰ কামফেৰা কৰাৰ পিছত যিয়েই তেখেতক সহায় কৰিব তালৈ পুতৌ জন্মিল। কিবাকৈ বুদ্ধি এটা কৰি হলেও ঠাকুৰক বচাবই লাগিব। মই ক’লোঁ, “গব্বৰ ছাৰ, মই সেইকাৰণেই আহিছোঁ ইয়ালৈ। ঠাকুৰৰ হাত কাটি দিয়াৰ পাছত আপোনাৰ জীৱন ক্ষণস্থায়ী হ’ব কাৰণ কেইবছৰমান পিছত ধৰ্মেন্দ্ৰ আৰু অমিতাভৰ লগ লাগি আপোনাক ঠাকুৰে চেপ্টিক কৰাই মাৰিব। এই সকলোবোৰৰ আঁৰত আচলতে আণ্ডাৰৱৰ্ল্ড সাম্ৰাজ্যৰ হাত আছে। বিশেষকৈ শক্তি কাপুৰ আৰু মগেম্বোৰ। মগেম্বোকো পিছত শক্তি কাপুৰে অনিল কাপুৰৰ লগ লাগি মাৰি পেলাব আৰু নিজেৰ জীয়েকক বলিউদৰ টপ ক্লাছ হিৰ’ইন কৰি আৰামকৈ গোটেই জীৱন খাই থাকিব। এটা কাম কৰক। ঠাকুৰক ছৰী বুলি কৈ খেদি দিয়ক আৰু আপুনি চৰকাৰৰ ওচৰত আত্মসমৰ্পণ কৰি ৰাজনীতিত যোগ দিয়ক। আপোনাৰ ভগ্নী ফুলন দেৱীয়েও পিছত এয়াই কৰিছে।”\nগব্বৰে চাধা মাৰি মাৰি বহুত সময় ভাবিলে আৰু পিছত মোৰ কথা শুনি ঠাকুৰক এৰি দিলে। ঠাকুৰে স্ফূৰ্তিতে গান গাই গাই পলাল তাৰ পৰা। হঠাতে আকৌ সেই অবাইচ শব্দটো আৰম্ভ হ‘ল। মোৰ মনত পৰিল টাইম মেচিনটোৱে মাত্ৰ এঘণ্টাৰ বাবেহে কাম কৰে আৰু এঘণ্টাৰ পাছত আকৌ নিজৰ অ’ৰিজিনেল সময়লৈ লৈ আনে। ঠাকুৰক বাই বাই দিবলৈকে নহ’ল। আহি পালোঁৱেই। পায়েই এই আপডেটটো দিলোঁ।\n← সৰা পাতৰ ৰং (ৰঞ্জন ভূঞা)\nহেঁপাহ (উজ্জ্বল ফুকন) →\nকাকনো বুলিম ক’কা… জীৱনৰ মৌগুটি কথা… (- ললিত চন্দ্ৰ বৰা )\nভাল লাগিল পঢ়ি….. ৰাতিপুৱা ১ বজাত গণেশগুৰি অভাৰ ব্ৰীজৰ ঠিক ২ ইঞ্চি মাজেৰে সদায় অহা যোৱা কৰা টাইম মেচিনটো আপোনাৰ বুলি আজিহে জানিলো। পিছে আপডেটটো অতীত, বর্তমান, ভৱিষ্যত নে ফিউচাৰ ইম্পচিবলত দিলে নাজানিলো।


ৰয়েল ছচাইটিৰ বৰ্তমানৰ সভাপতিজন আৰু ভাৰতবৰ্ষ - এই সময়ত ᴾᴶᴹ\nPosted at 16:00h in বিজ্ঞান-প্ৰযুক্তি, সমাজ\tby\tপংকজ জ্যোতি মহন্ত0Comments\nবিশ্বৰ আটাইতকৈ সন্মানীয় বৈজ্ঞানিক অনুষ্ঠান/সংস্থাসমূহৰ ভিতৰত এটা হ’ল ৰয়েল ছচাইটি (Royal Society)৷ সোতৰ শতিকাৰ মাজভাগত প্ৰতিষ্ঠা হোৱা এই অনুষ্ঠানটিয়েই বিশ্বৰ প্ৰথমখন বৈজ্ঞানিক গৱেষণা-পত্ৰিকা (journal) প্ৰকাশ কৰিছিল৷ (তাৰ দুমাহ পূৰ্বে ফ্ৰান্সৰ পৰা ফৰাচী ভাষাত বিশ্বৰ প্ৰথমখন গৱেষণা-পত্ৰিকা প্ৰকাশ পাইছিল৷) ৰয়েল ছচাইটি প্ৰতিষ্ঠা নোহোৱা হ’লে আৰু তেওঁলোকে গৱেষণা-পত্ৰিকাখন প্ৰকাশ নকৰা হ’লে বহুতো বৈজ্ঞানিক আৱিষ্কাৰ আৰু উদ্ভাৱনে স্বীকৃতি পোৱাত বহু পলম হৈ গ’লহেঁতেন৷ সেই যুগৰ অজ্ঞ সমাজৰ জ্ঞান-চকু জাপ খাই থাকিলহেঁতেন আৰু বহু যুগলৈ৷ ধৰ্মান্ধ মানুহে বহু পিছুৱাই ৰাখিলেহেঁতেন মানৱ সভ্যতা৷ আইজাক নিউটন, ব্ৰেঞ্জামিন ফ্ৰেংকলিন, চাৰ্লছ ডাৰউইন, মাইকেল ফেৰাডে, এই যুগৰ ষ্টিফেন হকিং আদি কিংবদন্তী সদৃশ বিজ্ঞানীৰ গৱেষণা-পত্ৰও এই গৱেষণা-পত্ৰিকাখনত প্ৰকাশ হৈছিল৷ এতিয়াও এই গৱেষণা-পত্ৰিকাখন প্ৰকাশ হৈ আছে৷\nৰয়েল ছচাইটিলৈ কমনৱেলথ দেশসমূহৰ পৰা কেইবাজনো সদস্য (Fellow of the Royal Society, FRS) আৰু বাকী দেশসমূহৰ পৰা কেইবাজনো বিদেশী-সদস্য (Foreign Member of the Royal Society, ForMemRS) প্ৰতি বছৰে নিৰ্বাচন কৰা হয়৷ ইয়াৰ এটাত নিৰ্বাচিত হোৱাটো বিশ্বৰ ভিতৰতে অতিশয় সন্মানীয় স্বীকৃতি৷ নানা পুৰস্কাৰ প্ৰদান, আলোচনা চক্ৰ আদি আয়োজনৰ দ্বাৰা সন্মিলিত বৈজ্ঞানিক চিন্তা-চৰ্চাৰ পৰিৱেশ গঢ়া, অসামান্য বৈজ্ঞানিক কাম-কাজত আৰ্থিক সহযোগিতা প্ৰদান কৰা আদিকে ধৰি বহুতো কাম-কাজ অনুষ্ঠানটিয়ে চলায়৷ প্ৰতিটো কাম-কাজৰ বাবে নিৰ্বাচিত সদস্যসকলক জ্ঞান আৰু প্ৰতিভাৰ ভিত্তিত নিৰ্বাচন কৰা হয় বাবে প্ৰতিষ্ঠা হোৱা দিন ধৰি আজি পৰ্যন্ত ৰয়েল ছচাইটি অতি সন্মানীয় অনুষ্ঠানত পৰিণত হৈ আহিছে (ৰয়েল ছচাইটিৰ দৰে অনুষ্ঠানৰ এই কাহিনীবোৰ পঢ়িলে আমাৰ অসম সাহিত্য সভাৰ শেহতীয়া বছৰবোৰৰ অৱস্থাটোও মনলৈ আহে)৷\nৰয়েল ছটাইটিৰ প্ৰথমজন ভাৰতীয় সদস্য অভিযন্তা আৰ্দচিৰ কুৰ্চেৎজি (Ardaseer Cursetjee); তেওঁ নিৰ্বাচিত হৈছিল ১৮৪১ চনত৷ আৰু দ্বিতীয়জন হ’ল গণিতজ্ঞ শ্ৰীনিবাস ৰামানুজন; তেওঁ নিৰ্বাচিত হৈছিল ১৯১৮ চনত৷ কেইবাখনো কিতাপ-আলোচনীত প্ৰথমজন ভাৰতীয় সদস্য ৰামানুজন বুলি দিয়া পাইছোঁ; সম্ভৱতঃ দুয়োজনক নিৰ্বাচন কৰা বছৰ দুটাৰ মাজত এটা দীঘলীয়া বিৰতি ৰৈ যোৱা বাবেই, সৰহভাগ মানুহেই বৈজ্ঞানিক স্বীকৃতিৰ আওভাও নোপোৱা আমাৰ দেশত প্ৰথমজনৰ প্ৰচাৰ কমি যোৱাত এই ভুল তথ্যটো প্ৰচলন হ’ল৷ ২০০০ চনলৈকে মুঠ ৩৯ জন ভাৰতীয় বিজ্ঞানী ৰয়েল ছচাইটিলৈ নিৰ্বাচিত হৈছে৷ যোৱা ১৮ বছৰত কিমানজন নিৰ্বাচিত হ’ল সঠিক তথ্যটো পোৱা নাই৷ আৰু সম্ভৱতঃ এই গোটেইসকলৰ মাজত এজনো অসমীয়া নাই৷\nহাইস্কুল উত্তীৰ্ণ হৈ বিজ্ঞান শাখাত পঢ়িলে ৰসায়ন বিজ্ঞানৰ ছাত্ৰ-ছাত্ৰীয়ে প্ৰথম কেইদিনমানতে চিনিবলৈ পোৱা এজন বিজ্ঞানী হ’ল ৰবাৰ্ট বয়ল৷ তেওঁক আধুনিক ৰসায়ন বিজ্ঞানৰ জনক বুলিও কোৱা হয়৷ ৰয়েল ছচাইটিৰ প্ৰতিষ্ঠাপকসকলৰ অন্যতম আছিল ৰবাৰ্ট বয়ল৷ তেওঁৰ হেনো প্ৰশাসনিক মেধা আছিল বিৰল৷ এনে এটা অনুষ্ঠান প্ৰতিষ্ঠা কৰিবলৈ ব্যক্তি এজনে বিজ্ঞানী হিচাপে যুগজয়ী কাম কৰাৰ লগতে তেওঁৰ থাকিব লাগিব – গোটেই বিশ্বৰ বিজ্ঞানজগতখনৰ সম্পৰ্কে গভীৰ জ্ঞান, বিজ্ঞানীসকলৰ কামকাজ সম্পৰ্কে অধ্যয়নপুষ্ট ধাৰণা, জগতৰ ভৱিষ্যতৰ প্ৰতি তীক্ষ্ণ দৃষ্টি, বিভিন্ন ক্ষেত্ৰৰ বিজ্ঞান-পণ্ডিতসকলৰ মাজত যোগসূত্ৰ স্থাপনৰ দক্ষতা, পৰিচালনা কৰিব পৰা মেধা ইত্যাদি৷ আৰু এই একেখিনি দক্ষতা থাকিব লাগিব সভাপতিজনৰো৷ এনে গুণবোৰৰ বাবেই ৰয়েল ছচাইটিৰ সভাপতিজনৰ গুৰুত্ব অপৰিসীম৷ ৰয়েল ছচাইটিৰ প্ৰথম সভাপতিজন আছিল এজন গণিতজ্ঞ; আৰু প্ৰশাসনিক মেধাৰ বাবেই তেওঁ ৰয়েল নেভি (Royal Navy)ৰ আয়ুক্তও হ’ব পাৰিছিল৷ স্বয়ং নিউটন একেৰাহে ২৪ বছৰ সভাপতি আছিল৷ পিছলৈ, এজন ব্যক্তিয়ে মুঠ ৫ বছৰহে সভাপতি আসনত থাকিব পাৰিব বুলি নিয়ম কৰা হ’ল৷ এতিয়ালৈকে মুঠ ৬২জন বিজ্ঞানী ৰয়েল ছচাইটিৰ সভাপতি অসনত বহিছে৷\nৰয়েল ছচাইটিৰ বৰ্তমানৰ সভাপতিজন হ’ল জীৱবিজ্ঞানী ভেংকটৰামন ৰামকৃষ্ণণ (Venkatraman Ramakrishnan)৷ ভেংকি ৰামকৃষ্ণণ নামেৰেও তেওঁক জনা যায়৷ ২০১৫ চনত তেওঁ সভাপতি ৰূপে নিৰ্বাচিত হয়৷ তেওঁ আছিল ভাৰতীয় ব্যক্তি৷ ইতিমধ্যে ২০০৯ চনত তেওঁ ৰসায়ন বিজ্ঞানৰ নোবেল বঁটা লাভ কৰিছে৷ ২০১০ চনত ভাৰত চৰকাৰে তেওঁক আমাৰ দেশৰ দ্বিতীয় সৰ্বোচ্ছ অসামৰিক সন্মান পদ্মবিভূষণ প্ৰদান কৰিছে৷\nভেংকটৰামনৰ জন্ম হৈছিল ১৯৫২ চনত তামিলনাডুত৷ তেওঁৰ তিনি বছৰ বয়সত তেওঁলোকৰ ঘৰখন গুজৰাটলৈ যায়৷ মাক আছিল মনোবিজ্ঞানৰ ডক্টৰেট আৰু তেওঁ জীৱৰসায়নবিদ ৰূপে বিশ্বপ্ৰসিদ্ধি অৰ্জন কৰিছিল৷ দেউতাকো আছিল এগৰাকী জীৱৰসায়নবিদ৷ ভেংকটৰামনৰ ভনীয়েক অণুজীৱ-বিজ্ঞানী আৰু তেঁৱো ৰয়েল ছচাইটিৰ সদস্য ৰূপে নিৰ্বাচিত হৈছে৷\nভেংকটৰামনে প্ৰথমে পঢ়িছিল পদাৰ্থবিজ্ঞান৷ কৈশোৰ কালত তেওঁ ভাল পাইছিল গণিত৷ কোনো এখন আইআইটিতে তেওঁ ছীট পোৱা নাছিল আৰু দেশৰ এখন নামী চিকিৎসা মহাবিদ্যালয়তো তেওঁ ছীট পোৱা নাছিল৷ এখন ৰাজ্যিক চিকিৎসা মহাবিদ্যালয়ত ছীট পাইছিল যদিও সাধাৰণ-বিজ্ঞান পঢ়িবলৈ এটা বৃত্তি পোৱাত তেওঁ পদাৰ্থবিজ্ঞান লয়৷ গুজৰাটত পদাৰ্থবিজ্ঞানৰ স্নাতক ডিগ্ৰী লৈ ১৯ বছৰ বয়সত তেওঁ আমেৰিকালৈ যায়৷ তাতে তেওঁ পদাৰ্থবিজ্ঞানৰ ডক্টৰেট ডিগ্ৰী লয়৷ সেই সময়ত তেওঁ জীৱবিজ্ঞানৰ কিছু কাম কৰিবলগীয়া হৈছিল, কিন্তু পূৰ্বতে বিষয়টো অধ্যয়ন নকৰা বাবে অসুবিধা পাইছিল৷ ইফালে তেওঁ পদাৰ্থবিজ্ঞানৰ প্ৰতি বিৰক্তি অনুভৱ কৰিবলৈ ধৰিছিল৷ ফলত তেওঁ ফুৰাচকা, গান শিকা, সাহিত্য পঢ়া, সংগীতানুষ্ঠান চাবলৈ যোৱা আদিত ব্যস্ত হৈ পৰিল৷ পাছত তেওঁ ৰসিকতা কৰি কয় যে তেওঁৰ দৰে ছাত্ৰ তেওঁ পোৱাহ’লে বহিষ্কাৰেই কৰিলেহেঁতেন৷ সেইসময়তে তেওঁ বিশ্ববিখ্যাত বিজ্ঞান আলোচনী চায়েণ্টিফিক আমেৰিকান (Scientific American)ত জীৱবিজ্ঞান সম্পৰ্কীয় প্ৰবন্ধবোৰ পঢ়ি পঢ়ি জীৱবিজ্ঞানৰ প্ৰতি তীব্ৰভাৱে আকৰ্ষিত হৈছিল৷ সেয়েহে ডক্টৰেট ডিগ্ৰী লৈয়েই জীৱবিজ্ঞানৰ গৱেষণাৰ বাবে তেওঁ পুনৰ স্নাতক ডিগ্ৰী ল’বলৈ মন মেলিলে – জীৱবিজ্ঞান/চিকিৎসাবিজ্ঞান মূল বিষয় হিচাপে লৈ, যাতে তেওঁ বিষয়টোৰ জ্ঞান আহৰণ কৰিব পাৰে৷ পদাৰ্থ বিজ্ঞানৰ ডক্টৰেট ডিগ্ৰীধাৰীজনে পুনৰ মেডিকেল-প্ৰৱেশ-পৰীক্ষা দিলে; এইবাৰ আমেৰিকাতে দিলে৷ কিন্তু আমেৰিকাৰ নাগৰিক বা স্থায়ী বাসিন্দা নোহোৱা বাবে তেওঁ ৯৯ পাৰ্চেনটাইল পোৱা সত্বেও ক’তো নামভৰ্তি কৰিব নোৱাৰিলে৷ ইতিমধ্যে ডক্টৰেট ডিগ্ৰী থকা বাবে জীৱবিজ্ঞানৰ স্নাতক শ্ৰেণী পঢ়িবলৈও কেইবাটাও প্ৰতিষ্ঠানে তেওঁক সুযোগ নিদিলে৷ বিচাৰি বিচাৰি শেষত তেওঁ এটা প্ৰতিষ্ঠানত নামভৰ্তি কৰিবলৈ সুযোগ পালে৷ আৰু জীৱবিজ্ঞান সম্পৰ্কীয় যিমান পাৰে সিমান বিভিন্ন ক্লাছত বহা আৰম্ভ কৰিলে৷ তাৰ দ্বিতীয় বছৰত তেওঁ বুজিলে যে ইতিমধ্যে তেওঁ প্ৰয়োজনীয় জ্ঞানখিনি অৰ্জন কৰিছে, সেয়েহে সেয়া তাতেই সমাপ্ত কৰি পোষ্ট-ডক্টৰেট আৰম্ভ কৰিলে৷ ভেংকটৰামনে কয় যে তেওঁ পঢ়া কোনোতো প্ৰতিষ্ঠানেই বিৰাট নামী প্ৰতিষ্ঠান নাছিল, তেওঁ নিজৰ প্ৰিয় বিষয়টোৰ কাম কৰিবলৈ পুনৰ উভটি তলৰ পৰা অধ্যয়ন কৰিবলগীয়া হৈছিল, পোষ্ট-ডক্টৰেট কৰাৰ পাছতো প্ৰায় ৫০টা প্ৰতিষ্ঠানত আবেদন কৰিও চাকৰি নাপাইছিল, তাৰপাছত মনপচন্দৰ স্থান এটা পোৱালৈ তেওঁৰ প্ৰায় ডেৰ বছৰ পাৰ হৈ গুচি গৈছিল৷ তাৰ পাছতহে তেওঁ এটা ভাল পদ লাভ কৰিলে আৰু তাৰেই পৰা আৰম্ভ কৰি প্ৰায় দুটা দশক গৱেষণাৰ পাছত আজিৰ আমাৰ পৰিচিত ভেংকটৰামনজন সৃষ্টি হ’ল৷ সেই সময়ৰ পৰাই বহু সন্মান লাভ কৰিবলৈ আৰম্ভ কৰাৰ লগতে ২০০৩ চনত তেওঁ ৰয়েল ছচাইটিৰ সদস্য ৰূপে নিৰ্বাচিত হ’ল৷ ইতিমধ্যে তেওঁ ক্ৰমে আমেৰিকা আৰু গ্ৰেট ব্ৰিটেনৰ নাগৰিকত্ব গ্ৰহণ কৰিছিল৷\nভেংকটৰামনৰ এই কেৰিয়াৰটোৰ বহুকেইটা গুৰুত্বপূৰ্ণ দিশ আছে৷ বহু ছাত্ৰ-ছাত্ৰীয়ে ডাঙৰ হৈ আৱিষ্কাৰ কৰা নিজৰ প্ৰিয় বিষয়টো তলৰ পৰা আৰম্ভ কৰিবলৈ লজ্জিত হয়৷ এই ক্ষেত্ৰত আমাৰ পৰিৱেশেও বাধা দিয়ে৷ নতুনকৈ পঢ়িব বিচাৰিলে বহুতো ডাঙৰেও ইতিকিং কৰে, আৰু পঢ়া আৰম্ভ কৰাৰ পাছত নতুন সৰু লগবোৰৰ বহুতেও সততে অসন্মান কৰে৷ সেইবোৰ উপেক্ষা কৰি লাগে; জ্ঞান-আকুলতাই সেইবোৰ উপেক্ষা কৰাত সহায় কৰে৷ আকৌ, আজিকালি বিষয়বোৰৰ পৰিসৰ বহুত বহল হৈ গৈছে৷ কিছুমান পৃথক পৃথক বিষয়ৰ অংশ পৰস্পৰ সংযোগ ঘটি নতুন বিষয় সৃষ্টি হৈছে৷ আনকি জীৱবিজ্ঞান আৰু গণিত দুটা সম্পূৰ্ণ পৃথক বিষয় যেন লাগিলেও উচ্চ পৰ্যায়ত বহুতক এই দুয়োটা বিষয়ৰে কিছুমান জ্ঞান দৰকাৰ হয়৷ তলৰ অৱস্থাত ছাত্ৰ-ছাত্ৰীয়ে পটকৈ বিষয়বোৰ উপেক্ষা নকৰিলে ওপৰত সেইবোৰেই বহুত সহায় কৰিবগৈ পাৰে৷\nভেংকটৰামনে আন দুজন বিজ্ঞানীৰ সৈতে নোবেল বঁটা পাইছিল ৰাইব’জ’ম (ribosome) নামৰ এবিধ বস্তুৰ গঠন আৰু কাৰ্যপদ্ধতি পুংখানুপুংখভাৱে নিৰ্ণয় কৰিবলৈ সক্ষম হোৱা বাবে৷ জীৱ-কোষত থকা এই বস্তুটি সাধাৰণ অণুবীক্ষণ যন্ত্ৰৰেও দেখা নাযায়৷ তেন্তে এনে কামৰ সামাজিক অৱদান কি? আনৱিক জীৱবিজ্ঞানে আমাক কিনো সহায় কৰিব পাৰে? এনেধৰণৰ এটা প্ৰশ্নৰ উত্তৰত তেওঁ ব্যাখ্যা আগবঢ়াইছিল যে – হাজাৰ হাজাৰ বছৰ ধৰি মানুহ যক্ষ্মা ৰোগত আক্ৰান্ত হৈ আহিছিল৷ যক্ষ্মা ৰোগৰ প্ৰকৃত কাৰণ, যিটো বিজাণুৰ কাৰণে মানুহ যক্ষ্মা ৰোগত আক্ৰান্ত হয়, সেইটো আৱিষ্কাৰ কৰিবলৈ মানুহক কেইবা হাজাৰ বছৰ লাগিছিল৷ তাৰ বিপৰীতে, এইছআইভি(HIV)ৰ দ্বাৰা মানুহ আক্ৰান্ত হোৱাৰ প্ৰথম সম্ভেদ পোৱা গৈছিল যোৱা শতিকাৰ শেষৰপিনে, ১৯৮০ চনমানত৷ কিন্তু, তাৰ মাথোঁ এটা দশকৰ ভিতৰতে মানুহে বিজাণুটো আৱিষ্কাৰ কৰিবলৈ সক্ষম হৈছিল৷ আৰু কেৱল আৱিষ্কাৰ কৰাই নহয়, তাৰ জীৱন-পদ্ধতি আদি বহুখিনি কথাও তেতিয়াই নিৰ্ণয় কৰিব পাৰিছিল৷ তাৰ পাছৰ এটা দশকৰ ভিতৰতে বিজাণুটো প্ৰতিৰোধ কৰিব পৰা পদ্ধতি, চিকিৎসা আদি উদ্ভাৱন হৈছিল৷ সম্পূৰ্ণ চিকিৎসা-ব্যৱস্থা এতিয়াও ওলোৱা নাই, কিন্তু ইমান কম সময়ৰ ভিতৰতে তাক নিয়ন্ত্ৰণ কৰা উপায় মানুহে নিৰ্ণয় কৰিছিল৷ এনেকৈ বহুতো উদাহৰণ৷\nএইখিনিতে ভাৰতবৰ্ষ সম্পৰ্কে দুটা প্ৰসংগ উত্থাপন হয়৷ সেই দুটা সততে উত্থাপন হৈ থাকে, আৰু ভেংকটৰামনেও সজোৰে উত্থাপন কৰিছে:- এইবোৰ ক্ষেত্ৰত ভাৰতৰ কৰণীয় কি হোৱা উচিত? আৰু এইধৰণৰ আৱিষ্কাৰ বা উদ্ভাৱনবোৰ সাৰ্বজনীন, এঠাইত এইবোৰ কাম সমাধা হোৱা মানেই গোটেই পৃথিৱীয়ে তাৰ ফল পোৱা, তেন্তে ইয়াত ভাৰতে পৃথককৈ কৰিবলগীয়া আছেনো কি? এইবোৰৰ সম্পৰ্কত বিভিন্ন সময়ত ভেংকটৰামনে কৰা প্ৰতিক্ৰিয়াবোৰৰ বাবে তেওঁ ভাৰতৰ কিছুমান মানুহৰ বিৰূপ মন্তব্যৰ মুখামুখি হৈ আহিছে৷ সেইবোৰ হ’ল ধৰ্মোন্মাদ, কুপৰম্পৰা আসক্ত, বিজ্ঞান সম্পৰ্কীয় পালমৰা কামেৰে বৈজ্ঞানিক পৰিৱেশ নষ্ট কৰা মানুহবোৰ৷ কেইবছৰমান আগতে ভেংকটৰামনে হোমিঅ’পেথিক জ্যোতিষৰ দৰে ভুৱা বিষয় বুলি অভিহিত কৰিছিল৷ তেতিয়াও তেওঁ তেনে মন্তব্যৰ মুখামুখি হৈছিল৷\nকোনোবাই আনকি বিদ্ৰূপ কৰি এনেকৈয়ো কয় যে নোবেল বঁটা পোৱাৰ আগলৈকে এইজননো কোন বিজ্ঞানী কোনেও চিনিয়েই পোৱা নাছিল৷ কিন্তু তাতেই এটা হাস্যকৰ কথা সোমাই আছে৷ ভেংকটৰামন ভাৰতৰ কেইবাটাও প্ৰতিষ্ঠানৰ লগত জড়িত৷ বাংগালোৰত অৱস্থিত ‘ভাৰতীয় বিজ্ঞান প্ৰতিষ্ঠান’ (IISc)ৰ তেওঁ অতিথি অধ্যাপকো (visiting professor) আছিল৷ আৰু বিভিন্ন অনুষ্ঠানত বক্তৃতা প্ৰদানৰ বাবে তেওঁ ভাৰতলৈ আহি থাকে৷ নোবেল বঁটা পোৱাৰ পাছত, ভেংকটৰামনে বক্তৃতা প্ৰদান কৰি থকা হলত মানুহ ভৰ্টি হৈ পৰাত বাহিৰত বহুতো মানুহে ভিৰ কৰি থাকিবলগা পৰিস্থিতিও হৈছে৷ নোবেল বঁটা পোৱাৰ ঠিক পাছতে তেওঁ ভাৰতত প্ৰথমটো বক্তৃতা দিওঁতে তিনি হাজাৰ ছীটৰ এটা হল ভৰ্তি হৈ পৰিছিল৷ কিন্তু তাৰ মাথোঁ আগৰ বছৰত সেই একেজন মানুহেই তিনিশ ছীটৰ এটা হলত যেতিয়া বক্তৃতা দিছিল, আধা ছীট খালি হৈ আছিল৷ তেওঁ মানুহ সেই একেজনেই, আৱিষ্কাৰ একেখিনিয়েই, তাৰ বৈজ্ঞানিক প্ৰভাৱ একেখিনিয়েই, অথচ নোবেল বঁটা পোৱাৰ লগে লগে সেই পাৰ্থক্য! এই পাৰ্থক্যই তেওঁক ক্ষন্তেক বিমূঢ় কৰি তুলিছিল৷ নোবেল বঁটাই নিঃসন্দেহে মানুহজনৰ গৰিমা বৃদ্ধি কৰে, তেওঁৰ কাহিনীয়ে অজস্ৰজনক অনুপ্ৰাণিত কৰে; কিন্তু ইমান ধৰণৰ পাৰ্থক্যই সৰহভাগ মানুহৰ বৈজ্ঞানিক জ্ঞানহীনতাৰ কথাকে প্ৰমাণ কৰে৷ তেওঁ সেয়েহে বুজাই কয়, বিজ্ঞান নোবেল বঁটা নিৰ্ভৰ নহয়৷ তেওঁ নোবেল বঁটা পোৱাৰ পাছত অভিনন্দন জনাই বা তেওঁৰ লগত মত বিনিময় কৰিবলৈ ভাৰতৰ পৰা ইমানেই ইমেইল গৈছিল যে তেওঁ দৰকাৰী ইমেইলবোৰ বিচাৰি পোৱাত অশান্তি হৈ হৈছিল৷ অদৰকাৰী ইমেইলবোৰ আঁতৰাওতেই ডেৰ-দুই ঘণ্টাকৈ সময় লাগিছিল৷ তেওঁ মুকলিকৈ বিৰক্তি প্ৰকাশ কৰিবলগা হৈছিল – কামৰ দ্বাৰা অনুপ্ৰাণিত হওক, সেয়া বেলেগ কথা; কিন্তু আনক অশান্তি দিছে কিয়! যদি তেওঁ নোবেল বঁটা পোৱাটোৱে মানুহক উৎসাহিত কৰিছে – তেওঁৰ কামবোৰৰ সম্পৰ্কে পঢ়িবলৈ, কিতাপ পঢ়িবলৈ, বিজ্ঞানৰ প্ৰতি ধাউটি আনিবলৈ – সেয়াহে দৰকাৰি কথা৷ বছৰ বছৰ ধৰি তেওঁৰ কামৰ সম্ভেদ নোপোৱা মানুহখিনিয়ে এইটো পৰ্যায়ত আগ্ৰহী হৈ উঠাটো আশ্বৰ্যজনক কথা বুলি তেওঁ অভিহিত কৰে৷\n২০১৫ চনৰ ভাৰতীয় বিজ্ঞান কংগ্ৰেছ (Indian Science Congress Association)ৰ অধিৱেশনত নিমন্ত্ৰিত অতিথি তথা বক্তা ৰূপে তেওঁ এদিন উপস্থিত আছিল৷ তাত এজন অংশগ্ৰহণকাৰীয়ে ঘোষণা কৰিছিল যে ভাৰতত বৈদিক যুগতে এজন ঋষিয়ে বিমান উদ্ভাৱন কৰিছিল৷ ২০১৬ৰ অধিৱেশনত তেওঁ অংশ লোৱা নাছিল৷ এই সম্পৰ্কে তেওঁ কৈছিল যে সেইখন এখন চাৰ্কাছ, তাত বিজ্ঞান সম্পৰ্কীয় আলোচনা হয় তেনেই সামান্য, জীৱনত কেতিয়াও আৰু তাত ভাগ নলওঁ৷ ২০১৬ৰ অধিৱেশনতো তেনে কাণ্ড ঘটিছিল৷ উদ্ভিদবিজ্ঞানৰ স্নাতকোত্তৰ ডিগ্ৰীধাৰী এজন অসামৰিক বিষয়াই, দৈনিক শংখ বজালে তেজত সৃষ্টি হোৱা ঢৌৱে বগা চুলি ক’লা কৰে আদি ধৰণৰ নানা ব্যাখ্যা আগবঢ়াইছিল৷ আন এজনে ব্যাখ্যা আগবঢ়াবলৈ লৈছিল যে সদাশিৱ হৈছে বিশ্বৰ আটাইতকৈ শ্ৰেষ্ঠ পৰিৱেশবিদজন৷ পূৰ্বৰ অধিৱেশনতো তেনে কাণ্ড ঘটি গৈছিল৷\nভাৰতে মাংগলযান উৎক্ষেপনৰ বাবে শুভদিন বুলি মংগলবাৰটো বাছি লোৱা; ইচৰো(ISRO)ৰ সঞ্চালকে তাৰবাবে চৰকাৰি খৰচত মন্দিৰ ভ্ৰমণ কৰা আদি কথা শুনি ভেকটৰামনে আশ্বৰ্য প্ৰকাশ কৰে৷ ভাৰতত বিজ্ঞানক প্ৰায়ে ৰাজনীতি আৰু ধৰ্মীয় মতাদৰ্শৰ দ্বাৰা চালিত কৰিবলৈ চেষ্টা কৰা হয়; অন্ধবিশ্বাসে ভাৰতৰ সমাজক গ্ৰাস কৰি আছে; আৰু ফলত সমাজৰ বিভিন্ন স্তৰত সিদ্ধান্ত নিৰ্ণয়ো ত্ৰুতিপূৰ্ণ হৈ থাকে৷ নতুন প্ৰজন্মৰ ছাত্ৰ-ছাত্ৰীয়ে বৈজ্ঞানিক মনোবৃত্তি সমাজত ৰোপণ কৰাৰ বাবে তেওঁ আহ্বান জনায়৷ সময়ে সময়ে তেওঁ এইবোৰ কথা সকীয়াই আহিছে:-\n* কোনে কি মঙহ খাব লাগে বা নালাগে সেই লৈ সাম্প্ৰদায়িক কন্দলবোৰ আৰু বিভিন্ন গোটৰ মাজত ধৰ্মীয় বিভেদবোৰ দেশখনৰ বাবে অতি ক্ষতিকৰ৷ যিসকলে এইবোৰ কৰি থাকে তেওঁলোকে ভাবিব পাৰে যে তেওঁলোক খুৱ দেশপ্ৰেমীক, কিন্তু তেওঁলোকে প্ৰকৃততে দেশখনক আঘাতহে কৰি আছে৷ …. ভাৰতে উদ্ভাৱনী নৱচিন্তা, বিজ্ঞান আৰু প্ৰযুক্তিত মনোনিবেশ নকৰিলে বিশ্বমানদণ্ডৰে টিকি থকাত ব্যৰ্থ হ’ব৷\n* এশ কোটি জনসংখ্যাৰ এখন দেশত বহুত অধিক সংখ্যক উচ্চ পৰ্যায়ৰ শিক্ষা-প্ৰতিষ্ঠান প্ৰয়োজন৷ ৰাজ্যিক বিশ্ববিদ্যালয়বোৰত শ্ৰেষ্ঠ অধ্যাপক প্ৰয়োজন, যিসকলে নেকি ভাল গৱেষণা কি বস্তু জানে৷ নহ’লে প্ৰাক-স্নাতকসকলে উচ্চ মানদণ্ডৰ বিজ্ঞান উদ্ভাসিত কৰিবলৈ অগ্ৰসৰ নহয়৷\n* মই ভাবো, প্ৰতিখন দেশৰ নিজস্ব বিজ্ঞান পৰিকাঠামো থকাটো অতি দৰকাৰ৷ আৰু মই ভাবো ভাৰতীয় বিজ্ঞানে নিজস্ব যথোপযুক্ত ধাৰা সূচনা কৰিবলৈ সক্ষম হোৱা উচিত, যাৰ দ্বাৰা বিশেষকৈ ভাৰতৰ লগত জড়িত সমস্যাবোৰ সমাধানৰ বাবে কাম কৰিব পাৰে৷ এইদৰে বহু কৌতুহলোদ্দীপক কাম কৰি পাৰি৷ এইটো নহয় যে ই দ্বিতীয় শ্ৰেণীৰ বিজ্ঞান; কেৱল ভাৰতৰ লগত জড়িত সমস্যাত দৃষ্টি নিক্ষেপ কৰিও উচ্চমানৰ বিজ্ঞান কাৰ্য কৰিব পাৰি৷ আৰু তেতিয়া ভাৰতীয়সকলে তাৰ বাবে বৌদ্ধিক চৰ্ত আহৰণ কৰিব পাৰিব৷\n* মই নাভাবো যে বিজ্ঞান আৰু প্ৰযুক্তি অবিহনে উন্নতি সম্ভৱ হ’ব; কিন্তু মই নাভাবো যে কেৱল বিজ্ঞান আৰু প্ৰযুক্তিয়ে নিজেই উন্নতি সূচনা কৰিব পাৰে৷ কাৰণ, বিজ্ঞান আৰু প্ৰযুক্তি মহাশূন্যত বৰ্তি নাথাকে; ইহঁত এক বিশাল সামাজিক-সংস্কৃতিত বিদ্যমান হৈ থাকে৷ মই ক’ব লাগিব যে কেইবছৰমান আগতে মই যুক্তিসংগত চিন্তাধাৰা আৰু প্ৰমাণ আধাৰিত জ্ঞান কি সেই সম্পৰ্কে এটা বক্তৃতা দিছিলোঁ; যিটোৱেই নেকি হৈছে বিজ্ঞান৷ আৰু মই জ্যোতিষ আৰু হোমিঅ’পেথি আদিৰ দৰে বস্তুবোৰৰ বিৰোদ্ধে যুক্তি দিছিলোঁ আৰু তাৰবাবে মই বহু নিন্দাৰ মুখামুখি হৈছিলোঁ৷ আৰু আমি মনত ৰাখিব লাগিব যে এইখন এনে এখন দেশ য’ত ৰাজনৈতিক নেতাবোৰে গুৰুত্বপূৰ্ণ সিদ্ধান্তবোৰ ল’বলৈ জ্যোতিষীৰ পৰামৰ্শ লয়, ধৰ্মানুষ্ঠানলৈ যায়৷ সমস্যাবোৰৰ সম্পৰ্কে চিন্তাচৰ্চা কৰাৰ পৰিৱৰ্তে তেওঁলোকে সেইবোৰহে কৰে৷ আন এটা কথা হ’ল, জাপান আৰু আমেৰিকাৰৰ দৰে দেশবোৰ বিজ্ঞানত আগশাৰীৰ দেশত পৰিণত হোৱাৰ পূৰ্বে তেওঁলোক অৰ্থনৈতিকভাৱে উন্নত হৈছিল৷ দুয়োটা ক্ষেত্ৰত সমানে যাব লাগিব৷ এইটো নহয় যে বিজ্ঞানে অপৰিহায্যভাৱে নেতৃত্ব ল’ব পাৰে৷\n‘ভাৰতীয় বিজ্ঞান প্ৰতিষ্ঠান’ (IISc), টিআইএফআৰ (TIFR) আদিৰ দৰে প্ৰতিষ্ঠানত বিশ্বমানদণ্ডৰ কাম হৈ আছে৷ কিন্তু ইমান বৃহৎ এখন দেশৰ বাবে এয়াই যথেষ্ট নহয়৷ তথাপি তেওঁ আশা কৰে, বৈজ্ঞানিক কামৰ বাবে ভাৰতলৈ আহিবলৈ ভিজা বিচাৰি মানুহে দীঘলীয়া শাৰী পতা দেখিবলৈ পোৱাটো তেওঁৰ জীৱনকালতে সম্ভৱ হ’ব৷\nগৱেষণা, প্ৰমাণ আধাৰিত জ্ঞান, বৈজ্ঞানিক মানসিকতা, ভাৰতৰ শিক্ষাব্যৱস্থা, ভেংকটৰামন ৰামকৃষ্ণণ, যুক্তিসংগত চিন্তাধাৰা, ৰয়েল ছচাইটি


পৰীক্ষাত ভাল ৰিজাল্ট নকৰা সকললৈ – Tultul Kutum\nপৰীক্ষাত ভাল ৰিজাল্ট নকৰা সকললৈ\nMay 27, 2018 May 27, 2018 Tultul KutumLeaveaComment on পৰীক্ষাত ভাল ৰিজাল্ট নকৰা সকললৈ\n(বিজ্ঞাপনঃ দেশৰ শেহতীয়া বা বাতৰিৰ লগতে বিভিন্ন বিষয়ৰ ভিডিও নিয়মিতভাৱে চাই থাকিবলৈ বন্ধু সকলে তলত এই লিংকত টিপি লিংক অপেন হোৱাৰ পিছত মোৰ ইউটিউব চেনেল Subscribe কৰিব-https://www.youtube.com/channel/UCNb4DGhmM2jvjZIZnoPHn-Qপৰীক্ষাত ভাল ৰিজাল্ট নকৰা সকললৈ\n”পৃথিৱীত প্ৰত্যেকজন এজন জিনিয়াছ । কিন্তু আপুনি যদি এটা মাছক তাল গছত উঠাবলৈ চেষ্টা কৰে তেতিয়াহলে সি গোটেই জীৱন অপদাৰ্থ হৈয়েই থাকি যাব । ”\n2. মধ্যবিত্ত পৰিয়ালত জন্ম এজন যুৱক । হাভাৰ্ড বিশ্ববিদ্যালয়ৰ আটাইতকৈ মেধাৱী ছাত্ৰ । কিন্তু কম্পিউটাৰ ছফ্টৱেৰ তৈয়াৰ কৰাৰ অদম্য নিচাত হাভাৰ্ড বিশ্ববিদ্যালয় ত্যাগ কৰিছিল । 32 বছৰ পিছত হাভাৰ্ড বিশ্ববিদ্যালয়ৰ অধিৱেশনৰ তেখেত আছিল মুখ্য বক্তা ।\n4. অভাৱৰ তাড়নাত কুলিৰ কাম কৰিছিল । এবাৰ বাছৰ কন্ডাক্টৰৰ কাম কৰি থাকোতে মালিকে গতিয়াই বাহিৰ কৰি দিছিল। কাৰণ লৰাজন অংকত একেবাৰে কেচা আছিল । সেইজনেই আছিল পৰৱৰ্তী সময়ৰ ব্ৰিটেইনৰ প্ৰধানমন্ত্ৰী – জন মেজৰ ।\n7. পঢ়াশুনাত অতিশয় দুৰ্বল আছিল। শ্ৰেণীত একেবাৰে শেষৰ বেঞ্চত বহি থাকিছিল। কেইদিনমান কেৰাণীৰ চাকৰিও কৰিছিল। এতিয়া তেওঁৰ বিষয়ে পৃথিৱীৰ কোনে নাজানে – তেওঁৰ নাম এলবাৰ্ট আইনষ্টাইন ।\n(মৰেলঃ এই পৃথিৱীত কেৱল ডক্টৰ আৰু ইঞ্জিনিয়াৰে একমাত্ৰ সুখী মানুহ নহয়। জীৱনত সফলতা অৰ্জন কৰিবলৈ ৯০% মাৰ্কৰ প্ৰয়োজন নাই। একাগ্ৰতা, নিষ্ঠা আৰু সততাৰে যিকোনো কাম কৰক সফলতা লাভ কৰিবই।\nPrevious ভগৱান শ্ৰীকৃষ্ণৰ বাণী\nNext চচিয়েল মেডিয়াত আহোসকলক কৰা বিৰূপ মন্তব্য সন্দৰ্ভত


মকৰাৰ জালৰ পৰা অশান্তি পাইছে নেকি ? জানক কিদৰে খেদাব মকৰা । How to get rid of spiders. - Dimpu Baruah\nHome LIFE STYLE TIPS মকৰাৰ জালৰ পৰা অশান্তি পাইছে নেকি ? জানক কিদৰে খেদাব মকৰা । How to get rid of spiders.\nমকৰাৰ জালৰ পৰা অশান্তি পাইছে নেকি ? জানক কিদৰে খেদাব মকৰা । How to get rid of spiders.\nDATA ONE November 17, 2020 LIFE STYLE TIPS,\nস্পাইডাৰ বা মকৰা প্ৰায় প্ৰতিটো ঘৰতেই কোনোবা নহয় কোনোবা স্থানত দেখা যায়। বিশেষকৈ খিড়কী, ঘৰৰ চিলিংৰ কোণ, ঘৰুৱা আচবাবৰ তল নাইবা ঘৰৰ নিয়মীয়াকৈ পৰিস্কাৰ নথকা স্থান আদি স্থানত মকৰাৰ জাল দেখা পোৱা যায় । মকৰাৰ বহু প্ৰকাৰৰ প্ৰজাতি আছে। অৰণ্যত পোৱা মকৰাৰবোৰ সাধাৰণতে বিষাক্ত হব পাৰে । সাধাৰণতে ঘৰত দেখা যোৱা বিষাক্ত নহয় ।\nঘৰত পোৱা মকৰাৰবোৰৰ দংশন কৰিব পৰা দাত থাকে যদিও সেইয়া কীট পতংগক দংশন কৰি হত্যা কৰিবৰ বাবেহে কিন্তু সেইবোৰ দাঁতে মানুহৰ ছালৰ কোনোধৰণৰ সমস্যাৰ সৃষ্টি নকৰে । ইয়াৰ উপৰিও ঘৰুৱা মকৰাৰ বিষও আমাৰ বাবে বেছি ক্ষতিকাৰক নহয়। তথাপিও বহুতেই মকৰা বেয়া পায় আৰু মকৰাৰ জাল ঘৰত হলে অশান্তিৰ সৃষ্টি হয় । তেনেস্থলত মকৰা ঘৰত নাথাকিবৰ বাবে আৰু মকৰাৰ জাল নহবৰ বাবে আমি আজি আপোনাক কেইটামান টিপচ জনাম ।\nমকৰাই পিপাৰমিণ্ট তেলক তীব্ৰ ঘৃণা কৰে। সেয়হে মকৰা আঁতৰাবলৈ ইয়াক ব্যৱহাৰ কৰিব পাৰি। এটা স্প্ৰে বটল লৈ তিনি কাপ পানীৰে পূৰণ কৰক। তাত এক চামুচ বাচন ধোৱা লিকুইড মিহলি কৰক । লগতে এক চামুচ পিপাৰমিণ্ট তেল মিহলি কৰক। বটলটো জোকাৰি দিয়ক আৰু সেইবোৰ মিহলি কৰক। এতিয়া ইয়াক মকৰা থকা স্থানত স্প্ৰে কৰক। দিনত এবাৰকৈ কেইদিনমান সঘনাই স্প্ৰে কৰক। মকৰাৰ সমস্য়াৰ পৰা মুক্তি পাব। পিপাৰমিণ্ট তেল কিনিবলৈ তলত ইয়াত ক্লিক কৰক ।\nভিনিগাৰ আৰু পানী সমান পৰিমাণত মিহলি কৰি স্প্ৰে বটল এটাত ভৰাই মকৰা থকা নাইবা মকৰাৰ জাল থকা স্থানত ছটিয়াই দিয়ক। ইয়াৰ উপৰিও মকৰা লুকাই থকাৰ সম্ভাৱনা থকা স্থানত এই স্প্ৰে ছটিয়াই দিয়ক । নাইবা আপুনি পোনপোটিকৈ মকৰাৰ ওপৰতো স্প্ৰে কৰিব পাৰি। ই মকৰা মৰি পেলোৱাত সক্ষম হয় ।\nনেমু বা কমলাৰ বাকলিৰ গোন্ধ মকৰাই ভাল নাপায় । গতিকে নেমু বা কমলাৰ বাকলিৰ দ্বাৰায়ো মকৰা অহাত প্ৰতিৰোধ কৰিব পাৰি।\nনেমু বা ভিনিগাৰৰ দৰে চাধাৰ গোন্ধও মকৰাই ভাল নাপায় । অলপ চাধা মোহাৰি মকৰা থকা স্থানত দিলেই মকৰা লগে লগে তাৰ পৰা আঁতৰি যায়। আন এটা উপায় হৈছে ধপাত অলপ দেৰীৰ বাবে পানীত তিয়াই ৰাখক। আৰু পানী স্প্ৰে কৰক। ইয়াৰ ফলত মকৰা কেতিয়াও নাহে ।\nসাধাৰণতে, মকৰাই কামুৰিলে একো নহয় যদিও কেতিয়াবা জ্বলা-পোৰা, ফুলা বা মৃদু বিষ হ'ব পাৰে। বেছিভাগ এসপ্তাহৰ ভিতৰতে আৰোগ্য হয়। মকৰাই কামুৰিলে সচৰাচৰ ঘৰুৱা চিকিৎসাৰ দ্বাৰা থিক কৰিব পাৰি । কটা স্থান চাবোন আৰু গৰম পানীৰে ধুব লাগে। তাৰ ঠিক পিছতে, বৰফ লগাব লাগে যাতে ফুলা নাথাকে। 10 মিনিটৰ বাবে ৰখি ৰখি এইদৰে বৰফৰ সেক লব লাগে। এনেদৰে, বৰফৰ সেক দিনত চাৰিৰ পৰা পাঁচবাৰ কৰিব লাগে ।\nযদি মকৰাৰ দংশনৰ ফলত গা অধিক বেয়া লাগে অতি সোনকালে ডাক্তৰৰ সহায় লব নাপাহৰিব ।\nWritten by DATA ONE at November 17, 2020


ঔষধি গুণসম্পন্ন কলপচলা খালে কি লাভ হয় ? - Health Plus\nHome Diet Plus ঔষধি গুণসম্পন্ন কলপচলা খালে কি লাভ হয় ?\nDiet PlusFitness PlusHealth NaturallyHealth Talks\nঔষধি গুণসম্পন্ন কলপচলা খালে কি লাভ হয় ?\nবৰ্তমান সময়ত বজাৰত কল পচলাৰে ভৰি পৰিছে৷ কল পচলাৰে সৰু মাছৰ লগত ৰন্ধা ব্যঞ্জনখনে সকলোকে জিভাৰ পানী পেলায়৷ এই ব্যঞ্জনখন অত্যন্ত সোৱাদযুক্ত হোৱাৰ লগতে শৰীৰৰো উপকাৰ সাধন কৰে৷\nকল পচলা যে অকল খাবলৈ সোৱাদেই এনে নহয়, ই আমাৰ শৰীৰক বিভিন্ন প্ৰকাৰে সহায় কৰে৷ সাধাৰণতে আঞ্জা হিচাপে খাবলৈ ব্যৱহাৰ কৰা কলগছৰ পুলিকে কল পচলা বোলা হয়৷ কল পচলা বিভিন্ন ঔষধি গুণেৰে ভৰপূৰ৷ জানো আহক কল পচলাই আমাৰ কি উপকাৰ সাধন কৰে৷\nকল পচলাই ইউৰিক এচিডৰ সমস্যা নিৰাময় কৰে৷ কল পচলাত অতিৰিক্তভাৱে আইৰন পোৱা যায়৷ সেয়েহে যিসকলৰ আইৰনজনিত সমস্যা আছে, তেওঁলোকে কল পচলা খোৱা অত্যন্ত জৰুৰী৷ কল পচলাৰ ৰস উলিয়াই খালে শৰীৰৰ বিভিন্ন সমস্যা সমাধান হয়৷\nকল পচলাত প্ৰচুৰ পৰিমাণে ফাইবাৰ থকা বাৰে কোষ্ঠকাঠিন্যৰ সমস্যা, হজমৰ সমস্যা আদি নিৰাময় হয়৷ ৰক্তহীনতাৰ সমস্যা, উচ্চ ৰক্তচাপৰ সমস্যা, কলেষ্টৰেলৰ সমস্যা, ডায়েবেটিছ ৰোগী, লিভাৰৰ সমস্যা, জণ্ডিচৰ সমস্যা আদি সকলো সমস্যা নিৰাময়ৰ বাবে দৈনিক কল পচলা খালে সুফল পোৱা যায়৷ মুঠতে, আমাৰ শৰীৰত কল পচলাই অত্যন্ত কাৰ্যকৰী হিচাপে কাম কৰে৷\nPrevious articleজোতাৰ সহায়ত ম’বাইলৰ বেটাৰী চাৰ্জ কৰাৰ উপায় উদ্‌ঘাটন\nNext articleগুৱাহাটীত যিকোনো মুহূৰ্ততে ভূমিস্খলনৰ আশংকা\nএইবোৰ ভুলৰ বাবে কম বয়সতে চুলি পকিব পাৰে\nHealth Plus - July 1, 2022 0\nআমাৰ সৌন্দৰ্য বৃদ্ধি কৰাত মূৰৰ ক’লা, ঘন চুলিকোছাই মুখ্য ভূমিকা গ্ৰহণ কৰে৷ প্ৰদূষণ, আৱ-হাৱাৰ পৰিৱৰ্তন তথা পানীৰ ৰসায়নৰ...\nডিমৰু ফল চিনি পায়নে ? ইয়াৰ আছে আচৰিত গুণ\nHealth Plus - June 29, 2022 0\nডিমৰু গছ বহুতৰে বাবে হয়তো চিনাকি নহয়৷ বহুতৰ বাবে অপৰিচিত এই ডিমৰু গছজোপা৷ ঘৰৰ একেবাৰে পিছফালে জয়াল ঠাইত,...


নাৰী নিৰ্যাতনৰ উৎস বিচাৰি- (ড০ অনিমা গুহ) - মুক্ত চিন্তা\nনাৰী নিৰ্যাতনৰ উৎস বিচাৰি- (ড০ অনিমা গুহ)\n২০১২ চনৰ ১৬ ডিচেম্বৰ তাৰিখে দিল্লীৰ এখন চলন্ত বাছত পেৰামেডিকেলৰ ছাত্ৰীগৰাকীয়ে দলবদ্ধ যৌন নিগ্ৰহৰ বলি হৈ মৃত্যুৰ সৈতে যুঁজি ২৮ ডিচেম্বৰত পৰাজয় স্বীকাৰ কৰিলে। এই ঘটনা সংঘটিত হোৱাৰ লগে লগে স্বতঃস্ফূৰ্ত হৈ স্থানীয় ছাত্ৰ-ছাত্ৰীসকলে প্ৰতিবাদ সাব্যস্ত কৰিবলৈ ওলাই আহিছিল। ক্ৰমে এই প্ৰতিবাদ বিয়পি পৰে দেশৰ চুকে-কোণে। চৰকাৰকে ধৰি সমগ্ৰ দেশৰ বিবেকক জগাই তুলিলে এই অভূতপূৰ্ব প্ৰতিবাদে ঘাইকৈ সেই সময়ৰেপৰা বাতৰি-কাকত, ইলেক্ট্ৰনিক মিডিয়াত নাৰী নিগ্ৰহ, নাৰীৰ শ্লীলতা হানি, বলাৎকাৰ আদি বিষয়বোৰে গুৰুত্ব লাভ কৰিবলৈ ধৰিলে।\nসম্ভৱতঃ আদি প্ৰস্তৰ যুগত সমাজত প্ৰচলিত আছিল আদিম সাম্যবাদ, যেতিয়া স্ত্ৰী-পুৰুষ উভয়ে খাদ্যৰ সন্ধানত ঘূৰি ফুৰিছিল। নৱ প্ৰস্তৰ যুগত স্থূল খেতি-বাতিৰ আৰম্ভণিৰ সময়তো সমাজৰ গাঁথনি জটিল নাছিল। কৃষি আৱিষ্কাৰৰ পৰৱৰ্তী পৰ্যায়ৰপৰাই নাৰীৰ পদমৰ্যাদাৰ নিম্নগতি আৰম্ভ হ'ল। ভূসম্পত্তি, অধিকাৰ আদিৰ ধাৰণাবোৰ অহাৰ পাছত নাৰী গৃহবন্দী হৈ ভোগৰ সামগ্ৰী আৰু সন্তান জন্ম দিয়াৰ আহিলা হিচাপে চিনাকি হ'বলৈ ধৰিলে। ভাৰততে নহয়, পৃথিৱীৰ সৰ্বত্ৰ নাৰীৰ ইতিহাস নিৰ্যাতনৰ এক সুদীৰ্ঘ ইতিহাস। সীতা-দ্ৰৌপদীৰ যুগৰেপৰা বৰ্তমানলৈ নিৰৱচ্ছিন্নভাৱে সংঘটিত হৈ আছে নাৰী নিৰ্যাতন। ‘আৰব্য ৰজনী’ত পাওঁ, প্ৰতি নিশা হাৰুল-অল-ৰচিদৰ শোৱনিকোঠাত যোগান ধৰা হৈছিল একোজনীকে কুমাৰী কন্যা। পিছদিনা পুৱা তাইক মৃত্যুদণ্ড বিহা হৈছিল। আফ্ৰিকাৰ নীল নদীত জলপ্ৰৱাহ অবিৰাম গতিত বৈ থকা নিশ্চিত কৰিবলৈ প্ৰতি বছৰে একোজনী কুমাৰীক সেই পানীত জীৱন্তে নিক্ষেপ কৰা হৈছিল। আমাৰ ৰজা-মহাৰজাসকলৰ অন্দৰমহল উপচি পৰিছিল উপপত্নীৰে। আহোম ৰজাই মোগলৰ লগত সন্ধি স্থাপন কৰোতে ছবছৰীয়া জীয়েক ৰমণী গাভৰুক মোগলৰ হাতত সমৰ্পণ কৰিছিল। মোগল সম্ৰাটসকলে পাশাখেলৰ গুটি হিচাপে ব্যৱহাৰ কৰিছিল বান্দীসকলক। সিন্ধু সভ্যতাৰ কালছোৱাত বিভিন্ন কাৰণে বলিদান কৰিছিল কুমাৰী কন্যাক। দক্ষিণ আমেৰিকাৰ ইনকা ৰাজ্যত দেৱতাক পূজিবলৈ কিশোৰী কন্যাক বলি দিছিল। ভাৰতৰ মন্দিৰে মন্দিৰে দেৱদাসী প্ৰথা প্ৰচলিত আছিল। দেৱতাৰ নামত ভোগ কৰিছিল পুৰোহিত আৰু ধনৱান শ্ৰেণীটোৱে। দেৱতাৰ নামত চলিছিল অধৰ্মৰ কাণ্ড-কাৰখানা।\nএকেই নিষ্ঠুৰতা আজিও চলি আছে, সলনি হৈছে কেৱল পন্থাৰ। দিনৰ পাছত দিন ধৰি দেশত মহিলাৰ ওপৰত উৎপীড়ন, অত্যাচাৰ, ধৰ্ষণৰ সৈতে হত্যাৰ সংখ্যা বাঢ়ি গৈ আছে। সম্প্ৰতি ‘গাৰ্ডিয়ান’ পত্ৰিকাত প্ৰকাশ যে জি-২০ দেশবোৰৰ ভিতৰত মহিলাৰ বাবে আটাইতকৈ বিপজ্জনক দেশ ভাৰত। আনহাতে, আন এটা সমীক্ষা মতে আফগানিস্তান, কংগো, ছোমালিয়া আৰু ভাৰত মহিলাৰ বাবে ভয় লগা দেশ। এইবোৰ ৰিপ’ৰ্ট পঢ়ি ভাবো, এইখন ভাৰত হেনো প্ৰাচীন সুসভ্য দেশ। এয়ে নেকি সভ্যতাৰ নমুনা? প্ৰকৃততে ভাৰতীয় সংস্কৃতিত নাৰীক নৰকৰ দ্বাৰ বুলিয়ে ভবা হয়। সভ্যতাৰ লগত নাৰীৰ মৰ্যাদাৰ কোনো সম্পৰ্ক নাই। একৈশ শতিকাৰ সোতৰটা বছৰ অতিক্ৰান্ত হোৱাৰ পাছতো, নাৰীৰ নিৰাপত্তাৰ বাবে হেজাৰখন আইন প্ৰণয়ন কৰাৰ পাছতো নাৰীৰ জীৱন আৰু মান-মৰ্যাদাৰ নিৰাপত্তা নিশ্চিত কৰিব পৰা নাই। তাৰ কাৰণ নিহিত হৈ আছে ভাৰতীয় সংস্কৃতিত। সেই কথালৈ পাছত আহো।\nআজিৰ যুগত জ্ঞান-বিজ্ঞান, তথ্য-প্ৰযুক্তি, আইন শাস্ত্ৰত কল্পনাতীত পৰিৱৰ্তন আনিছে। মানুহৰ চিন্তাজগততো বিৱৰ্তন ঘটিছে। কিন্তু এনে পৰিৱৰ্তনে ভাৰতবাসীৰ মানসিকতাত কোনো ছাব পেলাব পৰা নাই। মানৱাধিকাৰ প্ৰতিষ্ঠাৰ আদৰ্শ হ'ল বৰ্তমান যুগৰ অন্যতম প্ৰধান সমাজ ভাবনা। শিক্ষা, চিকিৎসাৰ সুবিধা, বাক-স্বাধীনতা, নাৰীমুক্তি আন্দোলন, বিশ্বশান্তি, পৰিৱেশ সংৰক্ষণ, পৰমাণু শক্তিৰ অপব্যৱহাৰ ৰোধ, মুক্ত চিন্তাৰ অধিকাৰ আদি সেই ভাবনাৰ অন্তৰ্গত। ক্ৰমবৰ্ধমান নাৰী নিৰ্যাতনে মহিলা প্ৰজাতিটোক মানৱাধিকাৰৰপৰা বঞ্চিত কৰিছে। বাপকভাৱে সংঘটিত নিপীড়নৰ কাৰণ কি হ'ব পাৰে? সবলে দুৰ্বলৰ ওপৰত আধিপত্য বিস্তাৰ কৰা প্ৰাণী জগতৰ নিয়ম কৰে নে? মানুহো প্ৰাণী; গতিকে বাহু বলত বলীয়ান পুৰুষে ধৰিয়ে লয় নে যে ই তেওঁলোকৰ জন্মস্বত্ব? কিন্তু মানুহ কেৱল প্ৰাণীয়েই নে? চিন্তা কৰিব পৰা এটা উন্নত মগজুৰ অধিকাৰী হোৱা বাবে মানুহক কোৱা হয় জীৱশ্ৰেষ্ঠ। একমাত্ৰ মানুহেই গণতন্ত্ৰ, সাম্যবাদ, মানৱাধিকাৰ আদিৰ দৰে উচ্চ পৰ্যায়ৰ বিষয়ে ভাবিব পাৰে। পিছে নাৰীৰ ক্ষেত্ৰত এনেবোৰ চিন্তা কৰ্পূৰৰ দৰে উৰি যোৱাৰ কাৰণ বহু গভীৰ, যাৰ শিপা উৎপাটন কৰা কঠিন।\nভাৰতৰ দুটা প্ৰধান ধৰ্ম হ'ল হিন্দু আৰু ইছলাম। দুয়োটাই গভীৰভাৱে পিতৃতান্ত্ৰিক। দুয়োটাৰে ধৰ্মগ্ৰন্থ তথা নীতি-নিয়মবোৰে নাৰীক সামাজিকভাৱে অতি নিম্ন স্তৰত স্থান দিছে। ইয়াৰ বিৰুদ্ধে যাৰ কণ্ঠ ঊনৈশ শতিকাত ভাৰতত সৰ্বপ্ৰথম ধ্বনিত হৈছিল তেওঁ ৰাজা ৰামমোহন ৰায়। তাৰ পাছত আমি পালো ঈশ্বৰচন্দ্ৰ বিদ্যাসাগৰ, আনন্দৰাম ঢেকিয়াল ফুকন, গুণাভিৰাম বৰুৱা, জ্যোতিবা ফুলে, ই. ভি ৰামস্বামী, মহৰ্ষি কাৰ্ভে, মহাত্মা গান্ধী, জৱাহৰলাল নেহৰু, বি. আৰ. আম্বেদকাৰ আদি চিন্তানায়কসকলক।\nইতিমধ্যে কিছু নাৰীও নিজৰ পদমৰ্যাদা উদ্ধাৰৰ বাবে সক্ৰিয় হৈ উঠিল। এই জাগৰণ প্ৰথম দেখিবলৈ পাওঁ মহাৰাষ্ট্ৰত। পণ্ডিতা ৰামাবাঈ আৰু তাৰাবাঈ শ্বিণ্ডে সেই জাগৰণৰ পথিকৃৎ আছিল। কুৰি শতিকাৰ প্ৰথমফালে ওলাই আহিল আম্মু স্বামীনাথন, কমলাদেৱী চট্টোপাধ্যায়, সৰোজিনী নাইডু, চন্দ্ৰপ্ৰভা শইকীয়ানী, অৰুণা আছফ আলী আদি কিছু নাৰীবাদী মহিলা। তেওঁলোকে মেল-মিটিং কৰিলে, ইউনিয়ন গঠন কৰিলে, নাৰীক সচেতন কৰিবলৈ। দাবী জনালে পুৰুষৰ সৈতে সমমৰ্যাদাৰ।\n১৯৫০ চনত প্ৰণয়ন কৰা ভাৰতৰ সংবিধানত নাৰী-পুৰুষক দিয়া হ'ল সমমৰ্যাদা। দিল্লী-কাণ্ডৰ পাছত হিন্দু ৰক্ষণশীল কিছু ধাৰ্মিক ব্যক্তিয়ে কৈছিল যে পশ্চিমীয়া সংস্কৃতিৰ প্ৰভাৱে ভাৰতীয় মহিলাক ঘৰৰ বাহিৰলৈ আনিছে। কিছুমানৰ মতে আকৌ নাৰী আৰু পুৰুষৰ সমমৰ্যাদা হ'ব নোৱাৰে। এইসকল ব্যক্তিয়ে বোধকৰো ভাৰতীয় সংবিধানখনৰ বিষয়ে অৱগত নহয়। পশ্চিমীয়া দেশবোৰত মহিলাই আন্দোলন কৰি ভোটাধিকাৰ পাইছিল। কিন্তু স্বাধীন ভাৰতৰ ১৯৫২ চনত অনুষ্ঠিত প্ৰথম সাধাৰণ নিৰ্বাচনত জাতি-ধৰ্ম-বৰ্ণ-ভাষা নিৰ্বিশেষে সকলো ২১ বছৰীয়া নাৰী-পুৰুষে ভোটদান কৰিব পাৰিছিল। নাৰী-পুৰুষক সমমৰ্যাদা প্ৰদান কৰি ধৰ্মীয় ৰীতি-নীতিত কুঠাৰাঘাত কৰা হ'ল। ইয়াৰ পাছত ১৯৫৫ চনত হিন্দু বিবাহ আইন ৰচিত আৰু গৃহীত হ'ল। এই আইনৰদ্বাৰা হিন্দু সমাজত বহুবিবাহ প্ৰথা বন্ধ হ'ল। হিন্দু সংস্কৃতিৰ ৰক্ষকসকলে পুৰুষৰ বহুবিবাহ বন্ধ কৰা বাবে প্ৰবল আপত্তি জনাইছিল। ৰাষ্ট্ৰীয় স্বয়ংসেৱক সংঘৰ প্ৰধান গুৰু গোলৱালকাৰে কৈছিল, একক বিবাহ আইন প্ৰৱৰ্তন কৰিলে হিন্দু পুৰুষসকলৰ বাবে পতিতালয়ৰ দুৱাৰ মুকলি কৰা হয়। তেওঁৰ ধাৰণা আছিল নাৰীক ভোগ কৰাই পুৰুষৰ জন্মগত অধিকাৰ। ভাৰতীয় সংস্কৃতিত নাৰী ভোগৰ সামগ্ৰী হোৱাৰ উপৰিও তেওঁ পুত্ৰ সন্তান জন্ম দিবই লাগিব। পুত্ৰাৰ্থে ক্ৰিয়তে ভাৰ্যা। পুত্ৰই যদি জন্ম দিব নোৱাৰিলে তেনেহ'লে কিহৰ ভাৰ্যা? তেওঁক ত্যাগ কৰাই বিধেয়। মধ্যযুগতে হিন্দু আইনৰ ৰচয়িতাসকলৰ প্ৰধান হ'ল মনু আৰু যাজ্ঞ্যবল্ক। তেওঁলোকে ৰচনা কৰা ‘সংবিধান'খন হ'ল মনুসংহিতা, এইখন গ্ৰন্থমতে নাৰীৰ বাবে বিবাহেই হ'ল উপনয়ন, স্বামীগৃহত বাসেই হ'ল তেওঁৰ বাবে গুৰুগৃহত বাস আৰু পতিসেৱাই হ'ল বেদ অধ্যয়ন। প্ৰাচীন হিন্দু শাস্ত্ৰমতে বিবাহ, উত্তৰাধিকাৰ, দত্তকগ্ৰহণ আদি আইনবোৰ মনু-সংহিতা, শতপথ ব্ৰাহ্মণ আৰু বৃহদাৰণ্যক উপনিষদ গ্ৰন্থত লিপিবদ্ধ কৰা হৈছে। ১৯৫৬ চনত ভাৰতীয় সংসদে প্ৰৱৰ্তন কৰিলে হিন্দু উত্তৰাধিকাৰ আইন। এই আইনমতে পুত্ৰ আৰু কন্যা উভয়ে পিতৃৰ সম্পত্তিৰ উত্তৰাধিকাৰী হ'ল। মুঠতে স্বৰাজোত্তৰ ভাৰতত সংসদে এটা এটাকৈ হিন্দু সংস্কৃতি উলংঘন কৰিবলৈ ধৰিলে। হিন্দু আইনবোৰ প্ৰণয়ন কৰাৰ পাছত ইছলাম ধৰ্মীয় আইনবোৰ সংস্কাৰ কৰি জাতি-ধৰ্ম-নিৰ্বিশেষে সকলো ভাৰতীয় নাৰীৰ একে আইনৰ অধীন কৰাৰ কথা ভবা হ'ল, যাতে ইমান দিনে কেৱল পুৰুষে ভোগ কৰা সামাজিক আৰু আইনী অধিকাৰ নাৰীসকলেও পায়। কিন্তু ইছলাম ধৰ্মীয় ৰীতি-নীতি সংস্কাৰ কৰাৰ সাহস ভাৰতীয় ৰাজনীতিকসকলে গোটাব নোৱাৰিলে। প্ৰতিক্ৰিয়াশীল মোল্লাসকলৰ মুখামুখি হোৱাৰ সাহস আজিও কাৰো নাই। তেওঁলোকৰ ভয়তে তছলিমা নাছৰিন, ছলমান ৰুশ্বদীয়ে ভাৰতৰ বিভিন্ন ঠাইত প্ৰৱেশ কৰাৰপৰা বঞ্চিত হ'বলগীয়া হৈছে। অসহিষ্ণু হিন্দু মৌলবাদীও ভাৰতত বহু আছে, যিসকলে নাৰীক সংবিধানপ্ৰদত্ত অধিকাৰৰপৰা পদে পদে বঞ্চিত কৰিবলৈ আগ বাঢ়ি আহে। উল্লেখযোগ্য যে উল্লিখিত গোলৱালকাৰে মনুসংহিতাখনক ভাৰতৰ সংবিধান কৰিব খুজিছিল। আনহাতে, প্ৰগতিশীল আধুনিকমনস্ক ভাৰতীয় সংবিধানৰ প্ৰণেতা ড০ বি. আৰ. আম্বেদকাৰে সমাজত সমতা ভংগকাৰী মনু-সংহিতাখনক পুৰি পেলোৱাৰ কথাহে কৈছিল।\nঅতীতৰেপৰা আজিলৈকে নাৰী নিৰ্যাতনৰ কাৰণ কি? নাৰীক নিৰাপত্তা দিবলৈ ৰাজা ৰামমোহন ৰায়ৰ যুগৰেপৰা আজিলৈকে বহু আইন প্ৰণয়ন কৰা হৈছে। দিল্লীৰ ঘটনাৰ পাছত কঠিন আইন প্ৰৱৰ্তন কৰিবলৈ তিনিজনীয়া সদস্যৰে গঠিত ভাৰ্মা কমিটিৰ চুপাৰিছ বিচাৰিলে কেন্দ্ৰীয় চৰকাৰে। অতি কম সময়ৰ ভিতৰত দাখিল কৰা কমিটিৰ ৰিপ'ৰ্টৰ কিছু পৰামৰ্শ গ্ৰহণ কৰি কিছু ত্যাগ কৰি কেন্দ্ৰীয় কেবিনেটে প্ৰস্তুত কৰিলে এখন অধ্যাদেশ। ৰাষ্ট্ৰপতিয়ে তাত স্বাক্ষৰ কৰাৰ লগে লগে ফৌজদাৰী আইন (সংশোধন) অধ্যাদেশ, ২০১৩ কাৰ্যকৰী হ'ল। নাৰীৰ ওপৰত উৎপীড়ন কমিল নে? অলপো কমা নাই। গতিকে নিৰ্যাতন-উৎপীড়নৰ উৎসত আঘাত হানিব লাগিব। প্ৰকৃত উৎসত আঘাত নাহানি আন্দোলন কৰিলে, প্ৰতিবাদ কৰিলে, আইন প্ৰণয়ন কৰিলে একো লাভ নাই। উৎসত আঘাত কৰিব নোৱাৰিলে সেই আন্দোলনৰ যে যৱনিকাপাত ঘটে তাক আমি চকুৰ আগতে দেখিলো। দুৰ্নীতিৰ বিৰুদ্ধে আন্দোলনত নমা আন্না হাজাৰেৰ সমৰ্থক এটা সময়ত ভাৰতজুৰি আছিল। মানুহৰ সহ্যশক্তি কমি যোৱা বাবে তেওঁৰ প্ৰতি স্বত্বঃস্ফূৰ্তভাৱে হেজাৰে হেজাৰে মধ্যবিত্ত আৰু উচ্চবিত্ত শ্ৰেণীৰ মানুহে সমৰ্থন আগ বঢ়াইছিল। কিন্তু কম সময়ৰ ভিতৰতে সেই সমৰ্থনৰ চোক কমিবলৈ ধৰিলে। ফলত আন্না হাজাৰেৰ শিবিৰত ভাঙোন ধৰে। আন্নাৰ দুৰ্নীতিবিৰোধী আন্দোলনৰ মূল লক্ষ্য আছিল ভেটি গ্ৰহণ কৰোতা মন্ত্ৰী, আমোলা, নেতা, চৰকাৰী কৰ্মীসকল। কিন্তু ভেটি দিওঁতাসকলৰ বিৰুদ্ধে তেওঁৰ আন্দোলন নিমাত। ভেটি দিওঁতা কৰ্প'ৰেট সংস্থা আৰু তেওঁলোকৰ মালিকসকলে মন্ত্ৰী, আমোলাসকলক ভেটি দি নিজৰ পুঁজি টনকিয়াল কৰে। আমি যৌতুকৰ নিওঁতাৰ বিৰুদ্ধে সৰৱ। কিন্তু দিওঁতাৰ ক্ষেত্ৰত নিমাত। প্ৰকৃততে দিওঁতাসকলহে অধিক দোষী।\nযি কি নহওক, নাৰী-নিৰ্যাতনৰ উৎসত আঘাত নকৰিলে নিৰ্যাতন নকমে। এতিয়া উৎস কি? উৎস বিচাৰি হায়ৰান হোৱাৰ প্ৰয়োজন নাই। আমাৰ পিতৃপ্ৰধান সমাজখনত বাস কৰা নাৰী প্ৰজাতিটো ভাৰতৰ সংবিধান মতে সম-অধিকাৰপ্ৰাপ্ত ভাৰতৰ নাগৰিক ঠিকেই, কিন্তু তেওঁলোক অদৃশ্য আন এখন সমাজৰো ‘নাগৰিক'। সেই সমাজখনৰ পৰিচালক পিতৃতান্ত্ৰিক সমাজ। মনু-সংহিতাই বান্ধি দিয়া অধিকাংশ নীতি-নিয়ম মানি চলে এইখন দেশৰ মহিলাই। হেজাৰ হেজাৰ বছৰ ধৰি এই নীতি-নিয়মবোৰৰ অধীনতে কটাবলগীয়া হৈছে পুৰুষ-নাৰী উভয়ে। স্বৰাজোত্তৰ ভাৰতে মাত্ৰ ৬৩ বছৰ আগতেহে সমঅধিকাৰ দিছে। গতিকে পুৰণি নিয়ম মতে আজিও পুৰুষে পাহৰিব পৰা নাই মান্ধাতাযুগীয় ধ্যান-ধাৰণা, সেইমতে আজিও নাৰীক ভোগৰ সামগ্ৰী আৰু পুত্ৰ সন্তান জন্ম দিয়াৰ যন্ত্ৰ বুলিয়ে ভবা হয়। বহু পৰিয়ালত পুত্ৰ এটা জন্ম নোহোৱালৈকে বোৱাৰীজনীয়ে গৰ্ভধাৰণ কৰিবলৈ বাধ্য হয়। কন্যাভ্ৰূণ হত্যা কৰি মাকজনীৰ স্বাস্থ্য নষ্ট কৰিবলগীয়া হ'লেও যন্ত্ৰই সঠিক বস্তু উৎপাদন কৰিবই লাগিব। পুত্ৰাৰ্থে ক্ৰিয়তে ভাৰ্যা – মনুৰ যুগৰে এইবোৰ নিয়ম নীতি আজিলৈ বৰ্তি আছে। মানুহে আধুনিকমনস্ক হৈও ভাবিবলৈ এৰা নাই যে মৃত্যুৰ পিছত শ্ৰাদ্ধ কৰি পুৎ নামৰ নৰকৰপৰা উদ্ধাৰ কৰে কেৱল পুত্ৰইহে। কেৱল পুৰুষেই নহয়, নাৰীয়েও মনুৰ নীতি-নিয়মবোৰ ওফৰাব পৰা নাই। পুত্ৰ-কন্যাক সমব্যৱহাৰ প্ৰদৰ্শন কৰে কেইগৰাকী মাকে? মনৰ কোনোবা এটা কোণত পুত্ৰৰ প্ৰতি অধিকাংশ মাকৰে এটা দুৰ্বলতা থাকে। জীয়েকহঁতক উপজিবৰ পাছৰেপৰা আদৰ্শ নাৰী হোৱাৰ ট্ৰেইনিং দিয়া হয়, পুতেকহঁতক কোৱা হয় নে নাৰীক সম্ভ্ৰম কৰিবলৈ? অনাদৰ-অৱহেলাৰ ফলতে আজি নাৰীৰ সংখ্যা দিনক দিনে কমি আহিবলৈ ধৰিছে।\nনাৰী নিগ্ৰহৰ উৎস যিহেতু মনুসংহিতাৰ বাণীবোৰ, সেই হেতুকে পুৰুষ-নাৰী উভয়ে সেইবোৰৰপৰা নিজকে মুক্ত কৰিব লাগিব। ই সম্ভৱ একমাত্ৰ প্ৰকৃত শিক্ষাৰে শিক্ষিত হৈ প্ৰত্যেকে নিজৰ চেতনাৰ উন্মেষ ঘটোৱাৰদ্বাৰা। মনত ৰাখিব লাগিব, চেতনা গছৰপৰা সৰি পৰা ফল নহয়। চেতনা উৎসাৰিত হয় মনুষ্যত্বৰ মৰ্যাদাবোধৰপৰা। চেতনাৰ অভাৱ পৰিলক্ষিত হয় সমাজৰ সৰ্বস্তৰত। এটা কথা অনস্বীকাৰ্য যে এশ বছৰৰ আগৰ তুলনাত ভাৰতৰ সকলো শ্ৰেণীৰ মহিলাৰ জীৱনলৈ পৰিৱৰ্তন আহিছে, কিন্তু মানৱসত্তা হিচাপে অনেকৰ মনত তেওঁলোকে স্থান পোৱা নাই। আনকি নাৰীয়েও নিজকে বহু ক্ষেত্ৰত পুৰুষৰ সমপৰ্যায়ৰ বুলি ভাবিব নোৱাৰে। ভাবিব নোৱৰা বাবে তেওঁলোক পুৰুষৰ হাতৰ পুতলা হিচাপে ব্যৱহৃত হ'বলৈ আপত্তি নকৰে। নাৰী-নিগ্ৰহৰ আন এটা কাৰণ এই দৃষ্টিভংগী।\nসামন্তবাদী চিন্তা-চেতনাৰপৰা নাৰীক উদ্ধাৰ কৰিবলৈ যেতিয়া প্ৰগতিশীল ব্যক্তিসকলে, বিভিন্ন নাৰীবাদী সংগঠনবোৰ আগ বাঢ়ি আহিল, কিছু আধুনিকমনস্কতাই সমাজত প্ৰতিষ্ঠা লাভ কৰিবলৈ আৰম্ভ কৰিলে, তেতিয়া ১৯৯০ৰ দশকত হুৰমুৰ কৰি প্ৰৱেশ কৰিলে বিশ্বায়নী অৰ্থনীতি। এই অৰ্থনীতিৰ পিছে পিছে সোমাই আহিল সৰ্বগ্ৰাসী ভোগবাদী সংস্কৃতি। মানুহক ভোগসৰ্বস্ব কৰিবলৈ বহুজাতিক সংস্থাবোৰে (মুনাফা লুটিবলৈ) বজাৰত এৰিলে পণ্যদ্ৰব্য। তাৰ বাবে প্ৰয়োজন হ'ল টেলিভিশ্যনৰ পৰ্দাত বিজ্ঞাপনৰ জোৱাৰ। বাতৰিকাকতো পিছপৰি নাথাকিল। ভোগ কৰিবলৈ যিমান সামগ্ৰী আছে তাৰ প্ৰতিটো বিজ্ঞাপনৰ বাবে প্ৰয়োজন হ'ল নাৰীদেহৰ। নাৰীসকলো নিলাজ। উন্মুক্ত দেহ প্ৰদৰ্শন কৰিবলৈ আপত্তি নাই। দৃষ্টিভংগী এনে যে ভোগ্য সামগ্ৰীৰ লগত নাৰীকো ভোগ কৰা। চিনেমাতো নায়িকা, পাৰ্শ্ব নায়িকা আদি সকলো নাৰীৰে কাপোৰ-কানিৰ লগত সম্পৰ্ক ক্ষীণ হৈ আহিবলৈ ধৰিলে। সিহঁতৰ যৌন উত্তেজক ভাব-ভংগী দেখি যৌন-ক্ষুধাৰ্তসকলৰ কামনা বাঢ়ি যাবলৈ ধৰিলে। এই ক্ষুধাৰ্তসকলৰ মনত এনে এটা ধাৰণাৰ সৃষ্টি হ'ল যে নাৰীদেহ মানেই ভোগৰ সামগ্ৰী। এনে এটা সামন্ততান্ত্ৰিক ধাৰণাতো আছিলেই, বিজ্ঞাপনে তাক বঢ়াই দিলে। এই যৌন-ক্ষুধাৰ্তসকলে সেইবাবে বাটে-ঘাটে শিশুৰপৰা বৃদ্ধালৈ নাৰী দেখা পালেই উত্তেজিত হৈ পৰে। কামনা চৰিতাৰ্থ কৰিবৰ সময়ত আইন, পুলিচ, জে’ল সকলো পাহৰি যায়।\nআজি পৰিয়ালৰ আটায়ে একেলগে বহি চিনেমা বা টিভিতো চাবই নোৱাৰি, আনকি বাতৰিকাকতখনো পঢ়া নাযায়। সদৌ অসম পুথি প্ৰকাশক আৰু বিক্ৰেতা সংস্থাৰদ্বাৰা অনুষ্ঠিত সভা এখনত খ্যাতনামা সাংবাদিক ড০ পাৰ্থ চট্টোপাধ্যায়ে আক্ষেপ কৰি কৈছিল যে তেওঁলোকৰ সময়ত বাতৰিকাকত ছপাখানালৈ যোৱাৰ আগত চেন্সৰ কৰা হৈছিল, যিটো ব্যৱস্থা আজি আৰু নাই। ফলত কাকতৰ মান নিম্নগামী হৈছে। তেওঁ কয়, যৌনতা আৰু অপৰাধ বৃদ্ধিত বাতৰিকাকতেও সহায় কৰিছে।\nআজি সকলোধৰণৰ মিডিয়া প্ৰতিষ্ঠানৰ গৰাকীসকল হৈছে বৃহৎ পুঁজিপতিসকল। সিহঁতৰ উদ্দেশ্য এখন সুস্থ সমাজ গঠন কৰা নহয়, সিহঁতে ব্যৱসায় কৰে বিপুল পৰিমাণে অৰ্থলাভ কৰিবলৈ। নাৰী স্বাধীনতা, নাৰীৰ অধিকাৰ, নাৰী সবলীকৰণ আদি বিষয়ক কেন্দ্ৰ কৰি সমগ্ৰ বিশ্বই নানা আলোচনা কৰিছে, নাৰী সুৰক্ষাৰ বাবে অসংখ্য আইন ৰচিত হৈছে, তেতিয়া এই মিডিয়াবোৰে, বৃহৎ পুঁজিপতিবোৰে, নিলাজ মহিলাসকলে আৰু কিছু ৰক্ষণশীল ধৰ্মীয় ব্যক্তিয়ে ঘড়ীৰ কাঁটাডাল ওলোটা মুখে ঘূৰাই আছে।\nআজি তৰুণ প্ৰজন্মই নাৰী নিৰ্যাতকসকলৰ বিৰুদ্ধে যিদৰে আন্দোলন কৰিছে, ওলোটামুখী সভ্যতাক উচটোৱাসকলৰ বিৰুদ্ধেও একেদৰে জাগি উঠক। উৎসবোৰত আঘাত হানক। লালসাত পোত খোৱা মানসিকতাক অধ্যাদেশ বলৱৎ কৰি বন্ধ কৰিব নোৱাৰি।\nNo Comments : "নাৰী নিৰ্যাতনৰ উৎস বিচাৰি- (ড০ অনিমা গুহ)"


বস্তু বিজ্ঞান অধ্যয়ন || পাঠ ৭ || Assamese Questions & Answers of Class 8 || SCERT - Estudent-corner-Your Online Home Tutor\nবস্তু বিজ্ঞান অধ্যয়ন || পাঠ ৭ || Assamese Questions & Answers of Class 8 || SCERT\nRohit Chetry September 29, 2021 SCERT Class 8 Assamese ,0Comments\nবস্তু বিজ্ঞান অধ্যয়ন\n১। উত্তৰ দিয়া।\nক) বিজ্ঞান শাস্ত্ৰ কিহৰ ভঁৰাল?\nউত্তৰ:- জ্ঞানৰ ভঁৰাল।\nখ) বিজ্ঞানৰ ফলত মানুহে কেনেধৰণৰ কাম কৰিবলৈ ধৰিছে?\nউত্তৰ:- বিজ্ঞানৰ বলত মানুহে ৰেল, জাহাজ, টেলীগ্ৰাফ, ফটোগ্ৰাফ, অনুবীক্ষণ যন্ত্ৰ আৰু নানা ৰকমৰ চিকিৎসা প্ৰণালী আদি সাজি উলিয়াব পাৰিছে।\nগ) বিজ্ঞান-চৰ্চা কৰিলে মানুহে কি ভেদ কৰিব পাৰে?\nউত্তৰ:- গুপ্ত তত্ব ভেদ কৰিব পাৰে।\nঘ) উদগতি পথত কিহে বাধা দিয়ে?\nউত্তৰ:- কু-সংস্কাৰে বাধা দিয়ে।\nঙ) ধনগুলৈক কিহৰ মায়া বুলি মানুহে বিশ্বাস কৰে?\nউত্তৰ:- প্ৰেতৰ মায়া বুলি বিশ্বাস কৰে।\nচ) হাতীয়ে গা লৰালে কি হয় বুলি ভাবে?\nউত্তৰ:- ভূমিকম্প হয় বুলি ভাবে।\nছ) বিজ্ঞান শিক্ষাৰ পৰা কি জনা যায়?\nউত্তৰ:- প্ৰকৃতিত ঘটি থকা ঘটনাবোৰৰ কাৰণসমূহ জনা যায়।\n২। ধনগুলৈৰ কেনেকৈ উৎপত্তি হয় চমুকৈ লিখা।\nউত্তৰ:- ধন গুলৈক মানুহে প্ৰেতৰ মায়া বুলি বিশ্বাস কৰে।\n৩। প্ৰতিধ্বনি কেনেকৈ হয় চমুকৈ লিখা।\nউত্তৰ:- আমি বন্ধ, ডাঙৰ, খালী কোঠা এটাত চিঞৰিলে আমি কৰা শব্দটো শুনা পিছ মুহূৰ্ত্ততে আকৌ এবাৰ আমাৰ অনুৰূপ শব্দ এটা শুনা পাওঁ এয়াই হৈছে প্ৰতিধ্বনি। আমি কৰা শব্দটো বন্ধ কোঠাৰ বেৰৰ কঠিন অংশত খুন্দা খাই প্ৰতিফলিত হৈ আমাৰ ওচৰলৈ পুনৰ ঘৈ আহে। তেনেদৰেই প্ৰতিধ্বনিৰ সৃষ্টি হয়।\n৪। কি কাৰণত বিজ্ঞান শাস্ত্ৰক জ্ঞানৰ ভঁৰাল বুলি কোৱা হয়?\nউত্তৰ:- যিবোৰ ঘটনা আমি দেখি আচৰিত হঁও বা আনন্দিত হঁও, এই সকলোবোৰ কথাৰে প্ৰকৃতিৰ গুপ্ত তত্ব ভেদ কৰি ইয়াৰ মূল কাৰণবোৰ জানিব পাৰি কেৱল বিজ্ঞান চৰ্চাৰ যোগেদি। সেয়েহে বিজ্ঞান শাস্ত্ৰক জ্ঞানৰ ভঁৰাল বুলি কোৱা হয়।\n৫। বিজ্ঞানবিদসকলে শব্দ-তত্ত্ব নিৰূপণ কৰি কি কি আৱিষ্কাৰ কৰিছে?\nউত্তৰ:- বিজ্ঞানবিদ সকলে শব্দৰ তত্ব নিৰূপণ কৰি টেলিফোনেৰে এঠাইৰ শব্দ আন এঠাইলৈ নিব পাৰিছে, শব্দক ধৰি ৰাখি, ফনোগ্ৰাফ, গ্ৰামোফোন, ৰেডিঅ আদি আৱিষ্কাৰ কৰিব পাৰে।\n৬। প্ৰসংগ সংগতি দৰ্শাই ব্যাখ্যা কৰা।\nক) বিজ্ঞান শাস্ত্ৰ জ্ঞানৰ ভঁৰাল।\nউত্তৰ:- বিশাল বিশ্বজগতৰ যিকোনো কথা বা যিকোনো ঘটনাৰ বিষয়ে জানিবলৈ হ'লে আমি বিজ্ঞানৰ চৰ্চা কৰিব লাগিব। যেনেকৈ মানুহে পথাৰৰ শস্য আনি ভঁৰালত সঞ্চিত কৰি থয়, তেনেকৈ বিজ্ঞান শাস্ত্ৰতো সকলোবোৰ জ্ঞান সাঁচি থোৱা হয়। মাত্ৰ আমি তাক অধ্যয়ন কৰিলেই সেই জ্ঞান লাভ কৰিব পাৰো।\nখ) মনুষ্য জাতিৰ বৰ্তমান সভ্যতা কেৱল বিজ্ঞান চৰ্চাৰ ফল।\nউত্তৰ:- আজিৰ মানুহৰ জীৱনৰ প্ৰতিটো খোজতে বিজ্ঞানৰ এই অৱদানসমূহৰ প্ৰয়োগ অপৰিহাৰ্য। সেয়া চিকিৎসা বিভাগ, প্ৰতিৰক্ষা বিভাগ, শিক্ষা, সংস্কৃতি বিভাগ,যাতায়ত,পৰিবহণ ব্যৱস্থা, কৃষি শিল্প, দৈনন্দিন ব্যৱহাৰ কৰা সামগ্ৰীক ধৰি সকলোবোৰতেই বিজ্ঞানে আগবঢ়োৱা আৱিষ্কাৰ সমূহৰ প্ৰয়োগ হয়। গতিকে লেখকে কোৱাৰ দৰে সমগ্ৰ মনুষ্য জাতিৰ বৰ্তমান সভ্যতা কেৱল বিজ্ঞান চৰ্চাৰ ফল।\nBy Rohit Chetry at September 29, 2021